
Pošasti komunizma 


Mladen Dolar 


»Pošast hodi po Evropi —- pošast komunizma.« 
Kakšna pošast, čigava pošast? Pošast za koga? Kaj 
stoji za to pošastjo, koga straši in pred čim vzbuja 
strah? Marxova beseda je Gespenst, torej prikazen, 
duh, prazen strah, ki pa vendarle naganja pravi strah 
v kosti. Pošast ni nekaj realnega, otipljivega, objektivno 
obstoječega, vendar deluje in proizvaja učinke. 
Obstoji kot grožnja, torej kot slutnja nečesa, kar bi se 
utegnilo zgoditi, obstoji kot potencialnost, ki je v svoji 
možnosti neoprijemljiva, vendar preti z realizacijo. 
Skriva se, a grozi, da se bo prikazala in pokazala svojo 
moč, ki je še neopredeljena. Njena moč je prav v tem, 
da se skriva in ni prav jasno, s čim preti. 

Prvi pomen pošasti: skrita grožnja, skrivna sila, 
ki tiči v konfliktnosti in zaostrenosti neke socialne 
situacije, nekega historičnega trenutka, in neopri- 
jemljivo skrivoma preži na priložnost, da bi se iz 
prikazni prelevila v realno družbeno moč. In ta pošast 
ima svoje ime, komunizem. Prvi pomen je pošast kot 
grožnja, ki že kot taka deluje: vse moči stare Evrope 
se že povezujejo v sveto gonjo zoper njo, ime te 
pošasti že učinkuje kot geslo, kot nalepka, kot psovka, 
s katero se obmetavajo obstoječi politični nasprotniki, 
četudi sta njena vsebina in njena pojavnost zgrajeni 

na fantazmi, na pravljicah, na umišljenih pripovedih 
o domnevnih grozotah. A četudi fantastična, 
fantomska, umišljena, je že sedaj moč — »Komunizem 
priznavajo vse evropske moči za moč.« 

Drugi pomen pošasti je v tem, da ji je treba dati 
besedo, in prav to je namen Manifesta. Pravljicam 
o pošasti komunizma je treba postaviti nasproti 
manifest, ki bo to prikazen manifestiral, se pravi, jo 
postavil na ogled, jo opredelil, jo iz položaja skrivne 
in nejasne vsepričujoče grožnje privedel na svetlobo 
dneva ter jo zakoličil s programom. Prikazen naj se 
tako neha prikazovati, temveč naj se prikaže. Začetek 
Manifesta je: »Jaz, pošast, govorim.« Pošast ima svojo 
teorijo, nasproti meglenim predstavam in fantazmam 
postavlja kar najjasnejše besede. Dati pošasti besedo, 
da sama pove, kaj hoče in namerava, kaj je njen pogled 
na preteklost in kaj si obeta storiti v prihodnosti: 
ta prvi akt manifesta, njegova prva deklaracija, 
ubesedenje nejasne grožnje, služi najprej temu, da bi 
se pošast razblinila, da bi torej dobila jasne konture 
in podala svojo lastno verzijo, da bi spregovorila 
z nemogočega mesta fantoma, ki ji je bilo odrejeno 
v družbenih fantazmah in umišljenih strahovih. 
A namen tega razblinjenja pošasti ni v tem, da bi 
tako pomirili duhove, temveč prav nasprotno, da bi 
jim zares pognali strah v kosti. Na mesto umišljenega 
strahu naj stopi realni strah, na mesto fantomske 
moči potencialnosti naj stopijo prava moč in nadvse 
realni razlogi, da se je vse sile stare Evrope lahko 
bojijo. Imaginarni strah naj se prelevi v pravi strah iz 
pravih razlogov. Pošast se je aktualizirala v programu, 

a program ni nič drugega kot napoved in zahteva, naj 
se aktualizira tudi v realnosti. 

Tretji pomen je v tem, da v imenovanju te pošasti, in 
to kar v prvem stavku, ni ničesar fantastičnega, prav 
nasprotno, še preden je knjiga prav izšla in še preden 
se je posušilo tiskarsko črnilo, je pošast že planila 
na dan, iz potencialnosti je preskočila v aktualnost, 
ni čakala na navodila in nauke Manifesta, temveč je 
v mnogih evropskih deželah postala družbena realnost 
neke revolucionarne situacije leta 1848. Revolucija se je 
začela dogajati mimo Manifesta in ne glede nanj, mimo 
njegovega vpliva. Manifest govori o potencialni pošasti 
in napoveduje njeno aktualizacijo, a njeno udejanjenje 
je prehitelo Manifest. Dokaz o realnosti pošasti je 
vzniknil, še preden je Manifest lahko prišel do svojih 
bralcev; njegove napovedi so se začele uresničevati, še 
preden so bile natisnjene. A njihova realizacija je bila 
kratke sape, revolucije so se sfižile, bile so razkosane 
in kaotične, pustile so se ujeti v številne kompromise, 
niso imele moči za dosledno nadaljevanje, sile stare 
Evrope pa so po začetni zadregi hitro združile dovolj 
vojaških in političnih moči, da so pošast ukrotile in ji 
za dolgo vzele sape in moči. 

In tu je nastal četrti pomen te pošasti, te prikazni: 
da je namreč sam Manifest v svojem nadaljnjem 
vplivu in popularizaciji postal pošast komunizma 
za samo delavsko gibanje, da ga je začel preganjati 
kot slaba vest in ga opominjati na nerealizirane 
ideje. Tekst, ki ob svojem nastanku ni imel realnega 
vpliva na prevratna socialna in politična dogajanja, je 
naposled ostal kot najboljše udejanjenje tega historič- 

nega trenutka, njegovo geslo, njegovo vodilo, merilo, 
ob katerem je bilo mogoče izmeriti njegov neuspeh. 
Pošast je ostala nerealizirana in je s svojo ognjevito 
retoriko in z jasnimi zahtevami predstavljala program, 
ki mu gibanje ni zmoglo biti doraslo, hkrati pa kot 
zahteva, ki je terjala nadaljevanje. Ostal je kot relikt, 
kot preostanek preteklega zagona, kot proklamacija, 
ki je ni bilo več mogoče izreči, a je strašila naprej 
kot že proklamirana in s tem delujoča. Spremljal je 
neuspeh Prve internacionale, kratki preblisk vnovične 
revolucije v pariški komuni, pragmatizem in razprtije 
Druge internacionale, ob delnih uspehih delavskega 
gibanja jim je kazal njihovo delnost, izpričeval njihovo 
nezadostnost, postavljal oddaljeni končni cilj. Jasno 
je postalo, da s skorajšnjim in neizbežnim propadom 
buržoaznega reda ni nič, a jasno je bilo tudi, da se ta 
red zapleta v nove in čedalje hujše krize in kataklizme, 
da v svojem neomajnem svetovnem vzponu in širjenju 
proizvaja nove in nove grobarje, ki jim Manifest lahko 
ponudi okvir, navezno točko in program. 

Peti pomen pošasti je vzniknil z uspehom oktobrske 
revolucije, in videti je bilo, da bo novi red, ki si je 
Manifest vzel za svoj program, to prikazen končno 
privedel do realnega bivanja. In jo je. Res je prišlo do 
situacije, ko so vse sile stare Evrope in nove Amerike 
priznale komunizem za moč, za nadvse realno 
in otipljivo moč, za politično in vojaško moč, za 
materialno in ekonomsko silo. Aktualizirana prikazen 
je zares postala pošast komunizma, pošast za vse 
stare sile, ki so morale z njo nadvse realno računati, 
z njo paktirati in se z njo povezovati zoper tretje sile, 

z njo podpisovati sporazume, z njo tekmovati, 
trepetati pred pokončanjem, ki je pretilo z one strani 
zavese. Pošast komunizma je zelo realno hodila po 
Evropi, tako da je zavzela njeno polovico, obdala se je 
z minskimi polji in bodečimi žicami. A kakor je aktu- 
alizirana pošast naganjala strah v kosti starim silam 
z zelo realnimi grožnjami, tako se je hitro prelevila 
v nočno moro za samo gibanje, ki si je Manifest 
postavilo na zastavo. Aktualizacija je razblinila pošast 
komunizma in jo prelevila v monstra, iz potencialnega 
strašila in grožnje se je prelevila v realnega monstra. 
Pošast je pokazala dvojno plat: po eni strani je bilo 
videti, da se je Manifest tu končno manifestiral, torej 
razodel svojo pravo resnico, ki je v prav taki realizaciji 
dospela do bivanja; po drugi strani je bilo očitno, 
da je ta realizacija direktno nasprotje njegovih idej 
in da ni v ničemer podobna »asociaciji, v kateri je 
svoboden razvoj slehernega pogoj za svobodni razvoj 
vseh,« ki jo je obetal Manifest. Skozi tekst Manifesta 
se je prelamljala domnevna prava resnica realizirane 
pošasti komunizma in obenem merilo, po katerem se 
je ta realizacija drastično izkazovala za monstruozno. 
Fatalno je bilo, da je ta upodoba realizirala program 
Manifesta, in še bolj fatalno, da ga sploh ni, temveč 
ga je z realizacijo onemogočila. 

A realizirana pošast komunizma se je nazadnje 
sama sesula. Kar jo je sesulo, so bila prav protislovja 
njene realizacije, ki so na prvi pogled dala prav 
njenim vselejšnjim nasprotnikom. Toda njihov triumf 
pošasti ni odpravil, temveč ji je obenem vdahnil 
novega življenja. Tu je šesti, in doslej zadnji, pomen te 

pošasti. Po eni strani je jasno, da je Manifest zavezan 
nekemu drugemu času in v svoji neposredni obliki 
ne daje neposrednih vodil sedanjim bojem. Jasno 
je tudi, da se je nujnost sesutja kapitalizma spričo 
njegovih notranjih protislovij izkazala za neizmerno 
raztegljivo in da je v svojih globokih krizah vedno 
znova našel vzmet za svojo regeneracijo. Obenem pa 
Manifesta tudi ni mogoče antikvirati in poslati v arhiv 
propadlih političnih idej in iluzij. Prav nasprotno: 
anatomija kapitalistične družbe, ki jo opisuje prvi 
del, njen notranji antagonizem, njeno razredno 
protislovje, njeno globalno širjenje skozi nenehno 
revolucioniranje lastnih pogojev, njeno zaostro- 
vanje in vnovično reproduciranje lastnih protislovij 
v procesu njihove krotitve, retorično brizantni opis 
gonilnega protislovja, perspektiva možnosti njegove 
odprave, možnosti predrugačenja in drugačnega sveta, 
formulacija skupnega interesa vseh zatiranih, emanci- 
pacija, ovedenje inherentnega nasilja, ki je samodejno 
vgrajeno v takšen svet — vse to v tem tekstu ponuja 
neko navezno točko, ki stoletje in pol pozneje sega 
v mehanizme našega sveta in Živo opozarja na 
vztrajanje antagonističnega jedra, ki jih omogoča. 
Navezava na Komunistični manifest danes terja, 
da se izognemo izsiljevalskemu primežu, ki postavlja 
na eno stran pošast komunizma, kakršen se je v 
prejšnjem stoletju realiziral, kot strašljivo udejanjenje 
resnice Manifesta, in na drugo stran liberalni 
kapitalizem kot edino alternativo, ki si jo je mogoče 
realno zamisliti. Terja na eni strani neusmiljeno kritiko 
take realizacije, kot so jo udejanjili socialistični režimi, 

in na drugi strani neusmiljeno kritiko njene alternative, 
ki se z ideološkim nasiljem samoumevnosti postavlja 
kot edina možna. Terja pogum, da se sploh poskuša 
vzpostaviti alternativa, ki bo zmožna seči onkraj tako 
postavljene dileme. V današnji zagati nove krize, 
kjer se kot edina politika ponuja krpanje milijardnih 
dolgov z novimi milijardnimi zadolžitvami, brez 
sleherne refleksije, kjer se kot rešitev iz krize ponuja 
le še več politike, ki je krizo proizvedla, je Manifest 
zareza, ki omogoča prostor neke drugačne politične 
invencije. 


Razmisleki ob ponatisu Manifesta 


Jože Mencinger 


Če bi mi kdo pred dvajsetimi leti dejal, da bom kdaj 
kakorkoli sodeloval pri izdaji Manifesta v slovenskem 
jeziku, bi mislil, da se norčuje. Takrat sem se ponosno 
proglašal za nemarksista. A časi se spreminjajo; mnogi 
takrat najbolj vneti marksisti so, ne da bi vedeli, preko 
noči postali monetaristi. Sem sam nevede postal 
marksist? Morda. 


Zdi se mi, da je zdajšnjo gospodarsko krizo mogoče 
pojasniti le z »marksistično« razlago svetovnih 
gospodarskih dogajanj v preteklih štirih desetletjih, 
ko se je prej dolgo stabilna delitev BDP med delom 
in kapitalom 75 : 25 začela spreminjati v zdajšnjo 67: 
33, ko so lastnike družb vse bolj zamenjevali lastniki 
premoženja, ki so na borzah igrali »monopoli«, in 
ko je gospodarska učinkovitost povzročala vse večjo 
presežno ponudbo dobrin. Prvi del Manifesta, Buržuji 
in proletarci, najbrž nič slabše kot takratni čas razlaga 
zdajšnjega — le jezik se je medtem spremenil. 

Tisto, kar zdaj imenujemo spreminjanje delavcev 
v »delovno« silo oz. v dninarje ali kar v nekakšen 

reprodukcijski material, ki naj bo čim bolj poceni in 
fleksibilen — pripravljen delati za vse manj in zmeraj 
znova iskati novo delo —, je v prvem delu Manifesta 
opisano takole: 


»V isti meri kot se razvija buržoazija, tj. kapital, v isti 
meri se razvija proletariat, razred modernih delavcev, 
ki žive le tako dolgo, dokler najdejo delo, in ki najdejo 
delo le tako dolgo, dokler njihovo delo množi kapital. 
Ti delavci, ki se morajo prodajati po kosu, so blago 
kot vsak drug trgovinski artikel in zatorej prav tako 
izpostavljeni zgodam in nezgodam konkurence, vsem 
nihajem trga. Delo proletarcev je z razširjanjem strojev 
in z delitvijo dela izgubilo sleherno samostojnost in 
s tem ves mik za delavca. Le-ta postane zgolj pritiklina 
stroja, od njega se zahteva le najenostavnejši, najbolj 
enolični, najlaže priučljiv prijem. Stroški, ki jih povzroča 
delavec, se zatorej omejujejo skoroda le na življenjske 
potrebščine, ki jih potrebuje za svoje preživljanje in za 
razplod svojega plemena. Cena kakega blaga, torej tudi 
dela, pa je enaka stroškom za njegovo produkcijo.« 


Enako ustrezni so opisi sodobne globalizacije in 
nacionalnega interesa. Globalizacija omogoča, da so 
lastniki na enem koncu sveta, njihovo premoženje 
pa na povsem drugem. Z njo se proizvodnja seli od 
tam, kjer je »delovna sila« draga, tja, kjer je poceni in 
kjer ne poznajo socialnih pravic. Nacionalni interes 
naj bi bil stvar preteklosti; v najboljšem primeru 
naj bi se skrčil na »življenjsko raven«, ki naj bi jo 
prinesli cenejši nakupi v »učinkoviti« multinacionalki. 

Enostavne resnice, da lahko kupujemo popoldne, 
le če imamo dopoldne delo, da je edini cilj tujih naložb 
dobiček in da je zato odliv dela produkta samoumeven 
ali da kmet, ki proda zemljo, postane dninar, so napoti 
»brezvestni svobodi trgovine«. 


»Potreba po vse širšem odjemu njenih produktov 
podi buržoazijo po vsej zemeljski krogli. Vsepovsod se 
mora ugnezditi, vsepovsod naseliti, vsepovsod navezati 
stike. Buržoazija je z izkoriščanjem svetovnega trga 
kozmopolitsko oblikovala produkcijo in potrošnjo 
vseh dežel. Industriji je na veliko obžalovanje reakcio- 
narjev spodmaknila spod nog nacionalna tla. Prastare 
nacionalne industrije so bile uničene in se še iz dneva 
v dan uničujejo. Spodrivajo jih nove industrije, katerih 
uvajanje postaja za vse civilizirane nacije življenjsko 
vprašanje, industrije, ki ne predelujejo več domačih 
surovin, temveč surovine z najbolj oddaljenih področij, 
in katerih fabrikati se ne porabljajo le v deželi sami, 
temveč na vseh delih sveta hkrati. Na mesto starih 
potreb, ki so jih zadovoljevali izdelki (domače) dežele, 
stopajo nove, ki terjajo za zadovoljitev produkte 
najbolj oddaljenih dežel in podnebij.« 


Prav isto velja za opis zdajšnje gospodarske krize 
in celo za reševanje iz nje z uničevanjem produktov, 
na primer avtomobilov, samo zato, da lahko delamo 
nove oz. da imamo delo. 


» Zadostuje, če omenimo trgovinske krize, ki s 
svojim periodičnim povračanjem čedalje bolj grozeče 

spravljajo v negotovost eksistenco vse meščanske 
družbe. V trgovinskih krizah se redno uniči ne le 
velik del ustvarjenih produktov, temveč celo velik del 
že ustvarjenih produktivnih sil. V krizah izbruhne 
družbena epidemija, ki bi se vsem prejšnjim epoham 
zdela brezum — epidemija hiperprodukcije. Družba 
se nenadoma znajde prestavljena nazaj v stanje 
trenutnega barbarstva; zdi se, da sta ji lakota in 
vsesplošno vojno pustošenje spodrezala vsa življenjska 
sredstva; industrija in trgovina se zdita uničeni,a zakaj? 
Ker ima družba preveč civilizacije, preveč življenjskih 
sredstev, preveč industrije, preveč trgovine.« 


»S čim buržoazija premaguje krize? Na eni strani 
z izsiljenim uničevanjem množice produktivnih sil; na 
drugi strani z osvajanjem novih trgov in s temeljitejšim 
izkoriščanjem starih. S čim torej? S tem, da pripravlja 
bolj vsestranske in silnejše krize in zmanjšuje sredstva 
za preprečevanje kriz.« 


2 


Ne glede na presenetljivo uporabnost analize v prvem 
delu Manifesta za današnji čas ostajam prepričan, 
da je privatna lastnina (v Manifestu meščanska 
lastnina) potreben, četudi ne zadosten, pogoj 
za gospodarsko učinkovitost in da ima odprava 
»meščanske lastnine« katastrofalne gospodarske, 
socialne in politične posledice. Izkustva preteklosti 
kažejo, da je bolje živeti v družbi, ki dovoljuje privatno 

lastnino in »razredno izkoriščanje«, kot v družbi, ki ju 
prepoveduje. V drugem delu Manifesta, Proletarci in 
komunisti, so predlagani ukrepi zbirka nekonsisten- 
tnih in celo izključujočih se idej. Nekatere med njimi 
je mogoče uveljavljati le v skrajno nedemokratičnih 
družbah z zatiralskimi političnimi režimi, drugi so 
povsem sprejemljivi tudi v družbah, ki temeljijo na 
privatni lastnini kot temelju gospodarjenja. 

Da je sistem, ki dovoljuje privatno lastnino in 
»razredno izkoriščanje«, gospodarsko učinkovitejši 
od sistema, ki ju prepoveduje, je mogoče dokazati 
s povsem preprosto analizo." 

Za socialistično družbo je nesprejemljivo prilaščanje 
iz naslova lastnine, zato je ta državna ali družbena, 
sprejemljive pa so razlike, ki so rezultat različnih 
delovnih sposobnosti. Najbrž bi težko oporekali 
definiciji, po kateri za socializem zadošča uveljavitev 
naslednjih dveh načel: 

(1) ni dovoljena privatna lastnina produkcijskih 
sredstev, (2) uveljavljeno je prilaščanje po delu. 

Da bi dokazali trditev, da je zgoraj definirano 
socialistično gospodarstvo alokacijsko neučinkovito, 
uporabimo enostaven primer. Imamo tri narodna 
gospodarstva, imenujmo jih A, B in c. V deželi A velja 
prvo načelo, drugo pa je zamenjano z načelom, da 
vsakdo dobi po potrebah, v deželi B sta sprejeti obe 


1 V nadaljevanju se opiram na članek, ki sem ga v 
Ekonomski reviji objavil pred več kot dvajsetimi leti. ‘Reforme 
socializma in paradoks izkoriščanja: razmišljanja ob poskusu 
gospodarskih reform', Ekonomska revija, 1988, let. 39, št. 4, 

str. 319—331. 


Spremni zapis Jože Mencinger 19 


načeli, v deželi c pa nobeno. V vsaki od dežel sta 
dva producenta in potrošnika obenem, »sposobni x« 
in »manj sposobni Y«, z vsemi dobrimi in slabimi 
človeškimi lastnostmi. Prvi proizvede dve, drugi eno 
enoto produkta; narodno gospodarstvo torej tri enote. 
Za preživetje zadoščata dve enoti, po ena za x in Y. 
Da bi gospodarstva delovala, je potrebna še država, 
ki porabi pol enote, tako da more vsako gospodarstvo 
prihraniti pol enote. 

Če x in y živita v deželi A, dobita vsak po eno enoto, 
polovico x-ove druge porabi država, drugo polovico 
mora »pravično« razdeliti, x in Y pa jo morata 
porabiti, ne smeta je prihraniti. Če x in Y živita v 
deželi B, x dobi dve enoti, Y pa eno; x-u pol druge 
odvzame država, za preostalo polovico pa spet ne 
sme kupiti produkcijskih sredstev, mora jo porabiti. 
Če x in y živita v deželi c, x-u spet odvzamejo pol 
druge enote, preostanek pa lahko porabi ali kupi stroj 
in na njem celo zaposli y-a. V deželi a bo x, ki ima 
normalne človeške lastnosti, ugotovil, da je plačan 
prav toliko kot y, zato bo naredil manj, kot bi lahko; 
v deželi bodo kmalu sami y-i. Tudi država bo ob svojo 
polovico enote; če se ji ne bo hotela odreči, bo morala 
nekaj vzeti tudi y-u. V deželi B bo x del druge enote, 
ki mu je ostal, porabil, si zgradil vilo ali kupil jahto; 
to mu bo vzelo nekaj časa, njegov produkt bo zato 
malo manjši, malo manj bo dobila tudi država. y bo 
zavidal x-u in od države zahteval, naj x-u pobere 
več, x pa bo ugotovil, da je mogoče v miru živeti z 
malo manj prizadevanj. V deželi c bo x iz tistega dela 
druge enote, ki mu je ostal, potem ko mu je država 

pobrala, kar ji gre, kupil stroj, na njem zaposlil y-a, 
ki bo zdaj proizvedel več kot eno enoto produkta. 
Tega mu bo kot presežno vrednost x sicer odvzel, da 
pa bi se y sploh hotel zaposliti pri x-u in pristati na 
»kapitalistično izkoriščanje«, mu bo moral x pustiti 
vsaj del »presežne vrednosti«. Tudi če mu je ne bi, 
izkoriščani y v deželi c ne bi dobil manj, kot bi dobil 
v deželah A in B, v katerih ni izkoriščan, ali kot bi 
dobil, če se ne bi zaposlil pri x-u. Gospodarstvo, 
v katerem x izkorišča y, je torej alokacijsko učin- 
kovitejše od gospodarstev, v katerih y ni izkoriščan. 
V najslabšem primeru ima x več, y pa nima manj, kar 
zadošča za dokaz alokacijski učinkovitosti gospo- 
darstva c in neučinkovitosti gospodarstev A in B. 
Alokacijska oz. Pareto učinkovitost namreč zahteva 
takšno porazdelitev dobrin, pri kateri s prerazdelitvijo 
ni mogoče doseči, da bi nekdo pridobil, ne da bi drugi 
izgubil. Alokacijska neučinkovitost socialističnega 
gospodarstva torej izhaja iz prepovedi kapitali- 
stičnega izkoriščanja; »izkoriščani« so na boljšem 
(ali vsaj ne na slabšem) od »neizkoriščanih«. Da to ne 
drži samo v teoriji, ampak tudi v stvarnosti, ni treba 
posebej dokazovati. Zadošča, da na primer A postane 
Romunija, B Jugoslavija in c Avstrija. 

Dinamično učinkovitost oz. učinkovitost uporabe 
je mogoče ugotavljati predvsem empirično; tu nas 
zanima le, ali moremo tudi dinamično neučinkovi- 
tost socialističnih gospodarstev pripisati omejitvam 
privatne lastnine. Za logičen dokaz potencialno 
večje dinamične učinkovitosti gospodarstva brez 
omejitve privatne lastnine bi sicer zadoščala že sama 

omejitev; maksimum omejene funkcije je namreč 
manjši ali kvečjemu enak maksimumu iste neomejene 
funkcije. V našem primeru je uporaba ostanka druge 
enote produkta x-a v gospodarstvih a in B omejena, 
v gospodarstvu c pa ni. Že to zadošča za trditev, 
da je gospodarstvo, v katerem je dovoljena privatna 
lastnina produkcijskih sredstev, dinamično učinko- 
vitejše od gospodarstva, v katerem privatna lastnina 
ni dovoljena. Logičnih in empiričnih dokazov za 
takšno trditev je veliko, vendar se bomo tu omejili 
le na tehnično ekonomske in obenem tiste, ki drže 
tudi v primerih, ko x sploh ne zaposluje y-a, ko torej 
lastnina produkcijskih sredstev ne implicira »kapitali- 
stičnega izkoriščanja«. 

Teorija produkcije razlikuje med določitvijo 
optimalne količine produkta dane proizvodne enote 
in določitvijo optimalne velikosti proizvodne enote. 
Z omejitvijo posameznega faktorja je določena 
velikost proizvodne enote; znotraj takšne enote 
s kombinacijo neomejenih faktorjev določamo 
optimalno proizvodnjo dane enote. Ker je optimum 
dane enote manjši od optimuma optimalne enote, 
so omejitve sodelovanja posameznega faktorja 
(vrednosti strojev, količine zemlje) ekonomsko 
škodljive; njihova posledica je, da gospodarstvo 
sestoji iz proizvodnih enot, ki nimajo prave velikosti. 
Tega ni mogoče nadomestiti s povečanim sodelo- 
vanjem drugih faktorjev, saj se povečanja produkta 
zmanjšujejo; govorimo o padajoči mejni produktiv- 
nosti. Če bi bili vsi faktorji, ki sodelujejo v produkciji, 
popolnoma deljivi, bi bilo enkrat izbrano optimalno 

razmerje med faktorji optimalno pri vseh obsegih 
produkcije, ker pa niso deljivi, so pri različnih obsegih 
različno izkoriščeni. Ker pa se zaradi tehničnega 
napredka spreminja tudi stopnja zamenljivosti 
faktorjev in njihove relativne cene, se spreminjajo 
tudi optimalna razmerja med njimi. Vse omejitve, ki 
preprečujejo izbor optimalne velikosti gospodarskih 
enot in njihovo prilagajanje, torej implicirajo odmik 
od dinamične učinkovitosti, ki zahteva proizvodnjo 
brez nepotrebnih izgub. Najočitnejši primer takšnega 
omejevanja je bil zemljiški maksimum, usedlina 
»prastrahu« pred »restavracijo kapitalističnih odnosov 
na vasi«. Seveda bi bilo narobe verjeti, da so, Stalin 
v tridesetih letih ali naši teoretiki po vojni, verjeli, 
da bodo kolhozi učinkovitejši od kmetij in čevljarska 
podjetja od čevljarjev. Kolektivizacija in nacionali- 
zacija teh nekapitalističnih oblik produkcije je imela 
za cilj predvsem eliminacijo družbenega pluralizma 
in potencialne politične konkurence. 

Formalno pa je privatna lastnina, ki je odločilna 
za učinkovitost,manj pomembnaza delitev družbenega 
produkta, saj je mogoče z ex-post posegi zagotoviti, 
da se del dohodka od kapitala prerazdeli in da se 
tako vzpostavlja večja enakost, ne da bi se zmanjšala 
prizadevnost. Ex-post vzpostavljanje večje enakosti 
je edino realno, če hočemo zagotoviti gospodarsko 
učinkovitost z veliko stopnjo enakosti in s splošno 
blaginjo, namesto z enakostjo v revščini. To z drugimi 
besedami pomeni, da je edina realistična pot v blaginjo 
in relativno enakost socialdemokratska. 

Vrnimo se v zdajšnji čas. Očitno je, da smo prišli 
do konca »konca zgodovine«. Slaba štiri desetletja 
trajajoč cikel tržnega fundamentalizma, ki ga je 
močno okrepil propad socialističnih gospodarstev, je 
najbrž končan. Končal se je dve leti po smrti »najv- 
plivnejšega ekonomista druge polovice 20. stoletja«, 
nobelovca Miltona Friedmana, ki je bil nosilec vere 
v nezmotljivost svobodnega trga in v škodljivost 
državnih posegov. Svet je spet na »poti v suženjstvo«, 
bi dejal Friedrich Hayek, prav tako nobelovec in 
simbol ideje o brezmejni gospodarski svobodi, ki je 
v zagovor Pinochetu menil, da je diktator, ki podpira 
gospodarsko svobodo, boljši od demokratične ureditve, 
ki gospodarsko svobodo omejuje. 

Po koncu krize bo svet precej drugačen, kot je 
zdaj, saj je kriza že dosegla fazo, v kateri njeno 
razreševanje začenja spreminjati svetovni gospodarski 
red. To bo kapitalizem; tega tudi zdajšnja začasna 
in »začasna« podržavljanja bank, zavarovalnic ali 
drugih delov gospodarstva ne bodo spremenila. Inačic 
kapitalizma pa je veliko; morda zdajšnja kriza ustvarja 
možnosti za prelom in za iskanje novega kapitalizma 
oz. za vračanje v evropsko socialno tržno gospodarstvo, 
v sistem, v katerem bodo novi »finančni produkti« 
uvrščeni med prevare ali igre na srečo, v katerem 
bodo lastniki predvsem lastniki družb in ne lastniki 
premoženja, delavci pa sodelavci in ne reprodukcijski 
material. 


Vse, kar je čvrstega, bo izpuhtelo v zrak ... 


Večne travme moderne 
in zimzelene melodije odrešitve: 
k ponatisu Komunističnega manifesta 


Rajko Muršič 


Ali lahko delo, ki je nastalo kot politični pamflet pred 
več kot stoletjem in pol, sploh kaj pove o sodobnem 
času? Na to vprašanje bi še pred dvajsetimi leti rekel, 
da gotovo ne. Potem pa smo se vrnili v preteklost. 
V oddaljeno preteklost. V cel niz preteklosti, pravzaprav, 
ki so zaznamovale našo sedanjost: k posrednemu, pa 
vendar brezsramnemu izkoriščanju revnih, uničevanju 
oddaljene narave in prikriti obnovljeni kolonizaciji 
sveta, h končnemu civiliziranju še zadnjih ne dovolj 
civiliziranih ljudstev, k vsesplošnemu civiliziranemu 
zatiskanju oči pred resnicami izkoriščanja in bede 
velike večine človeštva ... V imenu ustvarjanja 
profita za dobrobit vseh, kot to radi čvekajo njegovi 
prevarantski lastniki in podrepniki, kapital bolj kot 
kadarkoli v zgodovini lomasti po vsem planetu. S tem 
je tudi iskanje sredstev njegove krotitve ali sesutja 
enako relevantno kot v vsej zgodovini človeškega 
izkoriščanja in neenakosti. In tudi zato je dvajset let 

po padcu realnega socializma izročilo »komunistič- 
nega manifesta« enako živo kot pred več kot stoletjem 
in pol. Ali še bolj. 

Večina političnih in ekonomskih konotacij Manifesta 
je v stoletju in pol, žal tudi na podlagi nekaterih 
udejanjenj načel diktature proletariata, ki so jo izvajale 
komunistične partije po boljševiškem modelu, prešla 
tako rekoč v dnevno rabo in jo nevede citirajo celo 
največji nasprotniki komunizma. Prav zato paje —kljub 
Gramsciju — ostala skorajda prezrta tista razsežnost 
Manifesta, ki označuje celotno kapitalistično dobo 
in razgalja njeno modernistično bistvo v tistem 
segmentu družbe, ki sta ga Marx in Engels označevala 
kot vrhnji del družbene gradnje: občutenje praznine, 
ki jo ustvarja rast kapitala, je obratno sorazmerno 
z gotovostjo humanega preživetja vsvetu, ki ga označuje 
neprestano zastarevanje, kvarjenje, izginjanje in nado- 
meščanje potencialno neskončnih nizov predmetov in 
zamisli, proizvedenih na neskončnih tekočih trakovih 
fordistične in kasnejše visokotehnološke, tudi — in 
še zlasti — informacijske kapitalistične proizvodnje. 
Kapitalizem dosledno izničuje dobesedno vse, in to 
prav s tem, da je potencialno neskončno produktiven: 
ljudem ponuja delo v zameno za njihov čas, ljudi 
jemlje kot neizčrpen vir svoje rasti, naravo predeluje 
v neskončne nize brezdušnih predmetov, preteklost 
in prihodnost uravnava v skladu s svojimi interesi 
in za nameček podpira vse vrste duhovnosti, ki vodijo 
v odrešitev šele na onem, ne na tem svetu. 

Čeprav so nam realsocialistični oblastniki in 
»komunistični« diktatorji za vse večne čase priskutili 

realni socializem in njegove izvedenke, tako da 
s trpkim občutkom v srcu prebiramo komunistične 
recepte za odpravo suženjskega odnosa med delom 
in kapitalom, ostaja nerazrešen osrednji problem, 
ki ga secira Marxov in Engelsov Manifest: to je insti- 
tucionalizirano izkoriščanje človeškega dela v korist 
manjšine. In tudi če danes nihče pri zdravi pameti 
ne verjame več v diktaturo proletariata in v rešitve, 
ki temeljijo na odpravi lastninskih razmerij na temelju 
vsesplošnega podržavljenja lastnine, še vedno ne 
poznamo bistveno boljših rešitev za odpravo globalnih 
razmerij neenakosti in plesa po točno določenih 
taktih kolosalnega delovnega stroja, ki še vedno 
uničuje človeško svobodo in dostojanstvo množic po 
vsem planetu. V tem smislu je Manifest sodoben kot 
le redko katero čtivo iz sredine devetnajstega stoletja. 

Prodoren analitični um filozofa, ki je najbolje od 
vseh razumel konstitucijo sodobne človeške družbe, 
je inspiracija vsem družboslovcem še danes: ne glede 
na to, kaj si kdo misli o »komunizmu« oz. socializmu 
boljševiškega kova, ostaja zoprno dejstvo, da brez 
Marxovih analiz preprosto ni mogoče razumeti 
sodobne človeške družbe. In tudi če se nikakor ne 
strinjamo z obrabljenimi demagoškimi frazami, 
da je ekonomska produkcija ključ za razumevanje 
vseh drugih družbenih sistemov in podsistemov, 
se ne moremo in ne smemo izogniti materialistični 
analizi, ki v družbenih dogajanjih ne vidi nikakršnih 
demonov pohlepa, egoizma ali čiste zlobe bogsigavedi 
katerih emocionalnih ali duševnih sil, temveč najpre- 
prostejšo artikulacijo — in reprodukcijo — hierarhičnih 

medsebojnih odnosov, ki temeljijo na institucionali- 
ziranem izkoriščanju družbene moči, ta pa temelji na 
prisvajanju narave in drugih, socialno in geografsko 
oddaljenih ljudi. V tem ni nobenega misticizma, 
temveč vsiljena družbena »pogodba«, ki izhaja iz 
priznanih in potrjenih lastninskih razmerij. 

Pa vendar: tudi če vse to vemo, zakaj ne moremo 
ponuditi nobene bistveno boljše alternative? Zakaj se 
po več kot stoletju in pol ponovno vračamo k dokaj 
neuravnovešenemu besedilu, ki obsega nevsakdanjo 
mešanico analitičnega seciranja takratne družbe in 
manifestativnih načel, ki naj bi mobilizirale množice 
takrat res brezpravnih proletarcev v njim razumljivem 
jeziku? Morda zato, ker se kljub opaznemu izboljšanju 
položaja delavskega razreda v razvitih industrijskih 
državah in s tem celo njihovemu navideznemu 
izginotju še vedno srečujemo s temeljno težavo, 
ki izhaja iz zapletenega sistema produkcijskih 
razmerij: vsesplošna zmaga liberalnega kapitalizma 
v osemdesetih in devetdesetih letih dvajsetega stoletja, 
vsaj v Evropi in nekaterih azijskih delih sveta, in to 
tako v produkcijskem procesu in uveljavljanju načel 
»svobodne« trgovine, političnem ustroju liberalno- 
demokratičnih nacionalnih držav in njihovih nadna- 
cionalnih povezav kot tudi v splošnem ideološkem 
zagovarjanju liberalne demokracije in svobodnega 
trga na vseh ravneh človeškega delovanja in mišljenja, 
je zaplodila tudi njegove nujne in neprijetne stranske 
učinke. Vse, kar lahko ureja vsemogočna pilula 
prostega trga (blaga, dela in kapitala — vendar le 
v smereh, ki premožnim povečujejo dobičke, revne 

pa potiskajo v bedo mezdnega dela in jim jemljejo 
moč odločanja o čemerkoli, kar zadeva perspektive in 
vizije njihovega življenja v domačem okolju ali okolju, 
kamor se odpravijo iskat delo, če jih že ne pehajo 
naravnost v »etnične« ali »religiozne« konflikte), 
je institucionalizirano izkoriščanje, ki, dokler deluje, 
ponuja dovolj priboljškov vsem, razen tistim, ki so na 
samem dnu celotne verige vzajemne soodvisnosti (in 
pod njo). A ko pilula ne pomaga več, njeni ponudniki 
najprej kličejo na pomoč, potem pa modro molčijo, 
dokler ne najdejo novih žrtev, ki bodo prisiljene verjeti 
v njene učinke. V vmesnem času se lahko učinkovito 
nasloni na moč režimov in držav, ki jih ima zahodni 
korporativni kapital tako ali tako v šahu, da bodo 
vzdrževali potreben red in mir za naslednji razvojni 
cikel. Lastnikom kapitala in njihovim eksekutorjem 
ter podrepnikom (menedžmentu, svetovalcem, 
pravnim službam itd.) ne gre za ohranjanje starih 
razmerij za vsako ceno, nasprotno, izkoriščevalci 
neprestano iščejo nove možnosti učinkovitega 
izkoriščanja in so v svoji inovativnosti in sesuvanju 
dosedanjih odnosov vedno znova korak pred tistimi, 
ki jih izkoriščajo. Prav zaradi neprestanega izmišljanja 
novih pravil, stalnega odpravljanja tistih razmerij, 
ki jim ne ustrezajo, spreminjanja same proizvodnje 
in spodbujanja novih oblik »povpraševanja« na trgu, 
da lahko ohranjajo in povečujejo ravni dobičkov, 
ki so v resnici le evfemizem za krajo oz. prisvajanje 
presežnega dela deprivilegirane delovne sile, jim 
nobena oblika nacionalnega ali transnacionalnega 
organiziranja delavskega gibanja ni več kos (kdo 


Spremni zapis Rajko Muršič 29 


pa se še spominja zgodovinskih »Internacional«?). 
Zaradi tega izkoriščevalski sloji vsaj za korak vedno 
znova prehitevajo mobilizacijo socialno in geografsko 
razpršenih izkoriščanih slojev: konec koncev so prav 
lastniki kapitala in njihovi sluge — Marx in Engels 
zanje uporabljata izraz buržoazija, ki ga je danes težko 
razumeti — neutrudni in neprekosljivi revolucionarji. 

Vse to sta Marx in Engels predvidela in razkrinkala 
že v revolucionarnem letu 1848 in tik pred njim. 
Oglejmo si znameniti odlomek, v katerem secirata 
buržoazijo in razkrijeta bistvo epohe, v kateri se — 
v to pač ni dvoma! — nahajamo še danes (uporabljam 
standardni prevod iz Izbranih del Marxa in Engelsa — 
MEID 1979, 2. zvezek): 


»Buržoazija ne more eksistirati, ne da bi nenehno 
revolucionirala produkcijske instrumente, torej 
produkcijska razmerja, torej vsa družbena razmerja. 
/.../ Nenehni prevrat v produkciji, nepretrgano 
pretresanje vseh družbenih razmer, večna negotovost 
in gibanje loči buržoazno epoho od vseh prejšnjih. 
Vsa čvrsta zarjavela razmerja s spremstvom častitljivih 
predstav in nazorov vred se razvežejo, vsa nanovo 
stvorjena zastarevajo, preden morejo zakosteneti. 
Vse trdno in stalno se razblinja, vse sveto je 
oskrunjeno, in ljudje so naposled prisiljeni, da si s 
treznimi očmi ogledajo svoj življenjski položaj in 
medsebojne odnose.« (MEID II: str. 592.) 


Živimo v obdobju večnega vračanja enakega 
kapitalizma, enakih lastninskih razmerij, pa vendar 


mm Karl Marx, Friedrich Engels 
se nam ta kažejo v vedno novih preoblekah in 
v oblikah, ki ustrezajo zahtevam vsakokrat najno- 
vejšega časa. Da se bo kapitalizem sesul sam vase in 
da si ves čas koplje lasten grob, je bolj ali manj jasno 
že od njegovega začetka, vendar pa je obenem še toliko 
bolj res, da postajajo kapitalisti z vsakim zaporednim 
porazom bolj nepremagljivi. Ko so pariški, ameriški, 
britanski in drugi študentje v poznih šestdesetih letih 
naredili konec s starim režimom, ne le na simbolni 
ravni, temveč predvsem tako, da so preprosto nehali 
verjeti vanj in — vsaj v nekem obdobju in v specifičnih 
okoliščinah — prenehali ravnati po njegovem diktatu, 
je bilo videti, da je zasijala iskrica upanja. Vsaj za 
trenutek se je zdelo, da so oblastniki dojeli lekcijo 
in z nekaterimi strukturnimi reformami popustili 
izbranim zmernejšim zahtevam prevratnikov po 
socialni pravičnosti. Socialni korektivi so potešili 
aspiracije zmernih revolucionarjev, nekateri odpustki 
s podpiranjem trajne brezposelnosti za tiste, ki 
se preprosto niso hoteli vpreči v voz izkoriščanja 
z delovno pogodbo, pa so otopili prevratniškega duha 
potencialno nezadovoljnih. In prav zato, ker si je znal 
z odpustki odkupiti nekaj grehov, je kapital kmalu 
našel boljše rešitve in s počasno, vendar spretno in 
konsistentno, širitvijo območij »prostega trgovanja« 
(beri: izkoriščanja poceni delovne sile) premestil 
izkoriščanje dela iz svojega okolja v druga okolja, 
obenem pa je začel spodbujati lastnike kapitala k še 
večjemu izkoriščanju z nižanjem davkov na dobiček. 
Ko so kolapsirala realsocialistična gospodarstva 
vzhodne Evrope ter večina nenavadnih križancev 

med nacionalističnimi, religioznimi in socialističnimi 
gibanji v dekoloniziranih državah »tretjega sveta«, 
so lahko hijene svobodnega trga učinkovito razširile 
polja svojih lovišč. 

Tudi če so komunistični velmožje in diktatorji 
tu in tam citirali dele Komunističnega manifesta, 
realni socializem ni bil nikoli, v nobenem trenutku, 
uresničitev načrtov, ki jih artikulira Komunistični 
manifest. ln tudi če so ob »izgradnji socializma« resno 
vzeli nekatera temeljna načela Manifesta, na primer 
»diktaturo proletariata«, so jo naredili trajno ne zato, 
ker bi tako zapovedal Manifest, temveč ker so Sovjetsko 
zvezo in vse druge nove družbene tvorbe že takoj po 
njihovem nastanku napadli plačanci z vseh strani 
in so morale razviti vsaka svoj vojaški stroj. Vojaška 
organizacija, ki je ni vodil proletariat, temveč partija, 
ki se je sklicevala nanj, je po oktobrski revoluciji in 
drugih revolucijah edina jamčila preživetje teh družb: 
demokratične socialistične družbe so, kot smo videli 
v Španiji v tridesetih in Čilu v sedemdesetih letih, 
če se niso militarizirale, preprosto pohodili. Vojaška, 
paravojaška, protekcionistična in druge reakcije 
»Zahoda« so narekovale militantno organizacijo 
realsocialističnih družb, ki niso mogle funkcionirati 
drugače kot diktature. Toda to ni edina razlaga 
hitrega povampirjenja leninske boljševiške sovjetske 
republike, ki se je pokazala z notranjimi obračuni 
proti anarhistom v Kronštadtu in z obračuni z drugimi 
avtonomisti ali »revizionisti«. 

Glavni nastavek socialističnih diktatur se skriva že 
v samem Marxovem nauku, ki ponuja eno samo trajno 

rešitev večnega razrednega boja: njegovo samoukinitev 
z diktaturo proletariata. Bakunin je povsem upravičeno 
očital Marxu, da bodo, če bi kdaj njegovi revolucio- 
narji zmagali, zasnovali ne pretirano prijazno državo, 
podobno Bismarckovi Nemčiji, ki naj bi Marxu služila 
kot model. Državni socializem ni odpravil lastninskih 
razmerij, ampak jih je samo premestil: namesto 
individualnih lastnikov proizvodnih sredstev je po 
revoluciji kot lastnica nastopala država (v primeru 
samoupravne Jugoslavije pač »le« kot upravljavka). 
Delavci so ostali v mezdnem razmerju in nekdo 
drug je še vedno koval dobiček od njihovega dela. 
V tem smislu je bil celoten realni socializem nekakšen 
državni kapitalizem: kapitalska razmerja med 
delom in kapitalom je preprosto premestil od »trga« 
k »planu« ali »dogovoru«, v resnici pa so — kljub 
njegovi delni distribuciji nazaj v skupno dobro — 
dobiček kovali novi gospodarji: partijci. To se danes 
še kako očitno kaže v »Ljudski republiki Kitajski«, 
hrbtenici sodobne kapitalistične produkcije. 

Prav zato moramo Manifest brati v duhu Marxa 
in Engelsa: kritično, antidogmatsko in v duhu 
svojega časa. Ta pa je čas modernizma, ki ga še vedno 
spremljajo otroške bolezni buržoazije, ki sta jih 
v zgoraj navedenem odlomku razkrila Marx in Engels. 
Posebej uporabna je metafora razblinjanja vsega, kar 
je trdnega in stalnega. Ta metafora se je prijela pri 
preučevalcih moderne in modernizma, predvsem 
v umetnosti in kulturi, skupaj s »postmoderno« in 
»postmodernizmom« (karkoli je že bila postmoderna, 
moderne v svojem bistvu ni presegla). V angleškem 

jeziku je odlomek prav fascinantno sodoben: »A// that 
is solid melts into air ...«' Ta odlomek si je sposodil 
literarni teoretik Marshall Berman za delo, v katerem 
je leta 1983 analiziral modernizem (z metaforami 
iz Goethejevega Fausta, Marxovo analizo kapitalizma, 
analizami modernizma naulicah Pariza z Baudelairom, 
v Petrogradu in New Yorku). Postal je skorajda fraza, 
s katero lahko najučinkoviteje označujemo »dosežke« 
moderne, in se v takšni ali drugačni obliki pojavlja kot 
stalna metafora ali topos. 

V popularni kulturi je to »razblinjanje« očitno, saj 
lahko govorimo o sodobni popularni kulturi šele 
takrat, ko se razblini enkratna prisotnost umetnine ali 
kulturnega proizvoda in z njo izgine njena »duša« oz. 
avra, kot jo je imenoval Walter Benjamin. Fotografija 
je podala tako rekoč popolno podobo objekta predsta- 
vljanja, pa vendar je bila cena za ustvarjanje umetnine, 
ki je dosegla popoln posnetek podobe (mimesis), zelo 
visoka: s fašizmom je bilo potrebno plačati prenos 
njenega učinkovanja iz sfere ritualnega na polje 
političnega. 

Na podoben način je učinkovalo ločevanje vira 
zvoka od njegovega predvajanja na njegovih nosilcih 
ali v radijskem mediju: glas, ločen od telesa, je dotlej 
lahko bil le božji glas, in glasba, shizofonično ločena 
od vira svojega nastanka, je lahko bila le nepremagljiv 
zven siren, ki očara množice in iz njih naredi pohleven 
material vsestranskih manipulacij. Za nameček je 


1. The Communist Manifesto: A Modern Edition, 
with an Introduction by Eric Hobsbawm, Verso, 
London, New York, 1988, str. 38. 

industrijska proizvodnja povrgla tudi potencialno 
neskončne serije različnih izdelkov, katerih namen 
ni bil več individualizirana raba, temveč njihova čim 
hitrejša potrošnja, ki je vodila v enorazsežno dirko za 
iskanje izgubljenega časa. Z rutiniziranim procesom 
standardiziranega celodnevnega dela — na primer 
z natančno preračunanim odmorom za hitro hrano — 
in šolanja je težko ohranjati kakršnekoli čvrstejše in 
trajnejše medosebne vezi, tako da se namesto prokla- 
mirane modernistične individualizacije in vzajemnega 
priznavanja enakovrednega načelnega izražanja 
avtonomnih družbenih pozicij vseh posameznikov v 
liberalnodemokratski družbi s koncem zgodovine vred 
v obdobju moderne ves čas zatekamo v iskanje objema 
takšnih ali drugačnih čvrsteje povezanih skupnosti, 
pa naj bodo to le občasne parade skupnega neoplemen- 
skega občutenja moči v politiki in popularni kulturi 
ali neprestanega vračanja v neizživeto preteklost 
»pristnega« predmodernega življenja in verovanja. 
Moderna na ta način stalno spodbuja nostalgijo, 
upanje po tem, da bi vendarle ohranili nekaj trajnejšega, 
da bi se naslonili na čvrste temelje, na nekaj, kar nas 
povezuje z oddaljeno preteklostjo in s svetom, ki naj bi 
bil popolnejši od katastrofe ali plehkosti, v kateri smo 
prisiljeni živeti. Prav pospeševanje gibanja v produkcij- 
skem procesu in videz vrveža v vsakdanjem življenju, 
ki ga ne dohajamo več, nas vodi v različne oblike 
revivalizmov in v izumljanje ali iznajdevanje tradicij, 
skupaj s hlastanjem po takšnih ali drugačnih duhovnih 
odrešitvah. Še pred štirimi desetletji so se dušebrižniki 
bali, da bo klasična glasba odmrla, ker jo je preglasil 

hrup popularne glasbe, a zgodilo se je prav nasprotno: 
klasična glasba ni le preživela, temveč je (p)ostala 
celo vodilni steber sodobnega glasbenega življenja 
aleksandrinske dobe, v kateri nismo sposobni ustvariti 
ničesar radikalno novega več. Enako velja za religijo: 
revolucionarji šestdesetih let so povsem zanemarili 
religijo, saj je bila v tistem času videti povsem na 
koncu, toda le nekaj let kasneje se je triumfalno vrnila 
na zgodovinsko sceno: če ne gre brez gospodarjev, 
pač ne gre tudi brez bogov! Sodobni revivalizmi 
so odrešiteljske avanture izgubljencev sodobnega 
časa, pa vendar govorijo kot simptom: kamorkoli se 
ozremo okoli sebe, lahko vidimo oživljanje tradicij ne 
le »ljudske« glasbe — ki jih pravzaprav nikoli ni bilo, 
ker si jih zanesenjaki sproti izmišljajo; opazujemo 
lahko oživljanje spomenikov in postavljamo množice 
novih, ki komajda sledijo metanju drugih na smetišče 
zgodovine; vsakokrat, ko svetovljani razglašajo konec 
nacionalizmov, vidimo oživljanje narodov, ki so tako 
ali tako nedavna stvaritev moderne; vsepovsod lahko 
spremljamo oživljanje znanj, ki naj bi ga posedovali 
predniki, predstav iz preteklosti in verovanj 
v nadnaravno. Ob velikih besedah za pomen znanosti 
in inovativne družbe spremljamo revitalizacije zamisli 
o nekakšni »inteligentni zasnovi« oz. božji stvaritvi 
sveta in preprečevanje poseganja v njegovo delo ... 
In namesto da bi sledili tempu, ki ga narekujejo lastniki 
kapitala in njegovi sluge pri neprestanem revolucioni- 
ranju sveta, ko vztrajno in neutrudno gradijo svet po 
svoji podobi, ter iz orodij, ki jih pri tem proizvajajo, 
stkali mrežo, v katero jih bomo nekoč ujeli, se lepimo 

na limanice iskanja izgubljene »avtentične« človeškosti 
in narave. Vse to zato, ker vemo, da ne moremo stkati 
trajnejših medčloveških razmerij, ki bi temeljila na 
preprosti soodgovornosti in vzajemnem spoštovanju 
do svobode tistega, ki misli drugače. 

Ponovno branje Komunističnega manifesta morda 
lahko razumemo kot še enega izmed prej naštetih 
nizov modernih revivalizmov in z njimi povezanih 
odrešiteljskih gibanj. Pa vendar: težko bomo našli 
drugo delo, ki bi nam bolj učinkovito odprlo oči. 
In ko jih enkrat odpremo, moramo zavreči tudi to 
delo kot lestev, ki nas bo pripeljala do naslednjega 
kroga soočanja s sedanjo, sodobno resničnostjo, 
in s prihodnostjo, dokler je ne popravimo. 


Nekaj stvari, na katere najprej pomislim, 


ko nekdo omeni Komunistični manifest 


Janez Ramoveš 


Najprej pomislim na proletarce, hlapce, dekle in 
njihove politkomisarje. 

Pomislim, da je Komunistični manifest v slovenščini 
prvič izšel v Idriji, kar je geografsko precej blizu vsemu 
ostalemu, na kar pomislim. 

Na to, da gre v bistvu za literaturo, tako kot v 
Resnicah za večnost sv. Alfonza Ligvorijana. To knjigo 
sem podedoval po babici, ki je ni nikoli prebrala, 
prav tako ni brala Komunističnega manifesta. Med 
drugo svetovno vojno je kot revna vdova pomagala 
komunistom v bližnjem gozdu. Po vojni je dobivala 
nepodpisana pisma, v katerih so se ji zahvaljevali za 
rešena življenja. Ni jih prebrala, bila je nepismena. 

Pomislim, da so ji, ko so zmagali, odpeljali oba 
mladoletna otroka. Tisti, ki je preživel, je kasneje 
postal moj oče. Nikoli ni bil navdušen bralec Komuni- 
stičnega manifesta. 

Spomnim se učiteljev samoupravljanja, ki so 
utrujali z Marxom in Engelsom, prav tako kot tisti 
pri materinščini z Bražovščino Sinjega galeba in župnik 
pri verouku s svetopisemskimi zgodbami. Pogosto se 

ob Komunističnem manifestu spomnim na mladinsko 
povest Lukec in njegov škorec. 

Na to, da je nekoč izšel v stripu. Bil je zanič. Raje 
sem poslušal Pankrte, Bandiero rosso. Tisto pesem smo 
otroci peli na taborjenju zraven gusarskih pesmic. 

Predvsem pomislim na stvari, ki so se že prevečkrat 
krvavo sfižile. 

Na to, da sem nekoč prisegel, da bom čuval vrednote, 
temelječe na Komunističnem manifestu, »ne žaleči, da u 
toj borbi dam i svoj život«. 

Pomislim, da sem še živ. 


V Suši, 11. 5. 2009 


Pošast še straši! 


Slavoj Žižek 


Prevedel Simon Hajdini 


Prva, avtomatična reakcija današnjega razsvetljenega 
liberalnega bralca na Komunistični manifest se glasi: 
Ali ni precejšen del v njem podanih empiričnih ocen 
enostavno napačen, kakor sta napačni tudi v njem 
podana podoba družbene situacije in revolucionarna 
perspektiva, ki jo brani in propagira? Je sploh kdaj 
obstajal kak političen manifest, ki bi ga poznejša 
zgodovinska realnost tako očitno spodbila? Mar ni 
Komunistični manifest v najboljšem primeru neka 
pretirana ekstrapolacija določenih tendenc, značilnih 
za 19. stoletje? 

Pa se mu približajmo z nasprotnega konca: kje 
živimo danes, v naši globalni »post ...« (postmoderni, 
postindustrijski) družbi? Slogan, ki se nam vse bolj 
vsiljuje, je slogan »globalizacije«: brutalno vsiljenje 
enotnega svetovnega trga, ki ogroža vse lokalne 
etnične tradicije, kakor tudi samo formo nacionalne 
države. In ali ni opis družbenega vpliva buržoazije, 
ki ga podaja Manifest, v teh razmerah aktualnejši kot 
kdajkoli prej? 


j Karl Marx, Friedrich Engels 
»Buržoazija ne more eksistirati, ne da bi nenehno 
revolucionirala produkcijske instrumente, torej 
produkcijska razmerja, torej vsa družbena razmerja. 
Nasprotno pa je bila ohranitev starega produkcijskega 
načina nespremenjenega prvi eksistenčni pogoj vseh 
prejšnjih industrijskih razredov. Nenehni prevrat 
v produkciji, nepretrgano pretresanje vseh družbenih 
razmer, večna negotovost in gibanje loči buržoazno 
epoho od vseh prejšnjih. Vsa čvrsta zarjavela razmerja 
s spremstvom častitljivih predstav in nazorov vred se 
razvežejo, vsa nanovo stvorjena zastarevajo, preden 
morejo zakosteneti. Vse trdno in stalno se razblinja, 
vse sveto je oskrunjeno, in ljudje so naposled prisiljeni, 
da si s treznimi očmi ogledajo svoj življenjski položaj 
in medsebojne odnose. 

Potreba po vse širšem odjemu njenih produktov 
podi buržoazijo po vsej zemeljski krogli. Vsepovsod 
se mora ugnezditi, vsepovsod naseliti, vsepovsod 
navezati stike. 

Buržoazija je z izkoriščanjem svetovnega trga 
kozmopolitsko oblikovala produkcijo in potrošnjo 
vseh dežel. Industriji je na veliko obžalovanje reakcio- 
narjev spodmaknila spod nog nacionalna tla. Prastare 
nacionalne industrije so bile uničene in se še iz dneva 
v dan uničujejo. Spodrivajo jih nove industrije, katerih 
uvajanje postaja za vse civilizirane nacije življenjsko 
vprašanje, industrije, ki ne predelujejo več domačih 
surovin, temveč surovine z najbolj oddaljenih področij, 
in katerih fabrikati se ne porabljajo le v deželi sami, 
temveč na vseh delih sveta hkrati. Na mesto starih 
potreb, ki so jih zadovoljevali izdelki [domače] 

dežele, stopajo nove, ki terjajo za zadovoljitev 
produkte najbolj oddaljenih dežel in podnebij. Na 
mesto stare krajevne in nacionalne samozadostnosti 
in zaprtosti stopa vsestransko občevanje, vsestranska 
odvisnost nacij druge od druge. Tako kot z materialno 
je tudi z duhovno produkcijo. Duhovni proizvodi 
posameznih narodov postanejo splošna dobrina. 
Nacionalna enostranost in omejenost postaja bolj in 
bolj nemogoča, a iz mnogih nacionalnih in lokalnih 
literatur se izoblikuje svetovna literatura.« (MEID II, 


str. 592—593.) 


Ali ni to, bolj kot kdajkoli prej, naša današnja 
realnost? Pomislimo na Ericssonove mobilne 
telefone, ki niso več švedski, na Toyoto, ki 6o % 
svojih avtomobilov izdela v ZDA, pa na hollywoodsko 
kulturo, ki dosega kar najbolj oddaljene konce sveta ... 
Drži, to je naša realnost — pod pogojem, da tej podobi 
iz manifesta ne pozabimo dodati njen inherentni 
dialektični nasprotek, »spiritualizacijo« samega mate- 
rialnega produkcijskega procesa. Drugače rečeno: 
kapitalizem, po eni strani, prinaša radikalno sekula- 
rizacijo družbenega življenja — neusmiljeno razblinja 
avro avtentične plemenitosti, svetosti, časti, itd.: 


»Sveto grozo pobožne zanesenosti, viteškega 
navdušenja, filistrske otožnosti je [buržoazija] utopila 
v ledeni vodi egoističnega računa. Osebno dosto- 
janstvo je razkrojila v menjalno vrednoto, na mesto 
neštetih zapisanih in pošteno pridobljenih svoboščin 
je postavila eno samo brezvestno svobodo trgovine. 


42 Karl Marx, Friedrich Engels 

Z eno besedo, na mesto izkoriščanja, zastrtega 
z verskimi in političnimi iluzijami, je postavila 
odkrito, nesramno, direktno, suho izkoriščanje.« 


(Ibid., str. 591.) 


Toda osnovna lekcija »kritike politične ekonomije«, 
kot jo je v letih po Manifestu zasnoval zreli Marx, 
se glasi, da ta redukcija vseh nebesnih himer na brutalno 
ekonomsko realnost generira svojo lastno spektralnost. 
Ko Marx opisuje noro samooplajajočo se cirkulacijo 
kapitala, katerega solipsistično gibanje samooplajanja 
doseže vrhunec v današnjih metarefleksivnih spekula- 
cijah s tako imenovanimi futures, je preveč poenosta- 
vljeno zatrjevati, da je prikazen te samooplajajoče se 
pošasti, ki na svoji poti ne pozna nobenih človeških 
ali okoljskih ozirov, ideološka abstrakcija in da nikoli 
ne smemo pozabiti, da se v ozadju te abstrakcije 
nahajajo resnični ljudje in naravni predmeti, katerih 
produkcijske zmožnosti in resursi so temelj cirkulacije 
kapitala, ki se hrani na njih kot orjaški parazit. Težava 
je v tem, da ta »abstrakcija« ne obstoji le v naši (tj. tisti 
finančnega špekulanta) napačni percepciji družbene 
realnosti, temveč je »realna« natanko v pomenu, 
da določa strukturo samih materialnih družbenih 
procesov: usoda celega sloja prebivalstva in včasih celih 
držav je lahko v rokah »solipsističnega« spekulativnega 
plesa Kapitala, ki svoj cilj profitabilnosti zasleduje 
z blaženo ravnodušnostjo do učinkov lastnega gibanja 
na družbeno realnost. V tem se nahaja temeljno 
sistemsko nasilje kapitalizma, ki je mnogo bolj 
unheimlich (če uporabim Freudov izraz) od neposre- 

dnega predkapitalističnega družbeno-ideološkega 
nasilja: tega nasilja ni več mogoče pripisati konkretnim 
posameznikom in njihovim »zlim« nameram, temveč 
je povsem »objektivno«, sistemsko, anonimno. 
Na tem mestu se velja spomniti na Etienna Balibara, 
ki ločuje dva nasprotna, a obenem komplementarna 
načina ekscesnega nasilja v današnjem svetu: »ultra- 
objektivno« (»strukturno«) nasilje, ki je inherentno 
družbenim pogojem globalnega kapitalizma 
(»avtomatično« generiranje izključenih pogrešljivih 
posameznikov, od brezdomcev do brezposelnih), 
in »ultra-subjektivno« nasilje novonastajajočih etničnih 
in/ali verskih (skratka: rasističnih) »fundamenta- 
lizmov« — to drugo »ekscesno« in »brezdanje« nasilje je 
zgolj pendant prvemu nasilju. 

Dejstvo »anonimnega« nasilja nam dovoljuje 
splošnejšo poanto v zvezi z antikomunizmom. Ugodje, 
ki ga je nudil antikomunizem, je izviralo od tod, da se 
je bilo v komunizmu mogoče tako zlahka igrati igro 
iskanja krivca, obtoževanja Partije, Stalina, Lenina 
in ne nazadnje tudi Marxa za milijone žrtev, za teror 
in gulage, medtem ko v kapitalizmu ni nikogar, ki bi 
ga lahko krivili ali imeli za odgovornega, ker se tu reči 
pač dogajajo, usmerjajo jih anonimni mehanizmi, pa 
čeprav kapitalizem, kar zadeva človeške in okoljske 
žrtve ter uničevanje prvobitnih kultur, ni bil nič manj 
destruktiven ... Skratka, razlika med kapitalizmom 
in komunizmom je v tem, da se je na komunizem 
gledalo kot na idejo, ki je nato spodletela v svoji 
realizaciji, medtem ko je kapitalizem deloval povsem 
»spontano«. Ni Kapizalističnega manifesta. 

Ključno je vztrajati na komunistično-egalitarni eman- 
cipatorni Ideji, in to v zelo natančnem marxovskem 
pomenu: obstojijo družbene skupine, ki zavoljo 
tega, ker nimajo določnega mesta v »zasebnem« 
redu družbene hierarhije, neposredno reprezentirajo 
univerzalnost kot tako; one so tisto, kar je Rancičre 
poimenoval »del, ki ni del« družbenega telesa. Vse 
resnično emancipatorne politike so produkt kratkega 
stika med univerzalnim »javne rabe uma« in univer- 
zalnostjo »dela, ki ni del« — to so bile že komunistične 
sanje mladega Marxa: univerzalnost filozofije združiti 
z univerzalnostjo proletariata. Antična Grčija nam 
je dala ime za vdor Izključenih v družbeno-politični 
prostor: demokracija. Naše vprašanje se danes glasi: 
je demokracija še vedno ustrezno ime za ta egalitarni 
izbruh? 'Tu obstojita dva skrajna odgovora, nagla 
zavrnitev demokracije kot gole iluzorne pojavne oblike 
svojega nasprotja (razrednega gospostva) in trditev, da 
je naša, realno obstoječa demokracija popačitev prave 
demokracije — po analogiji z Gandhijevim slovitim 
odgovorom britanskemu novinarju, ki ga je povprašal 
o demokraciji: »Dobra ideja. Nemara bi jo veljalo 
preizkusiti!« Debata, ki poteka med tema dvema 
skrajnostima, je očitno preabstraktna: za kriterij je 
treba vzeti odnos demokracije do razsežnosti univer- 
zalnega, ki jo utelešajo Izključeni. 

Liberalci, ki pripoznavajo probleme tistih, ki so 
izključeni iz družbeno-političnega procesa, vidijo 
svoj cilj v vključevanju preslišanih: slišati je treba 

vsa stališča, upoštevati vse interese, vsem zagotoviti 
človekove pravice, spoštovati vse načine življenja, 
kulture in prakse, itd. — obsesija te demokracije je 
zaščita vseh manjšin: kulturnih, verskih, seksualnih 
itd. Formula te demokracije je: potrpežljiva 
pogajanja in kompromis. Toda s tem gre v izgubo 
proletarska pozicija, pozicija univerzalnosti, utelešena 
v Izključenih. Zato ob pobližjem pogledu uvidimo, 
da tega ne počne — na primer — Chavez v Venezueli: 
ne vključuje jih v predobstoječi liberalno-demokratski 
okvir; prav nasprotno, ti »izključeni« prebivalci favel 
so njegova BAZA, zato reorganizira politični prostor 
in oblike organizacije tako, da bi se »prilegali« 
izključenim. Najsi je ta razlika med »buržoazno 
demokracijo« in »diktaturo proletariata« videti še 
tako pikolovska in abstraktna, je vendarle bistvena. 
Vilfredo Pareto je pred stoletjem prvi opisal tako 
imenovano pravilo 80/20 (ne zgolj) družbenega 
življenja: 20 % prebivalstva ima v rokah 80 % zemlje, 
20 % zaposlenih proizvede 80 % profita, 80 % 
odločitev je sprejetih v 20 % časa trajanja sestankov, 
80 % internetnih linkov usmerja na 20 % internetnih 
strani, 80 % graha je proizvod 20 % strokov ... Kot so 
poudarili nekateri družbeni analitiki in ekonomisti, 
nas današnja eksplozija ekonomske produktivnosti 
sooča z ultimativnim primerom tega pravila: prihodnja 
globalna ekonomija teži k stanju, v katerem 20 % 
delovne sile zadostuje za opravljanje vsega potrebnega 
dela, tako da je 80 % ljudi v osnovi irelevantnih 
in nekoristnih, potencialno brezposelnih ... Če to 
logiko priženemo do skrajne točke, potem jo velja 

privesti do samonegacije: ali ni sistem, v katerem je 
80 % ljudi irelevantnih in nekoristnih, sam ire/evanten 
in nekoristen? 

Toni Negri je ob priložnosti dajal intervju, medtem 
ko se je sprehajal po predmestju Benetk (Mestre), 
in novinarjeva kamera ga je ujela, kako gre mimo 
stavkajočih delavcev pred tekstilno tovarno, ki je bila 
pred zaprtjem; pokazal je na delavce in omalova- 
ževalno pripomnil: »Poglejte jih! Ne vedo, da so že 
mrtvi!« Za Negrija so ti delavci predstavljali vse tisto, 
kar je narobe s tradicionalnim delavsko-sindikali- 
stičnim socializmom, ki se osredotoča na korporativno 
varnost zaposlitve, s socializmom, ki ga brezobzirno 
spodkopava dinamika »postmodernega« kapitalizma 
s svojo hegemonijo intelektualnega dela. Namesto da 
se na ta novi »duh kapitalizma« odzovemo tako kot 
tradicionalna socialna demokracija in v njem vidimo 
grožnjo, ga je treba v polnosti sprejeti in v njem, 
tj. v dinamiki intelektualnega dela in njegovi nehierar- 
hični ter necentralizirani družbeni interakciji, razbrati 
kali komunizma. Če do kraja sledimo tej logiki, potem 
se moramo strinjati s cinično neoliberalno zbadljivko, 
da bi si sindikati danes morali za nalogo postaviti 
prevzgojo delavcev, da se bodo ti lahko prilagodili 
novi, digitalizirani ekonomiji. 

Kako pa je z nasprotno vizijo? Če dinamika novega 
kapitalizma generira vedno večje število odvečnih 
delavcev (po nekaterih ocenah bi današnji kapitalizem 
idealno potreboval zgolj 20 % razpoložljive delovne 
sile), potem se lahko vprašamo, kako je s projektom 
ponovne združitve natanko teh »živih mrtvecev« 

globalnega kapitalizma, vseh tistih, ki jih je neoka- 
pitalistični »napredek« pustil za sabo, vseh odvečnih 
in nekoristnih, vseh tistih, ki se ne morejo prilagoditi 
novim razmeram? Štava je seveda ta, da je med temi 
preostanki zgodovine in njenim najnaprednejšim 
aspektom možen neposreden kratki stik. 

To nas privede do naslednje elementarne definicije 
komunizma: komunizem, za razliko od socializma, 
zadeva singularno univerzalnost, neposredno vez med 
singularnim in univerzalnim, ki zaobide partikularne 
določitve. 


3 


Komunistična ideja vztraja, preživi lastne neuspele 
realizacije: kot pošast, ki se vedno znova vrača 
z brezkrajno persistenco, ki jo najbolje zgoščajo 
Beckettove besede iz Worstward Ho: »Try again. Fail 
again. Fail better.« (»Poskusiti znova. Spodleteti znova. 
Spodleteti bolje.«) 

Ena od manter postmoderne levice se glasi, da se 
je končno treba odreči »jakobinsko-leninistični« 
paradigmi centralizirane diktatorske oblasti — morda 
je prišel čas, da to mantro obrnemo in priznamo, 
da današnja levica potrebuje prav dozo »jakobinsko- 
leninistične« paradigme: še zlasti danes je treba 
vztrajati na »zunanji« ideji komunizma ali na komu- 
nističnih »invariantah«, kot jim pravi Badiou, na 
»štirih temeljnih konceptih«, ki so na delu od Platona 
in srednjeveških tisočletnih uporov pa do jakobinstva, 

leninizma in maoizma: stroga egalitarna pravičnost, 
disciplinski žeror, politični vo/untarizem in zaupanje 
v ljudstvo. Te matrice ni izpodrinila nobena nova 
postmoderna ali postindustrijska ali post-karkoli-že 
dinamika. Je pa ta večna ideja do današnjega zgodo- 
vinskega trenutka delovala natanko kot platonska 
Ideja, ki je vztrajala in se po vsakem porazu vedno 
znova vrnila. Tu manjka tisto, kar bi v filozofsko- 
teoloških terminih lahko imenovali privilegirana vez 
Ideje s singularnim zgodovinskim trenutkom (tako 
kot celotna večna božanska zgradba krščanstva stoji 
in pade s kontingentnim dogodkom rojstva in smrti 
Kristusa). Današnja konstelacija je edinstvena: mnogi 
prodorni analitiki so opazili, da sodoben kapitalizem 
predstavlja problem za to logiko persistentnega 
odpora — naj citiram Briana Massumija, ki je jasno 
pokazal na to, da je današnji kapitalizem že presegel 
logiko totalizirajoče normalnosti in ubral logiko 
eratičnega ekscesa: 


»[ F]oliko bolj raznoliko, celo eratično, toliko bolje. 
Normalnost izgublja moč. Regularnosti se pričenjajo 
rahljati. To rahljanje normalnosti je del dinamike 
kapitalizma. Ne gre za enostavno osvoboditev. Gre 
za obliko oblasti samega kapitalizma. Ne gre več 
za disciplinsko institucionalno oblast, ki odloča 
o vsem, gre za zmožnost kapitalizma, da proizvaja 
raznolikost — ker se trgi nasičijo. Proizvajaj raznolikost, 
in proizvedel si tržno nišo. Dovoljene so kar najbolj 
nenavadne afektivne tendence — samo da se splačajo. 
Kapitalizem pričenja intenzivirati afekt, iz njega dela 

nekaj raznolikega, a le z namenom, da iztisne presežno 
vrednost. Polasti se afekta, da bi intenziviral profitni 
potencial. Afekt dobesedno valorizira. Kapitalistična 
logika proizvodnje presežne vrednosti pričenja 
gospodovati nad poljem odnosov, ki je tudi domena 
politične ekologije, nad etničnim poljem odpora do 
identitete in predvidljivih poti. Reč je zelo mučna 
in spravlja v zadrego, ker se mi dozdeva, da je prišlo 
do neke vrste zbližanja med dinamiko kapitalistične 
oblasti in dinamiko odpora.«' 


To analizo je mogoče dopolniti v več smereh — 
kapitalizem si je reapropriiral sam proces subtrakcije 
k »osvobojenim ozemljem« zunaj domene Države. 
Zgleden primer te logike globalnega kapitalizma 
so tako imenovane »posebne ekonomske cone«, 
geografske regije znotraj države (navadno v tretjem 
svetu), katerih ekonomski zakoni so liberalnejši 
od standardnih ekonomskih zakonov države same 
(nižji ali ničelni uvozni in izvozni davki, prost 
pretok kapitala, omejevanje ali neposredna prepoved 
sindikatov, nobenega minimalnega plačila na delovni 
dan, itd.), da bi se na ta način povečala tuja vlaganja; 
oznaka pokriva cel spekter bolj specifičnih tipov 
cone (prostotrgovinska cona, industrijsko-izvozna 
cona, svobodna cona, industrijske posesti, brez- 
carinska pristanišča, urbane podjetniške cone, itd.). 
Te cone so,s svojo edinstveno kombinacijo »odprtosti« 
(svoboden prostor delne izvzetosti iz polja državne 


1 Brian Massumi, ‘Navigating Movements’, v: Hope, 
ur. Mary Zournazi, Routledge, New York, 2002, str. 224. 

suverenosti) in zaprtosti (disciplina, ki je ne ovirajo 
pravno zajamčene svoboščine), ki omogoča povečanje 
eksploatacije, strukturni nasprotek slavljenih 
skupnosti »intelektualnega dela«; so četrti člen 
tetrade visokotehnološkega »intelektualnega dela«, 
tako imenovanih gated communities in slumov. 

Heglovski odgovor na to bi bil, da je problem/zagata 
svoja lastna rešitev — ne v enostavnem/neposrednem 
pomenu, da kapitalizem sam na sebi že je komunizem, 
da je torej potreben le še preprost formalni obrat. 
Moje ugibanje je naslednje: kaj pa, če današnji 
dinamični kapitalizem, v kolikor je »brezsveten«, 
konstanten razkroj vsakega fiksnega reda, odpira 
prostor za revolucijo, ki bo prekinila začaran krog 
odpora in njegove reinskripcije, tj. ki ne bo več sledila 
vzorcu dogodkovne eksplozije, ki se nato izteče 
v stanje normalnosti, pač pa bo vzela nase nalogo zove 
»ureditve« napram globalnemu kapitalističnemu neredu. 
Od revolta je treba brezsramno preiti k vsiljenju 
novega reda. (Mar ni to ena od lekcij današnjega 
finančnega zloma?) Zato je osredotočanje na 
kapitalizem ključno za reaktualizacijo komunistične 
ideje: današnji »brezsvetni« dinamični kapitalizem 
radikalno spreminja koordinate komunističnega 
boja — sovražnik ni več Država,ki jo je treba spodkopati 
izhajajoč iz točke njene simptomatske torzije, temveč 
tok permanentnega samorevolucioniranja. 

Posledično bi želel postaviti dva aksioma o razmerju 
med Državo in politiko: (1) Neuspeh komunistične 
politike državne partije je zlasti in v prvi vrsti neuspeh 
protidržavne politike, neuspeh prizadevanja po izvitju 

iz primeža Države, po nadomestitvi državnih oblik 
organizacije z »neposrednimi« nepredstavniškimi 
oblikami samoorganizacije (»sveti«). (2) Če nimaš 
nobene ideje, s čim nadomestiti Državo, potem se 
iz nje nimaš pravice subtrahirati/izvzeti. Namesto 
tega zavzemanja distance do Države bi morala biti 
prava naloga v tem, da se Državo samo primora, 
da deluje na nedržavni način. Alternativa »ali boj za 
državno oblast (ki nas izenači s tistimi, proti katerim 
se borimo) ali umik k distanciranemu odporu zoper 
državo« je napačna — oba njena člena si delita isto 
premiso: da je državna forma, kakršno poznamo, 
večna in da lahko državo bodisi prevzamemo ali pa 
jo držimo na distanci. Tu je treba naravnost ponoviti 
lekcijo Leninove Države in revolucije: naloga revolu- 
cionarnega nasilja ni prevzem državne oblasti, pač pa 
njena transformacija, radikalna sprememba njenega 
delovanja, njenega odnosa do baze, itd. To je ključna 
komponenta »diktature proletariata« — Bulent Somay 
je pravilno poudaril, da proletariat ustreza tej vlogi 
zaradi neke svoje poteze, ki je docela negativna: vsi 
ostali razredi so (potencialno) zmožni doseči status 
»vladajočega razreda«, drugače rečeno, se vzpostaviti 
kot razred, ki kontrolira državne aparate: 


»[D]elavski razred ne postane dejavnik in ni 
nosilec poslanstva niti zaradi svoje revščine, niti 
svoje militantne in psevdovojaške organiziranosti, 
niti zaradi svoje bližine s (predvsem industrijskimi) 
sredstvi produkcije. Takšno poslanstvo nosi le zaradi 
svoje strukturne nezmožnosti organizacije v še en 

vladajoči razred. Proletariat je edini (revolucionarni) 
razred v zgodovini, ki z dejanjem odprave svojega 
nasprotja odpravi samega sebe.«" 


Iz tega uvida je treba povleči edini ustrezen 
sklep: »diktatura proletariata« je neke vrste (nujni) 
oksimoron, NE pa oblika države, v kateri proletariat 
predstavlja vladajoči razred. »Diktatura proletariata« 
je dejansko na delu le v radikalni transformaciji države 
same, v njenem oprtju na nove forme ljudske partici- 
pacije, zato je v dejstvu, da je na vrhuncu stalinizma, 
ko so čistke sesule celotno družbeno zgradbo, nova 
ustava razglašala konec »razrednega« značaja sovjetske 
oblasti (pripadniki poprej izključenih razredov so 
dobili nazaj svojo volilno pravico) in da so se socia- 
listični režimi imenovali »ljudske demokracije«, nekaj 
več od gole hipokrizije — namreč jasno znamenje, 
da to niso bile »diktature proletariata« ... Toda kako 
doseči to »diktaturo proletariata«? 


4 


Peter Sloterdijk (ki zagotovo ni eden od naših, a tudi 
ni popoln idiot) je pripomnil, da če obstoji oseba, 
ki ji bodo čez stoletje postavljali spomenike, potem 
je to Lee Kuan Yew, singapurski voditelj, ki je iznašel 
in realiziral tako imenovani »kapitalizem z azijskimi 


2 Bulent Somay, osebno pismo (28. 1. 2007). To pismo 
citiram s toliko večjim zadovoljstvom, ker je njegova vsebina 
do mene globoko kritična. 

vrednotami«. Virus tega avtoritarnega kapitalizma 
se počasi, toda zanesljivo širi po svetu. Deng Hsiao 
Ping je, preden so stekle njegove reforme, obiskal 
Singapur in izrecno poveličeval ta model, ki da bi 
mu morala slediti celotna Kitajska. Ta sprememba 
ima svetovno-zgodovinski pomen: kapitalizem se je 
doslej zdel neločljivo zvezan z demokracijo — od časa 
do časa je seveda nastopil padec v direktno diktaturo, 
a se je demokracija, po desetletju ali dveh, ponovno 
uveljavila (spomnimo se samo primerov Južne Koreje 
in Čila). Toda danes je ta vez med demokracijo 
in kapitalizmom pretrgana. 

Od kod ta oživitev direktne (nedemokratične) 
avtoritete? Iznad in onstran kulturnih razlik obstoji 
notranja nujnost za to oživitev v sami logiki današnjega 
kapitalizma. Glavni problem, s katerim se soočamo 
danes, je naslednji: kako poznokapitalistično prevla- 
dovanje (ali celo hegemonska vloga) »intelektualnega 
dela« vpliva na Marxovo osnovno shemo ločitve dela 
od njegovih objektivnih pogojev, kakor tudi revolucije 
kot subjektivne reapropriacije objektivnih pogojev? 
V sferah, kot je svetovni splet, so produkcija, menjava 
in konsumpcija neločljivo prepletene, potencialno 
celo identične: drugim je moj proizvod neposredno 
sporočen in ga tudi neposredno kunzumirajo. Marxovo 
klasično pojmovanje blagovnega fetišizma, v katerem 
»odnosi med ljudmi« privzamejo formo »odnosov 
med rečmi«, zato terja radikalen ponoven premislek: 
v nematerialnem delu odnosi med ljudmi »niso 
toliko skriti pod tančico objektivnosti, temveč so 

sami material naše vsakodnevne eksploatacije«,3 tako 
da ne moremo več govoriti o »postvarelosti« v klasičnem 
Lukácsevem pomenu te besede. Družbena relacional- 
nost v svoji fluidnosti še zdaleč ni nevidna, pač pa je 
neposredno objekt trgovanja in menjave: v »kulturnem 
kapitalizmu« ne prodajamo (in kupujemo) več 
objektov, ki »prinašajo« kulturno ali čustveno izkustvo, 
temveč neposredno prodajamo (in kupujemo) izkustva 
sama. — Čeprav je treba priznati, da je Negri tu na 
sledi temu ključnemu vprašanju, pa je njegov odgovor 
vseeno prekratek; njegovo izhodišče je Marxova teza iz 
Grundrisse, ki zadeva radikalno transformacijo statusa 
»fiksnega kapitala«: 


»Razvoj capital fixe nakazuje, na kateri stopnji 
je obče družbeno znanje, knowledge [vednost], 
postalo neposredna produktivna sila, tako da so sami 
pogoji družbenega življenjskega procesa prišli pod 
kontrolo general intellecta [občega razluma)] ter so 
njemu primerno preusmerjeni. Do katere stopnje so 
proizvedene družbene produktivne sile, ne le v obliki 
znanja, ampak kot neposredni organi družbene prakse; 
realnega življenjskega procesa.« 4 


Z razvojem občega družbenega znanja je 
»produktivna sila dela« torej »največja produktivna 
sila«: »Lahko jo opazujemo s stališča neposrednega 


3 Nina Power, ‘Dissing’, Radical Philosophy, št. 154, str. 55. 

4 Karl Marx, Friedrich Engels, 'Očrti kritike politične 
ekonomije’, v: id., Temeljna izdaja, zv. 1/8, Delavska enotnost, 
Ljubljana, 1985, str. 506—507. 

produkcijskega procesa, kot produkcijo capital fixe; 
ta capital fixe being man himself [fiksni kapital je človek 
sam].«5 In ker kapital svojo eksploatacijo organizira 
tako, da se napram živemu delu kaže kot »fiksni 
kapital«, je s trenutkom, ko ključna komponenta 
»fiksnega kapitala« postane »človek sam«, njegovo 
»obče družbeno znanje«, ogrožen sam družbeni temelj 
kapitalistične eksploatacije, vloga kapitala pa postane 
docela parazitska: v razmerah današnjih globalnih 
interaktivnih medijev kreativna iznajdljivost ni več 
individualna, ampak je neposredno kolektivizirana, 
del »skupnega«, tako da se vsak poskus njene priva- 
tizacije z uveljavljanjem avtorskih pravic izkaže za 
problematičnega — tu geslo »lastnina je tatvina« 
zadobi dobesedno veljavo. Kako pa je s korporacijo, 
kot je Microsoft, ki počne natanko to — organizira 
in eksploatira kolektivno sinergijo kreativnih 
kognitivnih singularnosti? Tu ostane le še naloga, 
da kognitivni delavci »eliminirajo šefe, ker je indu- 
strijski nadzor nad kognitivnim delom povsem 
depasse,« kot pravi Negri. Nova družbena gibanja 
kažejo na to, da je »epoha mezd končana in da smo 
prešli od konfrontacije med delom in kapitalom, 
ki zadeva mezde, h konfrontaciji med mnoštvom in 
Državo, ki zadeva obnovitev državljanskega dohodka«. 
To je osnovna poteza »današnjega družbenega revo- 
lucionarnega prehoda«: »Kapital je treba privesti do 
spoznanja teže in pomena skupnega dobrega, in če 
kapital na to ni pripravljen, ga je treba v to primorati.« 
Negri tu ne reče, da je treba kapital uničiti, ampak 


5 Tbid.,str. 510. 

ga primorati v pripoznanje skupnega dobrega, kar 
pomeni, da ostajamo v okvirih kapitalizma — gre za 
utopično idejo par excellence. Negri takole opiše bližino 
današnjega biopolitičnega kapitalizma z neposrednim 
uveljavljanjem produktivnosti mnoštva: 


»Gre za podobo cirkulacije blag, mreže informacij, 
kontinuiranih gibanj in radikalnega nomadstva dela ter 
krute ekploatacije teh dinamik /.../, a tudi za podobo 
konstantnega in neizčrpnega ekscesa, biopolitične moči 
mnoštva in njegovega ekscesa z ozirom na strukturno 
zmožnost kontrole dominantnih institucij. Na delu 
so vse razpoložljive sile, na delu je družba /.../. 
Znotraj te ekploatirane totalitete in zapovedi dela 
tiči neobhodna svoboda, ki je nezvedljiva na kontrolo, 
ki si jo skuša podvreči. Čeprav utegne svoboda trčiti 
ob samo sebe, /.../ se v tej ambivalenci bojne črte še 
vedno odpirajo: trpljenje je često produktivno, a nikoli 
revolucionarno; revolucionaren je eksces, presežek 


in moč.«? 


Tu naletimo na standardno postheglovsko matrico 
produktivnega toka, ki je vselej ekscesen z ozirom 
na strukturno totaliteto, ki si ga skuša podvreči 
in podjarmiti ... Kaj pa, če — v paralaktičnem 
premiku — na samo kapitalistično mrežo gledamo kot 
na pravi eksces nad tokom produktivnega mnoštva? 
Kaj pa, če današnja produkcija mnoštva, ki neposredno 
proizvaja življenje, še naprej proizvaja eksces (ki je celo 


6 Toni Negri, On Rem Koolhaas’, Radical Philosophy, 
Št. 154, Str. 49. 

funkcionalno odvečen), namreč eksces Kapitala? 
Kako to, da neposredno proizvedena razmerja še 
naprej potrebujejo posredniško vlogo kapitalističnih 
odnosov? Kaj pa, če se resnična enigma glasi: zakaj 
kontinuirano nomadsko »molekularno« gibanje 
potrebuje parazitsko »molarno« strukturo, ki se 
(varljivo) kaže kot ovira njegove sproščene produ- 
ktivnosti? Zakaj v momentu, ko uničimo to oviro/ 
eksces, izgubimo sam produktivni tok, ki ga kroti 
parazitski eksces? To tudi pomeni, da je treba obrniti 
temo fetišizma, temo »odnosa med ljudmi, ki se 
kaže kot odnos med rečmi«: kaj pa, če je neposredna 
»produkcija življenja«, ki jo slavita Hardt in Negri, 
varljivo očitna, kaj pa, če se v njej nevidni »odnosi med 
(nematerialnimi, pravimi) rečmi (Kapitala) kažejo kot 
neposredni odnosi med ljudmi«? 

Tu se je bolj kot kdajkoli prej treba spomniti lekcije 
marksistične dialektike fetišizacije: »postvarelost« 
odnosov med ljudmi (dejstvo, da privzemajo obliko 
fantazmagoričnih »odnosov med rečmi«) je vselej 
podvojena z navidez nasprotnim procesom, z lažno 
»personalizacijo« (»psihologizacijo«) dejanskih 
objektivnih družbenih procesov. Prva generacija 
teoretikov frankfurtske šole je že v tridesetih 
letih prejšnjega stoletja opozarjala na to, da se je 
v trenutku, ko so globalna tržna razmerja pričela 
dodobra uveljavljati svojo gospostvo, s čimer je uspeh 
ali neuspeh posameznega proizvajalca postal odvisen 
od povsem iztirjenih tržnih ciklov, v »spontani 
kapitalistični ideologiji« ponovno pričel uvelja- 
vljati pojem karizmatičnega »poslovnega genija«, 

poslovnežev uspeh ali neuspeh pa se je povezovalo 
s posestjo misterioznega je ne sais quoi. Ali to ne velja 
zlasti danes, ko je bila abstrakcija tržnih odnosov, 
ki regulirajo naša življenja, prignana do skrajnosti? 
Knjižni trg so preplavili psihološki priročniki, ki nas 
učijo, kako uspeti, kako prekositi svojega partnerja 
ali tekmeca — skratka, učijo nas, da je naš uspeh 
odvisen od naše prave »drže«. Zato nas mika obrniti 
famozno Marxovo formulo: v sodobnem kapitalizmu 
objektivni tržni »odnosi med rečmi« privzemajo 
fantazmagorično obliko psevdo-personaliziranih 
»odnosov med ljudmi«. Hardt in Negri se, kot kaže, 
ne uspeta izogniti tej pasti. 


5 


Kako smo prišli do sem? Protest leta 1968 se je 
osredotočal na boj zoper tisto, kar je smatral za tri 
stebre kapitalizma: tovarno, šolo, družino. Posledično 
je vsako izmed teh domen doletela postindustrijska 
transformacija: tovarniško delo je doletel vse večji 
outsourcing, V razvitem svetu pa je reorganizirano 
po zgledu postfordističnega nehierarhičnega 
timskega dela; vseživljenjsko fleksibilno privatizirano 
izobraževanje vse bolj spodriva univerzalno javno 
šolstvo; raznotere oblike fleksibilnih seksualnih zvez 
nadomeščajo tradicionalno družino.” Zmaga levice 
je pomenila njen poraz: neposredni sovražnik je bil 


7 Cf. Daniel Cohen, Trois leçons sur la société post- 
industrielle, Editions du Seuil, Pariz, 2006. 

poražen, nadomestila pa ga je nova oblika celo še 
bolj neposrednega kapitalističnega gospostva. Trg 
v »postmodernem« kapitalizmu prodira v nove sfere, 
ki so doslej veljale za privilegirano domeno države, 
od izobraževanja pa do zaporov in varnosti. Ko 
slavimo »nematerialno delo« kot tisto, ki neposredno 
proizvaja družbena razmerja, ne smemo pozabiti, 
kaj to pomeni v okviru blagovne ekonomije: nove 
domene, ki so bile doslej zunaj trga, so zdaj pobla- 
govljene — ko smo v stiski, se ne pogovorimo več 
s prijateljem, ampak plačamo psihiatra ali svetovalca, 
ki naj reši naš problem; za naše otroke ne skrbijo starši, 
ampak plačane varuške in vzgojitelji ... Znašli smo se 
v sami sredi novega procesa privatizacije Družbenega, 
postavljanja novih ograd. 

Da bi zapopadli te nove oblike privatizacije, moramo 
kritično preoblikovati Marxov konceptualni aparat: 
ker je zanemaril družbeno razsežnost »splošnega 
intelekta«, ni predvidel možnosti privatizacije 
»splošnega intelekta« samega — to tiči v samem osrčju 
boja za »intelektualno lastnino«. Negri ima na tem 
mestu prav: znotraj tega eksploatacija v klasičnem 
marksističnem pomenu ni več možna — zato jo je 
treba v čedalje večji meri vsiljevati z neposrednimi 
zakonskimi sredstvi, tj. z neekonomsko silo. Zato 
eksploatacija danes vse bolj privzema obliko rente: 
kot ugotavlja Carlo Vercellone, postindustrijski 
kapitalizem odlikuje prav to, da »profit postaja 
renta«. è To pa zahteva neposredno avtoriteto, 


8 Cf. Capitalismo cognitivo, ur. Carlo Vercellone, 
Manifestolibri, Rim, 2006. 

ki vsili (arbitrarne) zakonske pogoje pobiranja rente, 
pogoje, ki niso več »spontani« proizvod samega 
trga. Morda tu naletimo na temeljno »protislovje« 
današnjega »postmodernega« kapitalizma: medtem 
ko je njegova logika deregulativna, »anti-državna«, 
nomadska/deteritorializirajoča itd., pa njena ključna 
tendenca kaže na okrepljeno vlogo Države, katere 
(ne le) regulatorna funkcija je vse bolj vseprisotna. 
Dinamična deteritorializacija koeksistira in se vse 
bolj opira na avtoritarne posege države in njenih 
zakonskega in drugih aparatov. Na obzorju našega 
zgodovinskega postajanja je torej moč razbrati 
družbo, v kateri libertarianizem in hedonizem koek- 
sistirata s kompleksno mrežo regulatornih državnih 
mehanizmov, ki ju ohranjajo. Država danes še zdaleč 
ne izginja, ampak se krepi. 

Drugače rečeno, ko so zaradi ključne vloge »občega 
raz(uma)« (vednosti in družbene kooperacije) pri 
ustvarjanju bogastva forme tega bogastva vse bolj 
»nesorazmerne glede na neposreden delovni čas, 
porabljen za njihovo proizvodnjo«, rezultat tega 
ni — kot je nemara pričakoval Marx — samorazpust 
kapitalizma, pač pa postopna relativna transfor- 
macija profita, kot proizvoda eksploatacije delovne 
sile, v rento, apropriirano s privatizacijo »občega 
raz(uma)«. Vzemimo primer Billa Gatesa: kako je 
postal najbogatejši zemljan? Njegovo bogastvo nima 
nobene zveze s proizvodnimi stroški izdelkov, ki jih 
prodaja Microsoft (lahko bi celo trdili, da Microsoft 
svoje intelektualne delavce relativno dobro plačuje), 
tj. Gatesovo bogastvo ni rezultat njegove uspešne 


Spremni zapis Slavoj Žižek 61 


proizvodnje dobrega softvera, ki je cenejši kot pri 
njegovih tekmecih, ali pa večje »eksploatacije« najetih 
intelektualnih delavcev. Če bi šlo za to, bi Microsoft 
že zdavnaj bankrotiral: ljudje bi se množično odločali 
za programe, kot je Linux, ki so zastonj in, sodeč po 
poznavalcih, bolj kvalitetni od Microsoftovih. Zakaj 
potem na milijone ljudi še naprej kupuje Microsof- 
tove izdelke? Ker se je Microsoft vsilil kot domala 
univerzalni standard, ki (skorajda) monopolizira 
celotno področje, kot neke vrste neposredno utelešenje 
»občega raz(uma)«. Gates je postal najbogatejši 
zemljan v par desetletjih, tako da si je prisvojil rento, 
s čimer so milijoni intelektualnih delavcev lahko 
participirali v obliki »občega raz(uma)«, ki ga je 
privatiziral in ga kontrolira. Ali drži, da današnji 
intelektualni delavci niso več ločeni od objektivnih 
pogojev svojega dela (so lastniki osebnih računalnikov 
itd.), s čimer Marx opiše kapitalistično »odtujitev«? 
Da, ampak v temeljnejšem pomenu NE: odrezani 
so od družbenega polja svojega dela, od »občega 
intelekta« — ta je posredovan z zasebnim kapitalom. 
In enako velja za naravne resurse: njihova eksploa- 
tacija predstavlja enega današnjih poglavitnih virov 
rente, ki ga spremlja nenehen boj za to, kdo bo to rento 
dobil, ljudje iz tretjega sveta ali zahodne korporacije. 
(Največja ironija je v tem, da Marx, ko pojasnjuje 
razliko med delovno silo — ki s svojo rabo proizvaja 
presežno vrednost nad lastno vrednostjo — in drugimi 
blagi — ki v uporabi zgolj konzumirajo svojo vrednost 
in tako ne vključujejo nobene eksploatacije —, kot 
primer »običajnega« blaga navaja nafto, torej prav 

tisto blago, ki je danes vir izrednih »profitov« ...) 
Tu tudi nima smisla povezovati rasti in padce cen 
nafte z rastjo ali s padanjem produkcijskih stroškov 
ali cene izkoriščanega dela — stroški proizvodnje so 
zanemarljivi, cena, ki jo plačujemo za nafto, je renta, 
ki jo zaradi pomanjkanja in omejenih zalog plačujemo 
lastnikom tega naravnega vira. 

Imamo vtis, da se tri komponente produkcijskega 
procesa — intelektualno programiranje in trženje, 
materialna produkcija, oskrba z materialnimi 
resursi — vse bolj avtonomizirajo in vznikajo kot tri 
ločena področja. Ta ločitev se, z ozirom na njene 
družbene posledice, prikazuje v preobleki »treh 
poglavitnih razredov« današnjih razvitih družb, 
ki ravno Niso razredi, temveč tri frakcije delavskega 
razreda: intelektualni delavci, stari razred materialnih 
delavcev, izobčenci (brezposelni, prebivalci slumov 
in drugih rež javnega prostora). Delavski razred 
je potemtakem razcepljen na tri dele, pri čemer 
ima vsak izmed teh svoj lasten »način življenja« in 
ideologijo: razsvetljeni hedonizem in liberalni multi- 
kulturalizem intelektualnega razreda, populistični 
fundamentalizem delavskega razreda, skrajnejše 
posamezne oblike frakcije izobčencev. Heglovsko 
rečeno, triada očitno ustreza triadi univerzalnega 
(intelektualna frakcija), partikularnega (materialni 
delavci) in singularnega (izobčenci). Ta proces se 
izteče v postopen razkroj družbenega življenja, 
javnega prostora kot kraja srečanja vseh treh frakcij — 
in vse oblike »identitetne« politike so nadomestek za 
izgubo pravega družbenega prostora. Ta identitetna 

politika v vsaki izmed treh frakcij privzame svojo 
specifično obliko: pri intelektualnem razredu 
obliko postmoderne multikulturalne identitetne 
politike, pri delavskem razredu obliko regresivnega 
populističnega fundamentalizma, med izobčenci 
pa obliko napol ilegalnih iniciacijskih skupin 
(kriminalnih tolp, verskih sekt itd.). Skupna poteza 
vseh pa je partikularna identiteta kot nadomestek 
univerzalnega javnega prostora. 

Proletariat je torej razcepljen na tri zopersta- 
vljene si dele: na intelektualne delavce, ki so polni 
predsodkov zoper »kmetavzarske« delavce, ki 
izkazujejo populistično sovraštvo do intelektualcev 
in izobčencev, ki so v antagonističnem odnosu do 
družbe kot take. Stari poziv »Proletarci vseh dežel, 
združite se!« je torej danes aktualnejši kot kdajkoli 
prej: v novih pogojih »postindustrijskega« kapitalizma 
enotnost teh treh frakcij delavskega razreda že JE 
njihova zmaga. 


Karl Marx, Friedrich Engels 


KOMUNISTIČNI MANIFEST 


Prevod in opombe dr. Božidar Debenjak 


Uvodne opombe 


k drugi slovenski izdaji (1971) 


Komunistični manifest je nastal med novembrom 1847 
in januarjem 1848. Na podlagi skupnih osnutkov in 
več Engelsovih poskusov, med katerimi so Načela 
komunizma, je delo končno formuliral Marx. Prvič je 
delo izšlo februarja 1848 pri založbi Burghard na 23 
straneh. To izdajo imenujemo v opombah prvotisk. 
Istega leta je izšla pri isti založbi izdaja na 30 straneh, 
ki sta jo Marx in Engels uporabljala za pripravo 
ponatisov. Ta izdaja je v marsičem bolje tiskana, ima 
manj napak, vendar pa vsebuje tudi nekatere napake, 
ki jih prvotisk nima. Z napačno letnico 1848 je izdal 
v petdesetih letih založnik Hirschfeld ponatis 
prvotiska, iz katerega povzemamo dva popravka. 
Leta 1848 so izšli francoski, poljski, italijanski, danski, 
flamski in švedski prevod, leta 1850 angleški prevod. 
Leta 1872 je izšel prvi avtorizirani ponatis v nemščini 
s predgovorom in nekaterimi popravki tiskovnih 
napak, v letu Marxove smrti 1883 drugi in leta 1890 
tretji, vsak z Engelsovim predgovorom k novi izdaji. 
Leta 1882 je izšel ruski prevod, za katerega sta Marx 
in Engels skupaj pisala uvodno besedo; ker jo Engels 
v celoti citira v predgovoru k nemški izdaji iz leta 
1890, je ne tiskamo posebej. Drugače je s predgovori 
k drugim prevodom: predgovor k angleškemu prevodu 
iz leta 1888 se vsebinsko sicer močno ujema s tremi 
nemškimi predgovori, vendar pa imajo nekatere misli 

tam drugačno formulacijo; predgovora k poljski izdaji 
iz leta 1892 in k italijanski iz leta 1893 sta vsebinsko 
nova. Manifest je bil preveden po izdaji Marx-Engels- 
Werke (4. zv., Berlin 1959), predgovori k nemškim 
izdajam, k ruski in k poljski izdaji prav tako, medtem 
ko je bil predgovor k italijanskemu prevodu narejen 
po francoskem izvirniku, objavljenem v Ænnali 
deli Istituto Giangiacomo Feltrinelli (Anno 1, Milano 
1958). Predgovor k angleški izdaji je bilo, žal, treba 
prevesti iz nemščine; za pripombe v tej izdaji in za 
odstopanja v tekstu smo se ravnali po izdaji MEGA 1, 6 
(z eno, posebej zabeleženo izjemo). 

Prvi s/ovenski prevod Manifesta je izšel leta 1908 
v Idriji. 'To izdajo je fotomehanično ponatisnila 
Cankarjeva založba ob 50-letnici oktobrske 
revolucije. 


Predgovori k trem nemškim izdajam 


Zveza komunistov, mednarodno delavsko združenje, 
ki je bilo v tedanjih razmerah kajpada lahko le tajno, 
je na kongresu v Londonu novembra 1847 naložilo 
podpisanima, naj izdelata javnosti namenjen izčrpen 
teoretski in praktični program stranke. Tako je 
nastal pričujoči Manifest, katerega rokopis je nekaj 
tednov pred februarsko revolucijo romal v London 
v tisk. Izšel je najprej v nemščini in bil v tem jeziku 
v Nemčiji, Angliji in Ameriki ponatisnjen v vsaj 
dvanajst različnih izdajah. V angleščini je prvič izšel 
v Londonu leta 1850 v Red Republicanu v prevodu 
miss Helen Macfarlane, leta 1871 pa v Ameriki v vsaj 
treh različnih prevodih. Francoski je izšel najprej 
v Parizu tik pred junijsko vstajo leta 1848, pred 
kratkim pa v newyorškem Le Socialiste. V pripravi 
je nov prevod. V poljščini je izšel v Londonu kmalu 
po prvi nemški izdaji. V danščino je bil prav tako 
preveden brž po izidu. 

Naj so se razmere v zadnjih petindvajsetih letih 
še tako spremenile, so splošna načela, razvita v 
tem anifestu, v splošnem tudi še danes popolnoma 
veljavna. Tu in tam bi bilo treba popraviti kako 
posameznost. Praktična uporaba teh načel, razglaša 

sam Manifest, bo povsod in vedno odvisna od 
zgodovinsko obstoječih okoliščin, pa zato ni dana 
kaka posebna teža revolucionarnim ukrepom, 
predlaganim na koncu 11. oddelka. Ta pasus bi se 
danes v marsičem glasil drugače. Spričo neizmernega 
nadaljnjega razvoja velike industrije v zadnjih 
petindvajsetih letih in organiziranja delavskega 
razreda v stranko, ki je z njim napredovalo, spričo 
praktičnih izkušenj, najprej februarske revolucije 
in še mnogo bolj pariške komune, ko je proletariat 
prvikrat imel dva meseca v rokah politično oblast, 
je danes program mestoma zastarel. Zlasti je 
komuna dokazala, da se »delavski razred ne more 
enostavno polastiti gotovega državnega stroja in ga 
pognati v tek za svoje cilje« (Glej Državljanska vojna 
v Franciji. Spomenica generalnega sveta Mednarodnega 
delavskega združenja (Internacionale), nemška izdaja, 
str. 19, kjer je ta misel dalje razvita.') Dalje je samo 
po sebi umevno, da je kritika socialistične literature 
za današnji čas pomanjkljiva, ker sega le do leta 
1847; prav tako, da so opombe o stališču komunistov 
do raznih opozicijskih strank (oddelek 1v), četudi v 
osnovnih potezah pravilne tudi še danes, v izvajanjih 
vendar že zato zastarele, ker se je politični položaj 
docela spremenil in je zgodovinski razvoj večino tam 
naštetih strank spravil s sveta. 

Toda Manifest je zgodovinski dokument in ne moreva 
si več jemati pravice, da bi ga spreminjala. Kaki kasnejši 


rı Prim. K. Marx in F. Engels, Izbrana dela v petih zvezkih, 
IV. zv., prev. Dušan Kermavner et al., Ljubljana: Cankarjeva 
založba, 1968, str. 293. (Op. ured.) 

izdaji bo morda dodan uvod, ki bo premostil razdobje 
od leta 1847 do zdaj; tale ponatis nama je prišel preveč 
nepričakovano, da bi ga utegnila napisati. 


London, 24. junija 1872. 


Karl Marx in Friedrich Engels 


Predgovor k pričujoči izdaji moram, žal, podpisati 
sam. Marx, mož, ki mu ves delavski razred Evrope in 
Amerike dolguje več kot komur koli — Marx počiva 
na highgatskem pokopališču in mu je grob porasla 
že prva trava. Po njegovi smrti še zlasti ne more biti 
govora o kaki predelavi ali dopolnitvi Manifesta. 
Toliko bolj potrebno se mi zdi tu še enkrat izrecno 
ugotoviti naslednje: 

Osnovna misel, ki preveva Manifest: daje ekonomska 
produkcija in iz nje nujno izhajajoča družbena 
členitev sleherne zgodovinske epohe osnova za 
politično in intelektualno zgodovino te epohe; da je 
bila potemtakem (odkar je razpadla pradavna skupna 
posest zemljišč) vsa zgodovina zgodovina razrednih 
bojev, bojev med izkoriščanimi in izkoriščajočimi, 
med vladanimi in vladajočimi razredi na različnih 
stopnjah družbenega razvoja; da pa je ta boj zdaj 
dosegel stopnjo, ko se izkoriščani in zatirani razred 
(proletariat) ne more več osvoboditi izkoriščajočega 
in zatirajočega razreda (buržoazije), ne da bi obenem 


ih Karl Marx, Friedrich Engels 
vso družbo za vselej osvobodil izkoriščanja, zatiranja 
in razrednih bojev — ta osnovna misel pripada edino 
in izključno Marxu." 

To sem izrekel že večkrat; ravno zdaj pa je nujno, 
da stoji to tudi pred samim Manifestom. 


London, 28. junija 1883. 


Friedrich Engels 


Odkar so bile napisane gornje besede, je spet postala 
potrebna nova izdaja Manifesta in se je tudi z 
Manifestom zgodilo marsikaj, kar velja tu omeniti. 
Drugi ruski prevod — Vere Zasulič — je izšel leta 
1882 v Ženevi; zanj sva z Marxom napisala predgovor. 


2 ' (1890) »Tej misli,« pravim v predgovoru k angleškemu 
prevodu, »ki je po mojem poklicana zasnovati za zgodovinsko 
znanost isti napredek, kot ga je Darwinova teorija zasnovala 
za naravoslovje — tej misli sva se oba postopno bližala že več 
let pred letom 1845. Koliko sem samostojno napredoval v tej 
smeri, kaže moj Položaj delavskega razreda v Angliji. Ko pa sem 
spomladi 1845 spet srečal Marxa v Bruslju, je on to misel že 
popolnoma izdelal in mi jo podal v skoraj tako jasnih besedah, 
kot sem jo jaz strnil tu.« 

x 


Zal sem ob rokopis nemškega izvirnika, zato moram 
prevajati iz ruščine, kar delu nikakor ni v prid. Glasi se: 


Prva ruska izdaja Manifesta komunistične stranke 
v Bakuninovem prevodu je izšla v začetku šestdesetih 
let" v tiskarni Kolokola. Zahod je tedaj v njej (v ruski 
izdaji Manifesta) lahko videl le literarni kuriozum. 
Danes bi bilo tako pojmovanje nemogoče. 

Kako omejeno področje je tedaj (decembra 1847) 
še imelo proletarsko gibanje, najjasneje kaže sklepno 
poglavje Manifesta: Stališče komunistov do raznih 
opozicijskih strank v raznih deželah. Tam manjkajo 
namreč ravno — Rusija in Združene države. To je bil 
čas, ko je bila Rusija zadnja velika rezerva zbrane 
evropske reakcije; ko so Združene države proletarsko 
presežno silo Evrope absorbirale s priseljevanjem. 
Ti deželi sta oskrbovali Evropo s surovinami in bili 
hkrati trg za odjem njenih industrijskih izdelkov. 
Obe deželi sta bili takrat torej na ta ali oni način 
stebra obstoječega evropskega reda. 

Kako vse drugače je danes! Ravno evropsko prise- 
ljevanje je usposobilo Severno Ameriko za orjaško 
3 Nemški izvirnik so kasneje našli in je shranjen v Moskvi 
v inštitutu marksizma-leninizma. Zato je upravičeno, da na 
tem mestu uporabimo izvirnik, saj so ob dvojnem prevajanju 
nastali številni majhni odmiki od izvirnika. Ruski prevajalec 
je bil, to se je kasneje izkazalo, Plehanov (o tem govori Engels 
leta 1894 v Socialnih zadevah iz Rusije in Plehanov sam v uvodu 
v rusko izdajo iz leta 1900). Prim. tudi K. Marx in F. Engels, 
Izbrana dela v petih zvezkih, V. zv., prev. Neda Brglez et al., 
Ljubljana: Cankarjeva založba, 1975. (Op. ured.) 

4 Tuin v predgovoru k angleški izdaji je prva ruska izdaja 
netočno datirana. Izšla je leta 1869. (Op. ured.) 

poljedelsko produkcijo, katere konkurenca maje 
v temeljih evropsko zemljiško lastnino — veliko 
in malo. Mimo tega je to priseljevanje omogočilo 
Združenim državam izkoriščati svoje neznanske 
industrijske vire s tako energijo in na taki stopnji, 
da mora to v kratkem zlomiti dosedanji industrijski 
monopol Zahodne Evrope in zlasti Anglije. Obe ti 
okoliščini vplivata revolucionarno nazaj na Ameriko. 
Mala in srednja zemljiška lastnina farmarjev, ta 
podlaga vse politične ureditve, podlega bolj in bolj 
konkurenci orjaških farm; v industrijskih okrožjih se 
hkrati prvikrat razvija množičen proletariat in bajna 
koncentracija kapitala. 

Pa tudi Rusija! Za revolucije 1848/49 so našli ne 
le evropski knezi, tudi evropski buržuji v ruskem 
vmešavanju edino rešitev pred proletariatom, ki se je 
takrat šele prebujal. Car je bil razglašen za poglavarja 
evropske reakcije. Danes je vojni ujetnik revolucije 
v Gatčini, in Rusija je prednja straža revolucionarne 
akcije v Evropi. 

Komunistični manifest je imel nalogo razglasiti 
neogibni bližnji konec moderne meščanske lastnine. 
V Rusiji pa nahajamo mimo naglega razcveta 
kapitalističnega špekuliranja in šele razvijajoče se 
meščanske lastnine večjo polovico zemlje v skupni 
posesti kmetov. Vprašanje je: ali lahko ruska obščina, 
oblika pradavne skupne zemljiške posesti, čeprav 
močno spodjedena, neposredno preide v višjo obliko 
komunistične skupne posesti? Ali mora, narobe, 
prej iti skozi isti proces razkroja, ki predstavlja 
zgodovinski razvoj Zahoda? 

Edini odgovor, ki je dandanes mogoč, je: če bo ruska 
revolucija signal za proletarsko revolucijo na Zahodu, 
tako da se bosta medsebojno dopolnjevali, utegne 
zdajšnja ruska skupna zemljiška posest biti izhodišče 
komunističnega razvoja. 


London, 21. januarja 1882. 


[Karl Marx, F. Engels] 


V istem času je v Ženevi izšel nov poljski prevod: 
Manifest komunistyczny. 

Dalje je izšel nov danski prevod v Socia/demokratik 
Bibliothek (Kopenhagen 1885). Ta, žal, ni čisto popoln; 
izpuščenih je nekaj bistvenih mest, ki so, kot se zdi, 
delala prevajalcu težave, pa tudi tu in tam je opaziti 
sledove naglice, ki tem bolj neprijetno padajo v oči, ker 
se delu vidi, da bi bil prevajalec z nekaj več skrbnosti 
stvar lahko odlično opravil. 

Leta 1886 je izšel nov francoski prevod v pariškem 
Le Socialiste, ta je doslej najboljši. 

Po tem je bil v istem letu objavljen španski prevod 
najprej v madridskem EZ Socialista in potem objavljen 
kot brošura: Manifiesto del Partido Comunista (por 
Carlos Marx y F. Engels, Madrid, Administracion de 
El Socialista, Hernan Cortés 8). 

Kot zanimivost omenjam še, da je bil leta 1887 
nekemu carigrajskemu založniku ponujen rokopis 
armenskega prevoda; dobričina pa ni imel poguma 

natisniti nekaj, na čemer je stalo ime Marx, in je 
menil, naj se prevajalec rajši sam izdaja za pisca, kar 
pa je ta odklonil. 

Potem ko so v Angliji po vrsti ponatiskovali zdaj ta, 
zdaj oni netočni ameriški prevod, je končno leta 1888 
izšel avtentičen prevod. Opravil ga je moj prijatelj 
Samuel Moore, pred tiskom pa sva ga skupaj še enkrat 
pregledala. Naslov je: Manifesto of the Communist Party 
(by Karl Marx and Frederick Engels, Authorized 
English Translation, edited and annotated by 
Frederick Engels, 1888, London, William Reeves, 
185 Fleet St. E. C.). Nekaj pripomb te izdaje sem 
prevzel v pričujočo izdajo. 

Manifest je imel čisto posebno življenjsko pot. 
V trenutku izida ga je navdušeno pozdravila takrat še 
maloštevilna prednja straža znanstvenega socializma 
(kot dokazujejo prevodi, našteti v prvem predgovoru), 
kmalu pa ga je potisnila v ozadje reakcija, ki se je začela 
s porazom pariških delavcev junija 1848, končno pa je 
bil »v imenu zakona« preklet in izobčen z obsodbo 
kolnskih komunistov novembra 1852. Ko je z javnega 
odra izginilo delavsko gibanje, ki je datiralo od 
februarske revolucije, je stopil v ozadje tudi Manifest. 

Ko se je evropski delavski razred spet dovolj okrepil 
za nov naskok proti moči vladajočih razredov, je 
nastalo Mednarodno delavsko združenje. Njegov cilj 
je bil zvariti vse bojevito delavstvo Evrope in Amerike 
v eno samo veliko vojsko. Zato ni moglo izdajati iz 
načel, zapisanih v Manifestu. Moralo je imeti program, 
ki ni zapiral vrat angleškim tradeunionom, francoskim, 
belgijskim, italijanskim in španskim proudhonistom 

in nemškim lassallovcem." Ta program — utemeljitve 
k statutom internacionale — je sestavil Marx tako 
mojstrsko, da so to priznali celo Bakunin in anarhisti. 
Za končno zmago tez, postavljenih v Manifestu, se 
je Marx zanašal izključno in edino na intelektualni 
razvoj delavskega razreda, kot je nujno moral iziti iz 
združene akcije in diskusije. Zgode in nezgode v boju 
proti kapitalu, porazi še bolj od uspehov, so neogibno 
morali bojujočim se razodeti nezadostnost njihovih 
dotedanjih univerzalnih zdravil in narediti njihove 
glave sprejemljivejše za temeljitejši vpogled v resnične 
pogoje delavske emancipacije. In Marx je imel prav. 
Delavski razred iz leta 1874, ob razpustitvi interna- 
cionale, je bil čisto drugačen od delavskega razreda 
iz leta 1864, ob njeni ustanovitvi. Proudhonizem v 
romanskih deželah, specifično lassallovstvo v Nemčiji 
sta izumirala, in celo takratni skoz in skoz konser- 
vativni angleški tradeunioni so se polagoma bližali 
točki, ko je leta 1887 predsednik njihovega kongresa 
v Swanseaju lahko rekel v njihovem imenu: »Konti- 
nentalni socializem je za nas nehal biti strahota.« 
Kontinentalni socializem, to pa je bila že leta 1887 
skoraj le še teorija, ki jo razglaša Manifest. In tako 
zgodovina Manifesta v neki meri zrcali zgodovino 
modernega delavskega gibanja po letu 1848. Zdajle 
je nedvomno najbolj razširjeni, najbolj mednarodni 
5 ` Lassalle se je osebno nasproti nama vedno priznaval 

za Marxovega »učenca« in je bil kot tak kajpada na tleh 
Manifesta. Drugače je s tistimi njegovih privržencev, ki niso 

šli prek njegove zahteve po produktivnih zadrugah z državnim 


kreditom in so razdelili ves delavski razred na tiste, ki jim 
pomaga država, in tiste, ki si pomagajo sami. 

produkt vse socialistične literature, skupni program 
mnogih milijonov delavcev vseh dežel od Sibirije do 
Kalifornije. 

In vendar bi ga, ko je izšel, ne bili smeli imenovati 
socialistični manifest. S socialisti je bilo leta 1847 
razumeti dve vrsti ljudi. Po eni plati privržence 
raznih utopističnih sistemov, posebej oveniste 
v Angliji in furieriste v Franciji, ki so se oboji 
v tem času skrčili v goli, polagoma izumirajoči sekti. 
Po drugi plati najraznovrstnejše socialne mazače, ki 
so hoteli s svojimi raznimi univerzalnimi zdravili in 
z vsakovrstno krparijo odpraviti družbeno zlo, ne da 
bi storili kapitalu in profitu količkaj žalega. V obeh 
primerih: ljudje, ki so stali zunaj delavskega gibanja 
in ki so nasprotno iskali podporo pri »omikanih« 
razredih. Narobe pa se je tisti del delavcev, ki je, 
prepričan o nezadostnosti golih političnih prevratov, 
terjal temeljito preobrazbo družbe, tisti del se je 
takrat imenoval komunistični. Vo je bil le na grobo 
izdelan, le instinktiven, marsikdaj malo surov 
komunizem; bil pa je dovolj močan, da je ustvaril 
dva sistema utopičnega komunizma, v Franciji 
Cabetovega »ikarijskega«, v Nemčiji Weitlingovega. 
Socializem je leta 1847 pomenil buržoazno gibanje, 
komunizem delavsko gibanje. Socializem je bil, vsaj 
na kontinentu, spodoben, komunizem je bil nasprotje 
tega. In ker sva bila že tedaj zelo odločno prepričana, 
da »mora biti emancipacija delavcev delo samega 
delavskega razreda«, nisva mogla niti trenutek biti v 
dvomu, katero od obeh imen naj izbereva. Tudi poslej 
nama ni nikoli prišlo na misel, da bi ga zavrnila. 

»Proletarci vseh dežel, združite se!« Le malo glasov 
je odgovorilo, ko sva zaklicala te besede v svet, od tega 
je zdaj 42 let, na večer pred prvo pariško revolucijo, 
v kateri je proletariat nastopil s svojimi zahtevami. 
Toda 28. septembra 1864 so se proletarci večine 
zahodnoevropskih dežel združili v Mednarodno 
delavsko združenje slavnega spomina. Sama interna- 
cionala je živela pač le devet let. Toda da še živi večna 
zveza proletarcev vseh dežel, ki jo je internacionala 
ustanovila, in da živi silneje kot sploh kdaj, za to 
ni boljše priče kot prav današnji dan. Zakaj danes, 
ko pišem te vrstice, pregleduje evropski in ameriški 
proletariat svoje prvikrat mobilizirane vojne sile, 
mobilizirane kot ena vojska, pod emo zastavo in za en 
bližnji cilj: za uzakonitev osemurnega normalnega 
delavnega dne, ki ga je proklamiral že ženevski 
kongres internacionale leta 1866 in ponovno pariški 
delavski kongres leta 1889. In prizor današnjega dne 
bo kapitalistom in zemljiškim gospodom vseh dežel 
odprl oči, kako so danes proletarci vseh dežel zares 
združeni. 

Da bi le še ostal Marx zraven mene in videl to 
z lastnimi očmi! 


London, 1. maja 1890. 


F. Engels 


Predgovori 
|. K angleškemu, 
Il. K poljskemu, 


Il. K italijanskemu prevodu 


Manifest je bil objavljen kot program Zveze 
komunistov, delavske asociacije, ki je bila spočetka 
čisto nemška, kasneje pa mednarodna, in je bila 
v političnih razmerah na evropskem kontinentu pred 
letom 1848 nujno tajna. Na kongresu Zveze v Londonu 
novembra 1847 so Marxu in Engelsu naložili, naj 
pripravita za objavo popoln teoretski in praktični 
program stranke. Rokopis, napisan v nemščini, je bil 
poslan januarja 1848, nekaj tednov pred francosko 
revolucijo 24. februarja, v tisk v London. Francoski 
prevod je prišel na svetlo tik pred junijsko vstajo leta 
1848 v Parizu. Prvi angleški prevod, oskrbela ga je 
miss Helen Macfarlane, je izšel leta 1850 v listu Red 
Republican Georgea Juloiana Harneya v Londonu. 
Objavljeni sta bili tudi danska in poljska izdaja. 
Zadušitev pariške junijske vstaje leta 1848 — te prve 
velike bitke med proletariatom in buržoazijo — je 
potisnila socialna in politična prizadevanja 
evropskega delavskega razreda začasno spet v ozadje. 

Kot v času pred februarsko revolucijo se je odtlej 
odigraval boj za premoč spet samo med raznimi 
skupinami posedujočega razreda; delavski razred je 
bil omejen na boj za svobodo političnega gibanja in 
na položaj skrajnega levega krila radikalne buržoazije. 
Kjer so proletarska gibanja še nadalje dajala od sebe 
življenjske znake, so jih neusmiljeno zatolkli. Tako 
je pruska policija izsledila centralni komite Zveze 
komunistov, ki je imel tedaj sedež v Kolnu. Člane 
so zaprli in jih po 18-mesečnem zaporu oktobra 1852 
postavili pred sodišče. Ta sloviti »kolnski komuni- 
stični proces« je trajal od 4. oktobra do 12. novembra; 
od jetnikov so jih sedem obsodili na tri do šest let 
trdnjavske ječe. Takoj po obsodbi so preostali člani 
Zvezo formalno razpustili. Za Manifest pa se je 
zdelo, da je odtlej obsojen na pozabo. 

Ko se je evropski delavski razred spet dovolj 
okrepil za nov naskok proti vladajočemu razredu, je 
nastalo Mednarodno delavsko združenje, ki je bilo 
ustanovljeno izrecno za to, da bi zvarilo ves bojeviti 
proletariat Evrope in Amerike v eno samo vojsko, ni 
moglo takoj razglasiti načel, zapisanih v Manifestu. 
Internacionala je morala imeti program, dovolj 
širok, da bo sprejemljiv za angleške tradeunione, za 
francoske, belgijske, italijanske in španske proudho- 
niste in za nemške lassallovce. " Marx, ki je sestavil 
ta program v zadovoljstvo vseh strank, je popolnoma 


1. ` Lassalle se je osebno nasproti nama vedno priznaval za 
Marxovega učenca in je bil kot tak na tleh Manifesta. Vendar 
pa v svoji javni agitaciji v letih 1862—1864 ni šel dlje od zahteve 
po produktivnih zadrugah z državnim kreditom. 

zaupal v intelektualni razvoj delavskega razreda, 
razvoj, ki je nujno moral izhajati iz združene akcije 
in skupne diskusije. Zgode in nezgode v boju proti 
kapitalu, porazi še bolj od zmag, so morali nezgrešljivo 
razodeti ljudem nezadostnost njihovih dotedanjih 
univerzalnih zdravil in jim utreti pot do popolnej- 
šega vpogleda v dejanske predpostavke emancipacije 
delavskega razreda. In Marx je imel prav. Ko je leta 
1874 internacionala razpadla, je delavce zapustila 
čisto drugačne, kot pa jih je bila našla ob ustanovitvi 
leta 1864. Proudhonizem v Franciji in lassallovstvo 
v Nemčiji sta odmirala, pa tudi konservativni angleški 
tradeunioni, čeprav je večina njih že zdavnaj pretrgala 
zvezo z internacionalo, so se polagoma bližali točki, 
kjer je lahko njihov predsednik lani v Swanseaju 
v njihovem imenu razglasil: »Kontinentalni socializem 
je za nas nehal biti strahota.« Prav res: načela Manifesta 
so med delavci vseh dežel občutno napredovala. 
Tako je Manifest sam spet stopil v ospredje. Nemški 
tekst so po letu 1850 večkrat ponatisnili v Švici, 
v Angliji in v Ameriki. Leta 1872 je bil preveden 
v angleščino, in sicer v New Yorku, kjer je bil prevod 
objavljen v Woodhull and Claflins Weekly. Po tem 
angleškem prevodu je bil v Ze Socialiste v New Yorku 
napravljen francoski prevod. Po tem so v Ameriki 
dali na svetlo vsaj še dva angleška prevoda, bolj ali 
manj zmaličena, od katerih je bil eden ponatisnjen 
v Angliji. Prvi ruski prevod, ki ga je oskrbel Bakunin, 
je izšel nekako leta 1863 v tiskarni Hercenovega 
Kolokola v Ženevi, drugi, ki ga je oskrbela junaška 
Vera Zasulič, prav tako v Ženevi leta 1882. Nov danski 

prevod je v Socialdemokratisk Bibliothek (Kopenhagen 
1885); nov francoski prevod v Le Socialiste (Pariz 1886). 
Po le-tem je bil pripravljen španski prevod, priobčen 
leta 1886 v Madridu. Števila nemških ponatisov ni 
mogoče natančno navesti, v celem jih je bilo vsaj 
dvanajst. Prevod v armenščino, ki naj bi bil pred nekaj 
meseci izšel v Carigradu, ni ugledal luči sveta, ker, 
kot so mi sporočili, založnik ni imel poguma izdati 
knjigo, na kateri bi stalo Marxovo ime, prevajalec pa 
je zavrnil predlog, naj označi knjigo za svoje delo. 
Za nadaljnje prevode v še druge jezike sem sicer slišal, 
nisem jih pa dobil pred oči. Tako zgodovina Manifesta 
močno zrcali zgodovino modernega delavskega 
gibanja; zdajle je nedvomno najbolj razširjeno, najbolj 
mednarodno delo vse socialistične literature, skupen 
program, ki ga priznavajo milijoni delavcev od Sibirije 
do Kalifornije. 

In vendar bi ga, ko je izšel, ne bili smeli imenovati 
socialistični manifest. S socialisti je bilo leta 1847 
razumeti po eni plati privržence raznih utopističnih 
sistemov: oveniste v Angliji, furieriste v Franciji, ki 
so se oboji bili že skrčili v goli, polagoma izumirajoči 
sekti; po drugi plati najraznovrstnejše socialne mazače, 
ki so obljubljali, da bodo z vsakovrstno krparijo, brez 
nevarnosti za kapital in profit, odpravili vseh vrst 
družbeno zlo — v obeh primerih ljudje, ki so stali zunaj 
delavskega gibanja in ki so, nasprotno, iskali podporo 
pri »omikanih« razredih. Tisti del delavskega razreda, 
ki se je bil prepričal o nezadostnosti golih političnih 
prevratov in terjal nujno popolno preobrazbo družbe, 
tisti del se je tedaj imenoval komunistični. To je bila še 


sa Karl Marx, Friedrich Engels 
surova,neobtesana,čisto instinktivnavrstakomunizma; 
zadevala pa je v jedro in bila v delavskem razredu dovolj 
močna, da je porodila utopični komunizem, v Franciji 
Cabetovega, v Nemčiji Weitlingovega. Tako je bil 
leta 1847 socializem gibanje middle class (meščanstva), 
komunizem pa gibanje delavskega razreda. Socializem 
je bil, vsaj na kontinentu, »spodoben«; komunizem je 
bil ravno nasprotno. In ker sva bila že od vsega začetka 
prepričana, da »mora biti emancipacija delavskega 
razreda delo samega delavskega razreda«, ni moglo 
biti dvoma, katero od obeh imen morava izbrati. In še 
več, tudi poslej nama ni prišlo na misel, da bi se mu 
odpovedala. 

Čeprav je bil Manifest skupno delo obeh, se 
vendar čutim dolžnega ugotoviti, da osnovna misel, 
ki tvori njegovo jedro, pripada Marxu. Ta misel je 
v tem: da v vsaki zgodovinski epohi prevladujoči 
gospodarski način produkcije in menjave in iz 
njega nujno izhajajoča družbena členitev sestavljata 
temelj, na katerem je zgrajena politična in intelek- 
tualna zgodovina te epohe in iz katerega je le-to 
edino mogoče razložiti; da je bila potemtakem vsa 
zgodovina človeštva (od odprave primitivne gentilne 
ureditve s skupno zemljiško posestjo) zgodovina 
razrednih bojev, bojev med izkoriščajočimi in 
izkoriščanimi, vladajočimi in vladanimi razredi; 
da predstavlja zgodovina teh razrednih bojev 
razvojni niz, v katerem je zdaj dosežena stopnja, 
ko izkoriščani in zatirani razred — proletariat — ne 
more doseči osvoboditve izpod jarma izkoriščeval- 
skega in zatiralskega razreda — buržoazije —, ne da 

bi obenem vso družbo enkrat za vselej osvobodil 
slehernega izkoriščanja in zatiranja, vseh razrednih 
razlik in razrednih bojev. 

Tej misli, ki je po mojem poklicana, da utemelji 
za zgodovinsko znanost isti napredek, kot ga je 
Darwinova teorija utemeljila za naravoslovje — tej 
misli sva se oba že več let pred letom 1845 polagoma 
bližala. Koliko sem jaz samostojno napredoval v tej 
smeri, najbolje kaže moj Položaj delavskega razreda 
v Angliji." Ko pa sem spomladi 1845 spet srečal Marxa 
v Bruslju, je on to misel že popolnoma izdelal in mi 
jo podal v skoraj tako jasnih besedah, kot sem jo jaz 
strnil tu.? 

Pričujoči prevod je oskrbel g. Samuel Moore, 
prevajalec največjega dela Marxovega Kapitala. Prevod 
sva skupaj pregledala, jaz pa sem dodal pod črto nekaj 
pripomb v pojasnitev zgodovinskih namigovanj. 


London, 30. januarja 1888. 


Frederick Engels 


2 ` The Condition of the Working Class in England in 

1844. By Frederick Engels. Translated by Florence Kelley 
Wischnewetzky. (Položaj delavskega razreda v Angliji. Prim. 
K. Marx in F. Engels, Izbrana dela v petih zvezkih, I. zv., prev. 
Božidar Debenjak et al., Ljubljana: Cankarjeva založba, 1969! 
(Dostavek ured.)) 

3 Zdaj sledi v izvirniku daljši citat, uveden z naslednjimi 
besedami: »Iz najinega skupnega predgovora k nemški izdaji 
iz leta 1872 navajam naslednje:« Nato navaja Engels drugi 

in tretji odstavek tega predgovora z izjemo sklepnega stavka. 


(Op. ured.) 


Dejstvo, da je postala potrebna nova poljska izdaja 
Komunističnega manifesta, spodbuja k različnemu 
razmišljanju. 

Najprej zasluži omembo, da je Manifest zadnje čase 
postal tako rekoč merilo za razvoj velike industrije na 
evropskem kontinentu. V kakršni meri se v kaki deželi 
širi velika industrija, v taki meri raste tudi med delavci 
te dežele potreba po pojasnitvi njihovega stališča kot 
delavskega razreda nasproti posedujočim razredom, 
se širi med njimi socialistično gibanje in veča povpra- 
ševanje po Manifestu. Tako da je mogoče s številom v 
deželnem jeziku razpečanih izvodov Manifesta meriti 
dokaj natančno ne le stanje delavskega gibanja, temveč 
tudi razvojno stopnjo industrije v vsaki deželi. 

Potemtakem je nova poljska izdaja znamenje 
odločnega napredka poljske industrije. In da je do 
tega napredka v desetih letih po izidu zadnje izdaje 
res prišlo, o tem ni dvoma. Ruska Poljska, kongresna 
Poljska, je postala veliko industrijsko okrožje ruskega 
carstva. Medtem ko je ruska velika industrija 
sporadično razsejana — del ob Finskem zalivu, del 
v središču (Moskva in Vladimir), tretji del ob Črnem 
in Azovskem morju, še drugi razsuti kje drugje —, 
je poljska industrija zgoščena na razmeroma majhnem 
prostoru in uživa prednosti in pomanjkljivosti, ki 
izvirajo iz te koncentracije. Prednosti so pripoznali 
konkurirajoči ruski tovarnarji, ko so zahtevali zaščitne 
carine nasproti Poljski, kljub goreči želji, da bi Poljake 
spremenili v Ruse. Pomanjkljivosti se kažejo — 


KOMUNISTIČNI MANIFEST 87 


za poljske tovarnarje in za rusko vlado — v naglem 
širjenju socialističnih idej med poljskimi delavci 
v naraščajočem povpraševanju po Manifestu. 

Hitri razvoj poljske industrije, ki je ruski zrasla 
čez glavo, pa je spet nov dokaz za neuničljivo 
življenjsko moč poljskega ljudstva in novo poroštvo 
njegove bližajoče se nacionalne obnove. Obnovitev 
neodvisne močne Poljske pa je stvar, ki se ne tiče 
samo Poljakov, temveč ki se tiče nas vseh. Iskreno 
mednarodno sodelovanje evropskih nacij je mogoče 
le, če je vsaka od teh nacij v svoji hiši popolnoma 
avtonomna. Revolucija leta 1848, ki je, pod proletarsko 
zastavo, nazadnje dala proletarskim bojevnikom 
opraviti le delo buržoazije, je po svojih izvrševalcih 
oporoke Ludviku Bonapartu in Bismarcku izpeljala 
neodvisnost Italije, Nemčije, Ogrske; a Poljsko, ki je 
od leta 1792 naredila za revolucijo več kot vse te tri 
skupaj, Poljsko so prepustili samo sebi, ko je leta 1863 
podlegla desetkratni ruski premoči. Neodvisnosti 
Poljske ni znalo plemstvo niti ohraniti niti si je spet 
izbojevati; buržoaziji je danes zanjo kvečjemu vseeno. 
In vendar je ta neodvisnost nujna za harmonično 
sodelovanje evropskih nacij. Izbojuje jo lahko le 
mladi poljski proletariat, in v njegovih rokah bo 
dobro spravljena. Zakaj delavcem vse ostale Evrope je 
neodvisnost Poljske prav tako potrebna kot poljskim 
fevdalcem samim. 


London, ro. februarja 1892. 


F. Engels 


Italijanskemu bralcu 


Objava Manifesta komunistične stranke je skoraj do 
dneva natanko sovpadla z 18. marcem 1848, z revoluci- 
jama v Milanu in Berlinu, ko sta se vzdignili dve naciji, 
ena v centru kontinenta, druga v centru Sredozemlja, 
dve naciji, ki sta ju dotlej slabili razkosanost in notranja 
nesloga in ki sta zato prišli pod tuje gospostvo. 
Če je bila Italija podložna avstrijskemu cesarju, pa je 
bila Nemčija pod posrednim, pa nič manj občutnim 
jarmom carja vseh Rusov. Nasledki 18. marca 1848 
so Italijo in Nemčijo osvobodili te sramote; če sta 
se med letom 1848 ti veliki naciji obnovili in bili 
nekako vrnjeni sami sebi, se je to zgodilo, kot je rekel 
Karl Marx, zato, ker so tisti, ki so zadušili revolucijo 
leta 1848, potem proti volji postali izvrševalci njene 
oporoke. 

Tedaj je bila revolucija povsod delo delavskega 
razreda;on je gradil barikade,onje plačeval z življenjem. 
Toda edino pariški delavci so imeli, ko so strmoglavili 
vlado, jasno določen načrt strmoglaviti vladavino 
buržoazije. Toda naj so se še tako zavedali usodnega 
antagonizma med svojim razredom in buržoazijo, 
ni niti ekonomski napredek dežele niti intelektualni 
razvoj francoskih delavskih množic dospel do stopnje, 
ki bi omogočala družbeno preobrazbo (reconstruction). 
Zato je sadove revolucije konec koncev pobral kapi- 
talistični razred. V drugih deželah, v Italiji, v Nemčiji, 
v Avstriji, na Madžarskem, delavci v začetku niso 

storili drugega kot spravili na oblast buržoazijo. Toda 
vlada buržoazije v nobeni deželi ni mogoča brez 
nacionalne neodvisnosti; revolucija leta 1848 je morala 
prinesti enotnost in samostojnost nacijam, ki so jo 
doslej pogrešale, Italiji, Madžarski, Nemčiji. Nekega 
dne bo sledila Poljska. 

Če torej revolucija leta 1848 ni bila socialistična 
revolucija, pa je le-tej utrla pot, pripravila zanjo 
teren. S poletom velike industrije v vseh deželah je 
meščanska vladavina zadnjih 45 let vsepovsod ustvarila 
mnogoštevilen, strnjen in močan proletariat; vzgojila 
je, po izrazu iz Manifesta, svoje lastne grobarje. Brez 
samostojnosti in enotnosti sleherne od evropskih nacij 
se ne bi mogla dogoditi niti mednarodna povezanost 
proletariata niti miroljubno, razumno sodelovanje teh 
nacij za skupne cilje. 

Predstavljajte si skupno mednarodno akcijo italijan- 
skih, madžarskih, nemških, poljskih in ruskih delavcev 
v političnih razmerah izpred leta 1848! 

Bitke leta 1848 torej niso bile zaman; petinštirideset 
let, ki nas ločijo od te revolucionarne etape, ni minilo 
brez koristi. Sadovi zorijo in vse, kar želim, je, da bi 
bila objava tega italijanskega prevoda Manifesta tudi 
tako dobro znamenje za zmago italijanskega proleta- 
riata, kot je to bila objava izvirnika za mednarodno 
revolucijo. 

Manifest daje vse priznanje revolucionarni akciji 
kapitalizma v preteklosti. Prva kapitalistična nacija 
je bila Italija. Konec fevdalnega srednjega veka in 
zarjo moderne kapitalistične ere označuje veličastna 
postava. Bil je to Italijan — Dante, obenem zadnji 

pesnik srednjega veka in prvi moderni pesnik. Danes 
se, kot leta 1300, poraja nova zgodovinska era. Nam 
bo Italija dala novega Danteja, ki bo označeval rojstno 
uro te proletarske ere? 


London, r. februarja 1893. 


Federico Engels 


Karl Marx 


MANIFEST KOMUNISTIČNE STRANKE 


Pošast hodi po Evropi — pošast komunizma. Vse moči 
stare Evrope so se zvezale za sveto gonjo proti tej 
pošasti, papež in car, Metternich in Guizot, francoski 
radikali in nemški policaji. 

Kje je opozicijska stranka, ki bi je njeni vladni 
nasprotniki ne bili razvpili za komunistično, 
kje je opozicijska stranka, da bi tako opozicionalcem, 
ki so šli dlje od nje, kot svojim reakcionarnim 
nasprotnikom ne bila zalučala nazaj sramotilnega 
očitka komunizma? 

Dvoje sledi iz tega dejstva. 

Komunizem priznavajo Že vse evropske moči za 
moč. 

Skrajni čas je, da komunisti pred vsem svetom 
odkrito razgrnejo svoje nazore, svoje namene, 
svoje težnje, in da pravljicam o pošasti komunizma 
postavijo nasproti manifest stranke same. 

V ta namen so se komunisti najrazličnejših 
narodnosti zbrali v Londonu in zapisali naslednji 
manifest, ki ga objavljajo v angleščini, francoščini, 
nemščini, italijanščini, famščini in danščini. 


Buržuji in proletarci" 


Zgodovina sleherne dosedanje družbe "' je zgodovina 
razrednih bojev. 

Svobodni in suženj, patricij in plebejec, baron 
in tlačan, cehovski mojster in pomočnik, skratka, 
zatiralec in zatirani sta bila v nenehnem nasprotju med 
seboj, bojevala sta nepretrgan boj, zdaj prikrit, zdaj 


1." (Angl. 1888) Z buržoazijo mislimo razred modernih 
kapitalistov, ki so lastniki produkcijskih sredstev in izkoriščajo 
mezdno delo. S proletariatom mislimo razred modernih 
mezdnih delavcev, ki nimajo produkcijskih sredstev in so zato 
prisiljeni prodajati svojo delovno silo, da bi živeli. 

2" (Angl. 1888, nem. 1890) To se pravi, [natančno rečeno,] 
vsa pisana zgodovina. Leta 1847 je bila predzgodovina 

družbe, družbena organizacija, ki je obstajala pred vso pisano 
zgodovino, še skoraj čisto neznana. Poslej je Haxthausen 
odkril v Rusiji skupno zemljiško lastnino, Maurer pa dokazal, 
da je bila ta lastnina družbena osnova, s katero so v zgodovini 
začela vsa germanska plemena, in polagoma se je pokazalo, 

da so bile vaške srenje s skupno zemljiško lastnino prvotna 
oblika družbe od Indije do Irske. Notranjo organizacijo te 
prvotne komunistične družbe v njeni tipični obliki je končno 
razkril Morgan s svojim sklepnim odkritjem prave narave 
gensa in njegovega mesta v p/emenu. Z razkrojem teh prvotnih 
skupnosti se začenja družba cepiti v posebne in končno 
nasprotne si razrede. Ta proces razpadanja sem skušal pokazati 
v Izvoru družine, privatne lastnine in države (druga izdaja, 
Stuttgart 1886). (V nemski verziji sta dodani besedi v oglatem 
oklepaju, izpuščen pa je zadnji stavek. (Op. ured.)) 

odkrit boj, ki se je vsakokrat končal z revolucionarno 
preosnovo vse družbe ali pa s skupnim propadom 
bojujočih se razredov. 

V prejšnjih dobah zgodovine najdemo skoraj povsod 
popolno členitev družbe v razne stanove, mnogoliko 
lestvico družbenih položajev. V starem Rimu imamo 
patricije, ekvite, plebejce, sužnje; v srednjem veku 
fevdne gospode,vazale, cehovske meščane, pomočnike, 
tlačane, v vsakem od teh razredov pa spet posebno 
stopnjevitost. 

Moderna meščanska družba, ki je izšla iz propada 
fevdalne družbe, ni odpravila razrednih nasprotij. 
Postavila je le nove razrede, nove okoliščine zatiranja, 
nove podobe boja na mesto starih. 

Naša epoha — epoha buržoazije — se pa odlikuje po 
tem, da je poenostavila razredna nasprotja. Vsa družba 
se čedalje bolj cepi v dva velika sovražna tabora, 
v dva velika razreda, ki si direktno stojita nasproti — 
v buržoazijo in proletariat. 

Iz tlačanov srednjega veka so izšli mestnjani? prvih 
mest; iz tega mestnjanstva so se razvili prvi elementi 
buržoazije. 

Odkritje Amerike, plovba okoli Afrike sta ustvarili 
nastajajoči buržoaziji novo področje. V zhodnoindijski 
in kitajski trg, kolonizacija Amerike, menjava s 
kolonijami, pomnožitev menjalnih sredstev in blaga 
sploh so trgovini, ladjarstvu in industriji dali dotlej 
neznan polet, s tem pa nagel razvoj revolucionarnemu 
elementu v razpadajoči fevdalni družbi. 

3 Pfahlbiirger, to so ljudje, ki žive zunaj mestnega obzidja 
in imajo meščanske pravice. (Op. ured.) 


se Karl Marx, Friedrich Engels 
Dotedanji fevdalni ali cehovski način obratovanja 
industrije ni več zadoščal za povpraševanje, * ki je 
naraščalo z novimi trgi. Manufaktura je stopila na 
njegovo mesto. Cehovske mojstre je spodrinil indu- 
strijski srednji stan; delitev dela med raznimi korpo- 
racijami je izginila spričo delitve dela v posamezni 
delavnici sami. 

Toda trgi so nenehno rasli, nenehno je raslo povpra- 
ševanje. Tudi manufaktura ni več zadoščala. Tedaj so 
para in stroji revolucionirali industrijsko produkcijo. 
Na mesto manufakture je stopila moderna velika 
industrija, na mesto industrijskega srednjega stanu so 
stopili industrijski milijonarji, šefi celih industrijskih 
armad, moderni buržuji. 

Velika industrija je ustvarila svetovni trg, ki ga je 
bilo pripravilo odkritje Amerike. Svetovni trg je 
podelil trgovini, ladjarstvu, celinskim komunikacijam 
neizmeren razvoj. Ta spet pa je vplival nazaj na širjenje 
industrije, v isti meri pa, kot so se širile trgovina, 
plovba, železnice, v isti meri se je razvijala buržoazija, 
množila svoje kapitale, odrivala v ozadje vse razrede, 
podedovane že iz srednjega veka. 

Vidimo torej, da je moderna buržoazija sama 
produkt dolgega razvojnega procesa, cele vrste 
prevratov v načinu produkcije in občevanja. Vsako 
teh razvojnih stopenj buržoazije je spremljal ustrezen 
politični napredek. Zatirani stan pod gospostvom 
fevdalcev, oborožene samoupravne asociacije v 


4 Bedarf (zahteve po blagu). (Op. ured.) 

komuni,” tu neodvisna mestna republika, tam 
tretji stan, ki je plačeval davke v monarhiji, nato 
v času monarhije protiutež plemstvu v stanovski 
ali v absolutni monarhiji" in glavna podlaga velikih 
monarhij sploh, si je končno po ustvaritvi velike 
industrije in svetovnega trga izbojevala v moderni 
predstavniški državi izključno politično gospostvo. 
Moderna državna oblast je le odbor, ki upravlja 
skupnostne posle vsega buržoaznega razreda. 
Buržoazija je v zgodovini igrala nadvse revoluci- 
onarno vlogo. Kjer je buržoazija prišla na oblast, je 
razdejala vsa fevdalna, patriarhalna, idilična razmerja. 
Pestre fevdalne vezi, ki so vezale človeka na njegovega 
naravnega predstojnika, je neusmiljeno raztrgala in ni 
pustila med človekom in človekom več druge vezi kot 
goli interes, kot brezčutno »plačilo v gotovini«. Sveto 
grozo pobožne zanesenosti, viteškega navdušenja, 
filistrske otožnosti je utopila v ledeni vodi egoi- 
stičnega računa. Osebno dostojanstvo je razkrojila 
v menjalno vrednoto, na mesto neštetih zapisanih 
in pošteno pridobljenih svoboščin je postavila eno 


5 ` (1888) Commune so se v Franciji imenovala nastajajoča 
mesta, tik preden so si od svojih fevdnih gospodov in 
gospodarjev kot »tretji stan« pridobila krajevno samoupravo 
in politične pravice. Na splošno tu jemljemo Anglijo za tipično 
deželo, kar zadeva ekonomski razvoj buržoazije, Francijo, 
kar zadeva njen politični razvoj. 

(Namesto tega 1890:) Tako so mestnjani Italije in Francije 
imenovali svoje mestno občestvo, potem ko so od svojih 
fevdnih gospodov odkupili ali izsilili prve samoupravne 
pravice. 

6 (1880 za besedo »republika«:) (kot v Italiji in Nemčiji); 
(za besedo »monarbhiji«:) (kot v Franciji) (Op. ured.) 


j Karl Marx, Friedrich Engels 
samo brezvestno svobodo trgovine. Z eno besedo, 
na mesto izkoriščanja, zastrtega z verskimi in 
političnimi iluzijami, je postavila odkrito, nesramno, 
direktno, suho izkoriščanje. 

Buržoazija je snela svetniški sij z vseh dotlej časti- 
vrednih opravil, opazovanih prej s svetim strahom. 
Zdravnika, pravnika, duhovna, pesnika, znanstve- 
nika je spremenila v svoje plačane mezdne delavce. 
Buržoazija je z družinskega razmerja strgala ganljivo- 
sentimentalno tančico in ga zvedla na čisto denarno 
razmerje. 

Buržoazija je odkrila, da je brutalno silaštvo, ki 
ga reakcija tako občuduje na srednjem veku, imelo 
primerno dopolnilo v najlenobnejšem postopaštvu. 
Šele ona je dokazala, kaj zmore človeška dejavnost. 
Ustvarila je še vse drugačna čudesa od egiptovskih 
piramid, rimskih vodovodov in gotskih katedral, 
izpeljala je še vse drugačne pohode od preseljevanja 
narodov in križarskih pohodov. 

Buržoazija ne more eksistirati, ne da bi nenehno 
revolucionirala produkcijske instrumente, torej 
produkcijska razmerja, torej vsa družbena razmerja. 
Nasprotno pa je bila ohranitev starega produkcijskega 
načina nespremenjenega prvi eksistenčni pogoj vseh 
prejšnjih industrijskih razredov. Nenehni prevrat 
v produkciji, nepretrgano pretresanje vseh družbenih 
razmer, večna negotovost in gibanje ločijo buržoazno 
epoho od vseh prejšnjih. Vsa čvrsta zarjavela razmerja 
s spremstvom častitljivih predstav in nazorov vred se 
razvežejo, vsa na novo stvorjena zastarevajo, preden 
morejo zakosteneti. Vse trdno in stalno se razblinja, 

vse sveto je oskrunjeno, in ljudje so naposled prisiljeni, 
da si s treznimi očmi ogledajo svoj življenjski položaj 
in medsebojne odnose. 

Potreba po vse širšem odjemu njenih produktov 
podi buržoazijo po vsej zemeljski krogli. Vsepovsod 
se mora ugnezditi, vsepovsod naseliti, vsepovsod 
navezati stike. 

Buržoazija je z izkoriščanjem svetovnega trga 
kozmopolitsko oblikovala produkcijo in potrošnjo 
vseh dežel. Industriji je na veliko obžalovanje reakcio- 
narjev spodmaknila spod nog nacionalna tla. Prastare 
nacionalne industrije so bile uničene in se še iz dneva 
v dan uničujejo. Spodrivajo jih nove industrije, katerih 
uvajanje postaja za vse civilizirane nacije življenjsko 
vprašanje, industrije, ki ne predelujejo več domačih 
surovin, temveč surovine z najbolj oddaljenih področij, 
in katerih fabrikati se ne porabljajo le v deželi sami, 
temveč na vseh delih sveta hkrati. Na mesto starih 
potreb, ki so jih zadovoljevali izdelki (domače) dežele, 
stopajo nove, ki terjajo za zadovoljitev produkte 
najbolj oddaljenih dežel in podnebij. Na mesto stare 
krajevne in nacionalne samozadostnosti in zaprtosti 
stopa vsestransko občevanje, vsestranska odvisnost 
nacij druge od druge. Tako kot z materialno je 
tudi z duhovno produkcijo. Duhovni proizvodi 
posameznih narodov postanejo splošna dobrina. 
Nacionalna enostranost in omejenost postajata bolj in 
bolj nemogoči, a iz mnogih nacionalnih in lokalnih 
literatur se izoblikuje svetovna literatura. 

Buržoazija z naglim izboljševanjem vseh produkcij- 
skih orodij, z neskončno olajšanimi komunikacijami 

vseh vleče v civilizacijo vse, tudi najbolj barbarske 
narode. Cenenost njenega blaga je težka artilerija, 
s katero podira vse kitajske zidove do tal, s katero prisili 
h kapitulaciji najtrdovratnejše sovraštvo barbarov do 
tujcev. Vse narode primora, da usvoje produkcijski 
način buržoazije, če nočejo propasti; primora jih, 
da pri samih sebi vpeljejo tako imenovano civilizacijo, 
tj. postanejo buržuji. Z eno besedo, ustvarja si svet 
po svoji podobi. 

Buržoazija je deželo podvrgla gospostvu mesta. 
Ustvarila je velikanska mesta, silno povečala število 
mestnega prebivalstva v primerjavi z vaškim in tako 
iztrgala precejšnji del prebivalstva idiotizmu vaškega 
življenja. Kot je spravila vas v odvisnost od mesta, tako 
je naredila barbarske in polbarbarske dežele odvisne 
od civiliziranih, kmečka ljudstva od buržoaznih 
ljudstev, Vzhod od Zahoda. 

Buržoazija vse bolj odpravlja razdrobljenost produk- 
cijskih sredstev, posesti in prebivalstva. Nakopičila 
je prebivalstvo, centralizirala produkcijska sredstva 
in koncentrirala lastnino v maloštevilnih rokah. 
Nujen nasledek tega je bila politična centralizacija. 
Neodvisne, skoraj le zavezniške pokrajine z različnimi 
interesi, zakoni, vladami in mitninami so bile segnane 
skupaj v ezo nacijo, eno vlado, en zakon, en nacionalni 
razredni interes, eno carinsko črto. 

Buržoazija je v komaj sto letih svojega razrednega 
gospostva ustvarila masovnejše in kolosalnejše 
produkcijske sile kot vse minule generacije skupaj. 

Podjarmljenje naravnih sil, stroji, uporaba kemije v 
industriji in poljedelstvu, parniki, železnice, električni 

brzojavi, izkrčitev celih kontinentov, oplovljenje rek, 
velike množice prebivalstva priklicane tako rekoč iz 
tal — katero prejšnje stoletje je slutilo, da so v krilu 
družbenega dela dremale take produkcijske sile? 

Videli pa smo:? produkcijska in občevalna sredstva, 
na podlagi katerih se je izoblikovala buržoazija, so 
bila ustvarjena v fevdalni družbi. Na določeni stopnji 
razvoja teh produkcijskih in občevalnih sredstev pa 
razmerja, v katerih je fevdalna družba producirala 
in izmenjevala, fevdalna organizacija poljedelstva in 
manufakture, skratka, fevdalna lastninska razmerja 
niso več ustrezala že razvitim produktivnim silam. 
Zavirala so produkcijo, namesto da bi jo pospeševala." 
Spremenila so se v prav toliko okovov. Treba jih je 
bilo zlomiti, in zlomili so jih. 

Na njihovo mesto je stopila svobodna konkurenca 
s primerno ji družbeno in politično ureditvijo (Konsi- 
tution), z ekonomskim in političnim gospostvom 
buržoaznega razreda. 

Pred našimi očmi teče podobno gibanje. Meščanska 
produkcijska in občevalna razmerja, meščanska 
lastninska razmerja, moderna meščanska družba, 
ki je pričarala tako mogočna produkcijska in 
občevalna sredstva, je kot čarovnik, ki ne more več 
krotiti podzemeljskih moči, katere je bil priklical. 
Že desetletja je zgodovina industrije in trgovine le 
še ? zgodovina upora modernih produktivnih sil zoper 
moderna produkcijska razmerja, zoper lastninska 


7 (1872, 1883, 1890) Videli smo torej. (Op. ured.) 
8 Ta stavek manjka v angleškem prevodu. (Op. ured.) 
9 V izdajah po letu 1848 beseda manjka. (Op. ured.) 


1 Karl Marx, Friedrich Engels 


razmerja, ki so življenjski pogoji buržoazije in 
njenega gospostva. Zadostuje, če omenimo trgovinske 
krize, ki s svojim periodičnim povračanjem čedalje 
bolj grozeče spravljajo v negotovost eksistenco vse 
meščanske družbe. V trgovinskih krizah se redno 
uniči ne le velik del ustvarjenih produktov, temveč 
celo velik del že ustvarjenih produktivnih sil. 
V krizah izbruhne družbena"? epidemija, ki bi se vsem 
prejšnjim epoham zdela brezum — epidemija hiper- 
produkcije. Družba se nenadoma znajde prestavljena 
nazaj v stanje trenutnega barbarstva; zdi se, da sta ji 
lakota in vsesplošno vojno pustošenje " spodrezala vsa 
življenjska sredstva; industrija in trgovina se zdita 
uničeni, a zakaj? Ker ima družba preveč civilizacije, 
preveč življenjskih sredstev, preveč industrije, preveč 
trgovine. Produktivne sile, s katerimi razpolaga, 
ne rabijo več pospeševanju meščanske civilizacije in " 
meščanskih lastninskih razmerij; nasprotno, postale 
so premočne za ta razmerja, ta razmerja jih ovirajo; 
in brž ko premagajo to oviro, spravijo vso meščansko 
družbo v nered, ogroze eksistenco meščanske lastnine. 
Meščanska razmerja so postala pretesna, da bi mogla 
vsebovati bogastvo, ki so ga (te sile) ustvarile. — S čim 
buržoazija premaguje krize? Na eni strani z izsiljenim 
uničevanjem množice produktivnih sil; na drugi 
strani z osvajanjem novih trgov in s temeljitejšim 
izkoriščanjem starih. S čim torej? S tem, da pripravlja 


ro V angleški izdaji iz leta 1888 beseda manjka. (Op. ured.) 
ri. Tako v prvotisku. V kasnejših izdajah: »vsesplošna 
uničevalna vojna«. (Op. ured.) 

12 V izdajah po letu 1848 besede »meščanske civilizacije in« 
manjkajo. (Op. ured.) 

bolj vsestranske in silnejše krize in zmanjšuje sredstva 
za preprečevanje kriz. 

Orožje, s katerim je buržoazija potolkla fevdalizem, 
se zdaj obrača proti buržoaziji sami. 

Toda buržoazija ni le skovala orožja, ki ji prinaša 
smrt; porodila je tudi može, ki bodo to orožje 
vihteli — moderne delavce, proletarce. 

V isti meri kot se razvija buržoazija, tj. kapital, v isti 
meri se razvija proletariat, razred modernih delavcev, 
ki žive le tako dolgo, dokler najdejo delo, in ki najdejo 
delo le tako dolgo, dokler njihovo delo množi kapital. 
Ti delavci, ki se morajo prodajati po kosu, so blago 
kot vsak drug trgovinski artikel in zatorej prav tako 
izpostavljeni zgodam in nezgodam konkurence, vsem 
nihajem trga. 

Delo proletarcev je z razširjanjem strojev in z delitvijo 
dela izgubilo sleherno samostojnost in s tem ves mik 
za delavca. Le-ta postane zgolj pritiklina stroja, od 
njega se zahteva le najenostavnejši, najbolj enolični, 
najlaže priučljiv prijem. Stroški, ki jih povzroča 
delavec, se zatorej omejujejo skoroda le na življenjske 
potrebščine, ki jih potrebuje za svoje preživljanje 
in za razplod svojega plemena. Cena kakega blaga, 
torej tudi dela," pa je enaka stroškom za njegovo 
produkcijo. V isti meri, kot narašča zoprnost dela, 
upada zatorej plača. Še več, v isti meri narašča tudi 
masa 4 dela, bodisi s povečanjem števila delovnih ur, 


13 Kasneje (konec petdesetih let) Marx razloži, da prodaja 
delavec svoje delo, s tem da prodaja svojo »delovno zmožnost«, 
od Kapitala dalje imenovano »delovna sila«. (Op. ured.) 

14 (Angl. 1888 namesto tega:) breme. (Op. ured.) 

bodisi s pomnožitvijo dela, ki se zahteva v določenem 
času, s pospešenim tekom strojev itn. 

Moderna industrija je malo delavnico patriarhalnega 
mojstra preobrazila v veliko tovarno industrijskega 
kapitalista. Delavske množice, natrpane v tovarni, 
so po vojaško organizirane. Kot prostake industrijske 
armade jih postavljajo pod nadzor popolne hierarhije 
podoficirjev in oficirjev. Niso le hlapci buržoaznega 
razreda, buržoazne države, iz dneva v dan in iz ure 
v uro hlapčujejo stroju, nadzorniku, predvsem pa 
posameznemu fabricirajočemu buržuju samemu. 
Ta despotija je tem bolj malenkostna, tem bolj zoprna, 
tem bolj izziva ogorčenje, čim bolj odkrito razglaša 
za svoj zadnji cilj S dohodek. 

Manj ko ročno delo terja spretnosti in moči, tj. bolj 
kot se razvija moderna industrija, bolj se z ženskim 
in otroškim delom * spodriva moško delo. Spolne in 
starostne razlike nimajo za delavski razred nobene 
družbene veljave več. Tu so le še delovni instrumenti, ki 
pač glede na starost in spol povzročajo različne stroške. 

Ko je izkoriščanje delavca po tovarnarju toliko pri 
kraju, da dobi izplačano mezdo v gotovini, planejo po 
njem drugi deli buržoazije, hišni posestnik, kramar, 
zastavljalničar itn. 


15 (1890) za svoj cilj. (Op. ured.) 

16 Tako v prvotisku. V vseh drugih izdajah manjka 

»in otroškim«; da pomotoma, sledi iz omenjanja sżarostnih 
razlik v naslednjih stavkih kot tudi iz Engelsovih analiz v 
Položaju delavskega razreda v Angliji (glej K. Marx in F. Engels, 
Izbrana dela v petih zvezkih, 1. zv., prev. Božidar Debenjak et 
al., Ljubljana: Cankarjeva založba, 1969), na katere se Manifest 
tu opira. (Op. ured.) 

Dosedanji mali srednji stanovi, mali industrijci, 
trgovci in rentniki, rokodelci in kmetje, vsi ti razredi 
(postopoma) zdrknejo v proletariat, deloma s tem, 
da njihov mali kapital ne zadošča več za obratovanje 
velike industrije in podleže konkurenci z večjimi 
kapitalisti, deloma s tem, da njihovo spretnost razvre- 
dnotijo novi produkcijski načini. Tako se proletariat 
rekrutira iz vseh razredov prebivalstva. 

Proletariat gre skozi razne razvojne stopnje. Njegov 
boj proti buržoaziji se začenja z njegovo eksistenco. 

V začetku se bojujejo posamezni delavci, nato 
delavci ene tovarne, nato delavci ene panoge v kakem 
kraju proti posameznemu buržuju, ki jih neposredno 
izkorišča. Svojih napadov ne usmerjajo le proti 
meščanskim produkcijskim razmerjem, usmerjajo jih 
proti produkcijskim instrumentom samim; uničujejo 
tuje konkurenčno blago, razbijajo stroje, požigajo 
tovarne, skušajo si pridobiti nazaj izginuli položaj 
srednjeveškega delavca. 

Na tej stopnji so delavci množica, raztresena po 
vsej deželi in razdrobljena s konkurenco. Množična 
strnjenost delavcev še ni nasledek njihovega lastnega 
združevanja, temveč je nasledek združevanja 
buržoazije, ki mora za dosego svojih lastnih političnih 
ciljev spraviti v gibanje ves proletariat, in zaenkrat 
to tudi še more. Na tej stopnji proletarci torej ne 
gredo v boj proti sovražnikom svojih sovražnikov, 
proti preostankom absolutne monarhije, zemljiškim 
lastnikom, neindustrijskim buržujem, malomeščanom. 


17 Beseda v oklepaju stoji le v angleškem prevodu. 
(Op. ured.) 

Vse zgodovinsko gibanje je tako koncentrirano 
v rokah buržoazije; vsaka zmaga, ki je tako izbojevana, 
je zmaga buržoazije. 

A z razvojem industrije se proletariat ne le veča; 
trpajo ga skupaj v večjih množicah, njegova moč 
raste in bolj jo čuti. Interesi, življenjski položaji 
znotraj proletariata se čedalje bolj izenačujejo, vtem 
ko stroji bolj in bolj zabrisujejo razločke med delom 
in mezdo skoraj vsepovsod potiskajo na enako nizko 
raven. Od rastoče medsebojne konkurence buržujev 
in od trgovinskih kriz, ki iz tega izvirajo, delavska 
mezda čedalje bolj niha; od čedalje hitrejšega razvoja 
in nenehnega izboljševanja strojev je ves njihov 
življenjski položaj čedalje bolj negotov; čedalje 
bolj dobivajo spopadi med posameznim delavcem 
in posameznim buržujem značaj spopadov dveh 
razredov. Delavci začno ustanavljati koalicije " proti 
buržujem; povezujejo se, da bi se zavzemali za mezdo. 
Ustanavljajo celo trajna združenja, da bi se založili 
z živežem za morebitno upiranje. Mestoma dobi boj 
obliko vstaje. 

Kdaj pa kdaj zmagajo delavci, a le začasno. Pravi 
rezultat njihovih bojev ni neposredni uspeh, temveč 
čedalje širše združevanje delavcev. Le-to pospešujejo 
naraščajoča komunikacijska sredstva, ki jih ustvarja 
velika industrija in ki delavce iz različnih krajev 
spravljajo v medsebojno povezavo. 'Ireba pa je le 
povezave, da bi množico lokalnih bojev z vsepovsod 
enakim značajem centralizirali v nacionalen, 
v razreden boj. Vsaj razredni boj pa je političen boj. 


18 (Angl. 1888 sledi:) (tradeunione). (Op. ured.) 

In združitev, za katero je bilo srednjeveškim meščanom 
z njihovimi vicinalnimi potmi (potmi med sosednjimi 
naselji) treba stoletij, opravijo moderni proletarci 
z železnicami v nekaj letih. 

To organizacijo proletarcev v razred in s tem v 
politično stranko vsak hip znova razbija konkurenca 
med delavci samimi. Toda vedno znova vstaja, 
močnejša, trdnejša, silnejša. Izsili, da se posamezni 
delavski interesi priznajo v zakonski obliki, tako da 
izkoristi medsebojno razklanost buržoazije. Tako je 
z zakonom o deseturnem delavniku v Angliji. 

Spopadi stare družbe sploh v marsičem pospešujejo 
razvojni proces proletariata. Buržoazija je v nenehnem 
boju: v začetku proti aristokraciji; kasneje proti delom 
same buržoazije, katerih interesi pridejo v protislovje 
z napredkom industrije; vselej proti buržoaziji vseh 
tujih dežel. V vseh teh bojih je prisiljena apelirati 
na proletariat, se potegovati za njegovo pomoč in ga 
tako vleči v politično gibanje. Ona sama torej zalaga 
proletariat z lastnimi elementi (politične in splošne") 
omike, tj. z orožjem proti sebi sami. 

Dalje meče napredek industrije, kot smo videli, cele 
sestavine vladajočega razreda navzdol v proletariat ali 
jih vsaj ogroža v njihovih življenjskih pogojih. Tudi te 
dovajajo proletariatu množico elementov omike. ° 

In končno, v časih, ko se razredni boj bliža odločitvi, 
zadobi proces razkrajanja znotraj vladajočega razreda, 


19 Besedi v oklepaju ima le angleška izdaja iz leta 1888. 
(Op. ured.) 
20 Angleški prevod iz leta 1888: »svežih elementov prosvete 


in napredka«. (Op. ured.) 

znotraj vse stare družbe, tako silovit, tako oster značaj, 
da se majhen del vladajočega razreda le-temu odpove 
in se pridruži revolucionarnemu razredu, razredu, 
ki nosi prihodnost v svojih rokah. Kot je torej prej del 
plemstva prešel k buržoaziji, preide zdaj del buržoazije 
k proletariatu, in posebno del buržoaznih ideologov, 
ki so se dokopali do teoretičnega razumevanja vsega 
zgodovinskega gibanja. 

Od vseh razredov, ki dandanes stoje nasproti 
buržoaziji, je samo proletariat dejansko revolucionaren 
razred. Drugi razredi upadajo in propadajo z veliko 
industrijo, proletariat je njen najbolj lastni produkt. 

Srednji stanovi, mali industrijec, mali trgovec, 
rokodelec, kmet, vsi so v boju z buržoazijo, da bi svojo 
eksistenco srednjih stanov zavarovali pred propadom. 
Niso torej revolucionarni, temveč konservativni. Še 
več, reakcionarni so, saj skušajo kolo zgodovine obrniti 
nazaj. Če so revolucionarni, so to glede na prehod 
v proletariat, ki jih čaka, in ne branijo svojih sedanjih, 
temveč svoje prihodnje interese, zapuščajo svoje lastno 
stališče, da bi se postavili na stališče proletariata. 

Lumpenproletariat, ' to pasivno gnilobo najnižjih 
plasti stare družbe, bo proletarska revolucija mestoma 
zagnala v gibanje, a po vsem svojem življenjskem 
položaju bo prej pripravljen, da se proda za reakcio- 
narno rovarjenje. 

Življenjski pogoji stare družbe so že uničeni v 
življenjskih pogojih proletariata. Proletarec je brez 
lastnine; njegovo razmerje do žene in otrok nima 


1. V angleški izdaji iz leta 1888: »nevarni razred« 
(zhe »dangerous class«), družbeno usedlino. (Op. ured.) 

ničesar skupnega več z meščanskim družinskim 
razmerjem; moderno industrijsko delo, moderno 
podjarmljenje pod kapital, isto v Angliji kot 
v Franciji, v Ameriki kot v Nemčiji, mu je odvzelo 
vsak nacionalni značaj. Zakoni, morala, religija, 
kar jih je, so zanj meščanski predsodki, za katerimi 
se skriva prav toliko meščanskih interesov. 

Vsi prejšnji razredi, ki so si osvojili oblast, so skušali 
zavarovati svoj že pridobljeni življenjski položaj, tako 
da so vso družbo podvrgli pogojem svojega pridobitni- 
štva. Proletarci si lahko osvoje družbene produktivne 
sile le tako, da odpravijo svoj lastni dosedanji način 
prilaščanja in s tem ves dosedanji način prilaščanja. 
Proletarci nimajo nič svojega, kar naj bi zavarovali, 
uničiti morajo vso dosedanjo privatno varnost in 
privatna zavarovanja. 

Vsa dosedanja (zgodovinska ") gibanja so bila 
gibanja manjšin ali v interesu manjšin. Proletarsko 
gibanje je samostojno gibanje neizmerne večine 
v interesu neizmerne večine. Proletariat, najnižja plast 
sedanje družbe, se ne more dvigniti, ne vzravnati, 
ne da bi bila pognana v zrak vsa vrhnja stavba plasti, 
ki sestavljajo oficialno družbo. 

Čeprav ne po vsebini, je pa po obliki boj proleta- 
riata proti buržoaziji sprva nacionalen boj. Proletariat 
sleherne dežele mora seveda najprej opraviti s svojo 
lastno buržoazijo. 

S tem da smo orisali najsplošnejše faze razvoja 
proletariata, smo spremljali bolj ali manj prikrito 


2 V oklepajih dostavek angleške izdaje iz leta 1888. 
(Op. ured.) 

državljansko vojno znotraj obstoječe družbe do 
točke, kjer izbruhne v odkrito revolucijo in utemelji 
proletariat svoje gospostvo z nasilnim strmoglavlje- 
njem buržoazije. 

Vsa dosedanja družba je temeljila, kot smo videli, 
na nasprotju med zatiralskimi in zatiranimi razredi. 
Da pa bi mogli zatirati kak razred, mu morajo biti 
zagotovljeni pogoji, znotraj katerih lahko vsaj 
hlapčevsko životari. Tlačan se je v tlačanstvu dokopal 
do člana komune, prav tako se je mali meščan pod 
jarmom fevdalističnega absolutizma dokopal do 
buržuja. Nasprotno pa se moderni delavec, namesto da 
bi se vzpenjal z napredkom industrije, čedalje globlje 
pogreza pod pogoje svojega lastnega razreda. Delavec 
postane pavper, in pavperizem se razvija še hitreje 
od prebivalstva in bogastva. S tem se jasno razkriva, 
da je buržoazija nesposobna ostati še naprej vladajoči 
razred družbe in življenjske pogoje svojega razreda 
vsiljevati družbi za uravnavajoč zakon. Nesposobna 
je vladati, ker je nesposobna, da bi svojemu sužnju 
zagotovila eksistenco celo znotraj sužnosti, ker je 
primorana dopustiti, da zdrkne v položaj, ko ga mora 
ona prehranjevati, namesto da bi on prehranjeval njo. 
Družba pod njo ne more več živeti, tj. njeno življenje 
ni več združljivo z družbo. 

Najbolj bistveni pogoj za eksistenco in gospostvo 
buržoaznega razreda je kopičenje bogastva v rokah 
privatnikov, nastajanje in večanje kapitala; pogoj 
kapitala je mezdno delo. Mezdno delo temelji 
izključno na konkurenci delavcev med seboj. Napredek 
industrije, katerega nosilec je, nehote in ne da bi 


KOMUNISTIČNI MANIFEST III 


se upirala, buržoazija, postavlja na mesto izolacije 
delavcev s konkurenco njihovo revolucionarno 
združevanje z asociacijo. Z razvojem velike industrije 
je torej spod nog buržoazije spodmaknjena sama 
podlaga, na kateri producira in si prilašča produkte. 
Producira predvsem svoje lastne grobarje. Njen propad 
in zmaga proletariata sta enako neogibna. 


Proletarci in komunisti 


V kakšnem razmerju so komunisti do proletarcev 
sploh? 

Komunisti niso nobena posebna stranka nasproti 
drugim delavskim strankam. 

Nimajo nobenih interesov, ločenih od interesov 
vsega proletariata. 

Ne postavljajo nobenih posebnih > principov, 
po katerih bi hoteli modelirati proletarsko gibanje. 

Komunisti se razlikujejo od drugih proletarskih 
strank le po tem, da po eni strani podčrtavajo skupne 
interese vsega proletariata, neodvisne od narodnosti, 
in jih uveljavljajo, po drugi strani s tem, da v raznih 
razvojnih stopnjah, prek katerih gre boj med proletari- 
atom in buržoazijo, vedno zastopajo interes celotnega 
gibanja. 

Komunisti so torej praktično najodločnejši del 
delavskih strank v vseh deželah, del, ki žene vedno 
dalje; njihova teoretska prednost pred ostalo množico 
proletariata je vpogled v pogoje, tok in splošne 
rezultate proletarskega gibanja. 

Bližnji cilj komunistov je isti kot cilj vseh drugih 
proletarskih strank: formiranje proletariata v razred, 


3 Po MEw 4, str. 474, stoji v angleški izdaji iz leta 1888 
»sektaških«. Izdaja MEGA 1,6 nima dokumentiranega tega 
odstopanja. (Op. ured.) 

strmoglavljenje buržoaznega gospostva, osvojitev 
politične moči po proletariatu. 

Teoretične teze komunistov nikakor ne temelje na 
idejah, na principih, ki jih je iznašel ali odkril ta ali 
oni izboljševalec sveta. 

So le še splošni izrazi faktičnih razmerij eksisti- 
rajočega razrednega boja, zgodovinskega gibanja, 
ki poteka pred našimi očmi. Odprava dosedanjih 
lastninskih razmerij ni nič za komunizem posebej 
značilnega. 

Vsa lastninska razmerja so bila podvržena stalni 
zgodovinski menjavi, stalni zgodovinski spremembi. 

Francoska revolucija je npr. odpravila fevdalno 
lastnino v korist meščanske. 

Kar označuje komunizem, ni odprava lastnine sploh, 
temveč odprava meščanske lastnine. 

Toda moderna meščanska privatna lastnina je 
zadnji in napopolnejši izraz proizvajanja in prilaščanja 
produktov, ki temelji na tem, da eni izkoriščajo 
druge." 

V tem smislu lahko komunisti svojo teorijo strnejo 
v enem izrazu: odprava privatne lastnine. 

Nam komunistom so očitali, da hočemo odpraviti 
osebno pridobljeno, z lastnim delom pridobljeno 
lastnino; lastnino, ki da je podlaga vse osebne svobode, 
dejavnosti in samostojnosti. 

Pridelana, pridobljena, z lastnim delom prislužena 
lastnina! Mar govorite o drobni meščanski, drobni 
kmečki lastnini, ki je bila pred meščansko lastnino? 


4 (1888 namesto tega:) na tem, da manjšina izkorišča 

Ni nam je treba odpravljati, razvoj industrije jo je 
odpravil in jo vsak dan znova odpravlja. 

Ali pa govorite o moderni meščanski privatni 
lastnini? 

Toda mar mezdno delo, delo proletarca, ustvarja 
proletarcu lastnino? 

Nikakor ne. Ustvarja kapital, tj. lastnino, ki izkorišča 
mezdno delo, ki se lahko veča samo, če poraja novo 
mezdno delo, da bi ga znova izkoriščala. Lastnina 
v svoji sedanji podobi se giblje v nasprotju med 
kapitalom in mezdnim delom. Oglejmo si obe plati 
tega nasprotja. 

Biti kapitalist pomeni zavzemati ne le čisto oseben 
položaj, temveč družben položaj v produkciji. Kapital 
je skupnosten produkt in ga je mogoče zagnati 
v gibanje le s skupno dejavnostjo mnogih članov, 
konec koncev celo le s skupno dejavnostjo vseh članov 
družbe. 

Kapital torej ni osebna, je družbena moč. 

Če bo torej kapital spremenjen v skupnostno, vsem 
članom družbe pripadajočo lastnino, ne bo osebna 
lastnina spremenjena v skupnostno. Spremeni se le 
družbeni značaj lastnine. Le-ta izgubi svoj razredni 
značaj. 

Preidimo k mezdnemu delu. 

Povprečna cena mezdnega dela je minimum 
mezde, tj. vsota življenjskih potrebščin, ki so nujne, 
da bi delavca kot delavca ohranili pri življenju. 
Kar si torej mezdni delavec prilasti s svojo dejavnostjo, 
to zadostuje edinole za to, da spet proizvede svoje 
golo življenje. Nikakor nočemo odpraviti tega 

osebnega prilaščanja delovnih produktov za ponovno 
proizvajanje neposrednega življenja, prilaščanja, 
pri katerem ne preostaja nikak čisti dohodek, ki bi 
lahko dajal moč nad tujim delom. Odpraviti hočemo 
le bedni značaj tega prisvajanja, kjer živi delavec le, 
da bi množil kapital, živi le tolikanj, kolikor to terja 
interes vladajočega razreda. 

V meščanski družbi je živo delo le sredstvo za 
množenje nakopičenega dela. V komunistični družbi 
je nakopičeno delo le sredstvo, da bi življenjski proces 
delavcev širili, bogatili, podpirali. 

V meščanski družbi gospoduje torej preteklost nad 
sedanjostjo, v komunistični sedanjost nad preteklostjo. 
V meščanski družbi je kapital samostojen in oseben, 
medtem ko je dejavni individuum nesamostojen 
in neoseben. 

In odpravo tega razmerja imenuje buržoazija 
odpravo osebnosti in svobode! Pa po pravici. Gre 
kajpada za odpravo buržoazne osebnosti, buržoazne 
samostojnosti in buržoazne svobode. 

S svobodo razumejo znotraj zdajšnjih meščanskih 
produkcijskih razmerij svobodno trgovino, svoboden 
nakup in prodajo. 

Če pa odpade barantanje, odpade tudi svobodno 
barantanje. Rečenice o svobodnem barantanju imajo 
prav tako kot vse drugo svobodnjaško nastopaštvo 
naše buržoazije kak smisel sploh le glede na 
vklenjeno barantanje, glede na zasužnjenega meščana 
srednjega veka, ne pa glede na komunistično odpravo 
barantanja, meščanskih produkcijskih razmerij in 
buržoazije same. 

Zgroženi ste ob tem, da hočemo odpraviti privatno 
lastnino. Toda v vaši obstoječi družbi je privatna 
lastnina za devet desetin njenih članov odpravljena; 
eksistira ravno s tem, da za devet desetin ne eksistira. 
Očitate nam torej, da hočemo odpraviti lastnino, ki kot 
nujen pogoj predpostavlja brezlastninstvo neznanske 
večine družbe. 

Očitate nam, skratka, da hočemo odpraviti vašo 
lastnino. Seveda, to hočemo. 

Od trenutka dalje, ko dela ni več mogoče preobraziti 
v kapital, denar, zemljiško rento, skratka, v družbeno 
moč, ki jo je mogoče monopolizirati, tj. od trenutka, 
ko se osebna lastnina ne more več preobračati 
v meščansko, od tega trenutka dalje je, tako razglašate, 
odpravljena oseba. 

Priznavate torej, da z osebnostjo ne razumete 
nikogar drugega kot buržuja, meščanskega lastnika. 
In ta oseba mora vsekakor biti odpravljena. 

Komunizem nikomur ne jemlje moči prilaščati 
si družbene produkte, jemlje le moč podjarmljati 
si s tem prilaščanjem tuje delo. 

Oporekali so, da bo z odpravo privatne lastnine 
prenehala vsa dejavnost in da se bo začela vsesplošna 
lenoba. 

Potemtakem bi bila morala meščanska družba že 
zdavnaj iti po zlu zaradi lenobe; zakaj tisti, ki v njej 
delajo, ne pridobivajo, in tisti, ki v njej pridobivajo, 
ne delajo. Ves pomislek se izteče v tavtologijo, da ni 
več mezdnega dela, brž ko ni več kapitala. 

Vse ugovore, ki so bili naperjeni proti komunistič- 
nemu načinu prilaščanja in produkcije materialnih 

produktov, so razširili tudi na prilaščanje in produkcijo 
duhovnih produktov. Kot je za buržuja konec razredne 
lastnine konec produkcije same, tako je zanj konec 
razredne omike identičen s koncem omike sploh. 

Omika, učenost, katere izgubo obžaluje, je za 
neizmerno večino priučitev k stroju. 

Toda ne prepirajte se z nami, tako da ob vaših 
meščanskih predstavah o svobodi, omiki, pravici itd. 
merite odpravo privatne lastnine. Vaše ideje same so 
proizvodi meščanskih produkcijskih in lastninskih 
razmerij, tako kot je vaše pravo le v zakon povzdi- 
gnjena volja vašega razreda, volja, katere vsebina je 
podana v materialnih življenjskih pogojih vašega 
razreda. 

Zainteresirana predstava, v kateri vaša produkcijska 
in lastninska razmerja spreminjate iz zgodovin- 
skih razmerij, začasnih v teku produkcije, v večne 
zakone narave in uma, ta predstava vas druži z vsemi 
propadlimi vladajočimi razredi. Kar razumete pri 
antični lastnini, kar razumete pri fevdalni lastnini, 
tega ne smete več razumeti pri meščanski lastnini. 

Odprava družine! Celo najradikalnejši se razburjajo 
nad to gnusno nakano komunistov. 

Na čem temelji sedanja, meščanska družina? 
Na kapitalu, na privatnem pridobivanju. Do kraja 
razvita eksistira le za buržoazijo; dopolnilo pa ji je, da 
je proletarec na silo brez družine, in javna prostitucija. 

Buržujeva družina seveda odpade, ko odpade to 
njeno dopolnilo, oboje pa izgine, ko izgine kapital. 

Nam očitate, da hočemo odpraviti izkoriščanje 
otrok po starših? Priznavamo to hudodelstvo. 

Toda, pravite, mi odpravljamo najprisrčnejše odnose, 
ko domačo vzgojo zamenjujemo z družbeno. 

Pa kaj ni tudi vaša vzgoja določena z družbo? 
Z družbenimi razmerji, znotraj katerih vzgajate, 
z bolj neposrednim ali bolj posrednim vmešavanjem 
družbe, s pomočjo šole itd.? Komunisti ne izumljajo 
vplivanja družbe na vzgojo; spreminjajo le njegov 
značaj, odtegujejo vzgojo vplivu vladajočega 
razreda. 

Meščanske deklamacije o družbi in vzgoji, 
o prisrčnem odnosu med starši in otroki postajajo 
tem ostudnejše, čim bolj so spričo velike industrije 
za proletarce vse družinske vezi potrgane ter otroci 
spremenjeni v enostavne trgovske artikle in delovne 
instrumente. 

Ampak komunisti hočete vpeljati skupnost žensk, 
nam v zboru kriči nasproti vsa buržoazija. 

Buržuj vidi v svoji ženi zgolj produkcijski instrument. 
Sliši, naj bi se produkcijski instrumenti skupnostno 
izkoriščali, pa si seveda ne more misliti nič drugega, 
kot da bo usoda biti skupnosten zadela prav tako tudi 
ženske. 

Ne sluti, da gre prav za to, da se odpravi položaj 
žensk kot golih produkcijskih instrumentov. 

Mimo tega pa ni nič bolj smešnega od visokomoral- 
nega zgražanja naših buržujev nad domnevno oficialno 
skupnostjo žensk pri komunistih. Komunistom 
skupnosti žensk ni treba uvajati, obstajala je skoraj 
zmerom. 

Naši buržuji, ki jim ni dovolj, da so jim na voljo žene 
in hčere njihovih proletarcev, da o oficialni prostituciji 

niti ne govorimo, imajo največje zadovoljstvo v tem, 
da drug drugemu zapeljujejo žene. 

Meščanski zakon je dejansko skupnost zakonskih 
žena. Komunistom bi kvečjemu lahko očitali, češ da 
hočejo namesto svetohlinsko prikrite vpeljati oficialno, 
odkritosrčno skupnost žena. Seveda pa se razume 
samo po sebi, da z odpravo zdajšnjih produkcijskih 
razmerij izgine tudi iz njih izvirajoča skupnost Žensk, 
tj. neoficialna prostitucija. 

Komunistom so tudi očitali, da hočejo odpraviti 
domovino, narod. 

Delavci nimajo domovine. Ni jim mogoče odvzeti, 
česar nimajo. Ko si mora proletariat najpoprej osvojiti 
politično oblast, se povzdigniti v nacionalni razred, 5 
se sam konstituirati kot nacija, je sam še nacionalen, 
četudi nikakor ne v smislu buržoazije. 

Nacionalni razločki (Absonderungen) in nasprotja 
med ljudstvi bolj in bolj izginjajo že z razvojem 
buržoazije, s trgovinsko svobodo, svetovnim trgom, 
z enakšnostjo industrijske produkcije in njej ustreza- 
jočih življenjskih razmer. 

Oblast proletariata bo storila, da bodo še bolj izginili. 
Združena akcija, vsaj akcija civiliziranih dežel, je eden 
od pogojev za njegovo osvoboditev. 

Toliko, kolikor bo odpravljena eksploatacija enega 
individua po drugem, toliko bo odpravljena eksploa- 
tacija ene nacije po drugi. 

Z nasprotjem razredov znotraj nacij(e) " odpade 
sovražno stališče nacij med seboj. 


5 (Angl. 1888 namesto tega:) v vodilni razred nacije. (Op. ured.) 
6  Prvotisk ima »nacij«, vsi ponatisi »nacije«. (Op. ured.) 

Obtožbe, ki so jih proti komunizmu naperili 
z verskih, filozofskih in sploh ideoloških gledišč, 
ne zaslužijo kakega izčrpnejšega obravnavanja. 

Je mar treba posebne modrosti, da bi razumeli, 
da se z življenjskimi razmerami ljudi, z njihovimi 
družbenimi odnosi, z njihovim družbenim bivanjem 
spreminjajo tudi njihove predstave, nazori in pojmi, 
z eno besedo, tudi njihova zavest? 

Kaj drugega pa dokazuje zgodovina idej, če ne, 
da se duhovna produkcija preoblikuje z materialno? 
Vladajoče ideje kake dobe so bile vedno le ideje 
vladajočega razreda. 

Govori se o idejah, ki revolucionirajo kako družbo 
v celoti; s tem se izreka le dejstvo, da so se znotraj stare 
družbe izoblikovali elementi nove, da gre z razkrojem 
starih življenjskih razmer v korak razkroj starih idej. 

Ko je propadal stari svet, je nad starimi religijami 
zmagala krščanska religija. Ko so krščanske ideje v 
18. stoletju podlegle idejam razsvetljenstva, je fevdalna 
družba bila svoj smrtni boj s takrat revolucionarno 
buržoazijo. Ideje o svobodi vesti in religije so izrekale 
le gospostvo svobodne konkurence na področju vesti.? 

» Toda,« bodo rekli, »religiozne, moralne, filozofske, 
politične, pravne ideje itd. so se seveda modificirale 
v zgodovinskem razvoju. Religija, morala, filozofija, 
politika," pravo so se stalno ohranjali v tej menjavi. 

Mimo tega pa so tu večne resnice, denimo, svoboda, 
pravičnost itd., ki so skupne vsem družbenim stanjem. 


7 V izdajah po letu 1848 stoji namesto »vesti« (Gewissens) 
najbrž pomotoma »vednosti« (Wissens). (Op. ured.) 
8 (Angl. 1888) politična znanost. (Op. ured.) 

Komunizem pa odpravlja te večne resnice, odpravlja 
religijo, moralo, namesto da bi ju na novo oblikoval, 
je torej v protislovju z vsem dosedanjim zgodovinskim 
razvojem.« 

Na kaj se reducira ta obtožba? Zgodovina vse 
dosedanje družbe se je gibala v razrednih nasprotjih, 
ki so dobila v različnih epohah različno podobo. 

A naj je bila njihova oblika taka ali taka, da en del 
družbe izkorišča drugega, je dejstvo, skupno vsem 
preteklim stoletjem. Ni torej čudo, da se družbena 
zavest vseh stoletij, navkljub vsej mnogoterosti in 
različnosti, giblje v nekih skupnih oblikah, v oblikah, 
formah zavesti, ki se popolnoma razplinijo šele, 
ko docela izgine razredno nasprotje. 

Komunistična revolucija je najradikalnejši prelom 
s podedovanimi lastninskimi razmerji; ni čudo, da se 
v njenem razvojnem poteku najradikalneje prelomi 
s podedovanimi idejami. 

A pustimo ugovore buržoazije proti komunizmu. 

Že prej smo videli, da je prvi korak v delavski 
revoluciji povzdig proletariata v vladajoči razred 
izbojevane demokracije. 

Proletariat bo svojo politično oblast uporabil za to, 
da bo buržoaziji korak za korakom iztrgal ves kapital, 
centraliziral vse produkcijske instrumente v rokah 
države, tj. proletariata, organiziranega kot vladajoči 
razred, in kar se da hitro povečal množico produkcij- 
skih sil. 

To se lahko zgodi sprva seveda le z despotskimi 
posegi v lastninsko pravico in v meščanska produk- 
cijska razmerja, torej z ukrepi, ki se zde ekonomsko 

nezadostni in nevzdržni, ki pa med gibanjem 
prerastejo sami sebe in so kot sredstvo za preobrat 
vsega produkcijskega načina neogibni. 
Ti ukrepi bodo seveda od dežele do dežele različni. 
Za najrazvitejše dežele ? pa pridejo v poštev precej 
na splošno tile ukrepi: 


i. Ekspropriacija zemljiške lastnine in uporaba 
zemljiške rente za državne izdatke. 

2. Močno progresiven davek. 

3. Odprava dedne pravice. 

4. Zaplemba lastnine vseh emigrantov in 
upornikov. 

5. Centralizacija kredita v državnih rokah 


s pomočjo narodne banke z državnim kapitalom 
in izključnim monopolom. 

6. Centralizacija vsega transportnega sistema 
v rokah države. 

7. Po skupnostnem načrtu povečanje števila 
nacionalnih tovarn, produkcijskih instrumentov, 
krčenje in izboljšanje zemljišč. 

8. Enaka delovna obveznost za vse, ustanovitev 
industrijskih armad, zlasti za poljedelstvo. 


9 S tem prevodom se izogibamo dvoumnosti slovenske 
besede »napreden«, ki pomeni »progresiven« in »tisti, 
ki je dlje prišel«; nemški fortgeschritten pomeni samo to drugo. 


(Op. ured.) 

9. Združitev obratovanja kmetijstva in industrije, 
prizadevanje za postopno odpravo nasprotja 1° med 
mestom in deželo. 1! 

ro. Javna in brezplačna vzgoja vseh otrok. Odprava 
tovarniškega dela otrok v njegovi današnji obliki. 
Združitev vzgoje z materialno produkcijo itd. itd. 


Ko bodo v teku razvoja izginile razredne razlike in 
bo vsa produkcija koncentrirana v rokah asociiranih 
individuov, bo javna oblast izgubila politični značaj. 
Politična oblast v pravem pomenu besede je organi- 
zirana oblast" enega razreda za zatiranje drugega. 
Ko se bo proletariat v boju proti buržoaziji nujno 
združil v razred, se z revolucijo postavil za vladajoči 
razred in kot vladajoči razred nasilno odpravil stara 
produkcijska razmerja, bo s temi produkcijskimi 
razmerji odpravil eksistenčne pogoje razrednega 
nasprotja, razredov " sploh, in s tem svoje lastno 
gospostvo kot razreda. 

Na mesto stare meščanske družbe z njenimi razredi 
in razrednimi nasprotji stopi asociacija, v kateri je 
svoboden razvoj slehernega pogoj za svobodni razvoj 
vseh. 


ro (Izdaje po letu 1848:) razlike. (Op. ured.) 

1m (Dostavek v angleški izdaji iz leta 1888:) z enakomernejšo 
porazdelitvijo prebivalstva po vsej deželi. (Op. ured.) 

12 Gewalt pomeni 1. oblast, 2. silo, nasilje. Tu se poigravata 
oba pomena. (Op. ured.) 

13 (Izdaje po letu 1848:) razrede. (Op. ured.) 


Socialistična in komunistična literatura 


1. Reakcionarni socializem 
a) Fevdalni socializem 


Francoska in angleška aristokracija sta bili po svojem 
zgodovinskem položaju poklicani pisati pamflete proti 
moderni meščanski družbi. V francoski revoluciji leta 
1830, v angleškem gibanju za reformo sta še enkrat 
podlegli osovraženemu parveniju. O kakem resnem 
političnem boju ni moglo več biti govora. Preostal jima 
je le literarni boj. Pa tudi na literarnem področju so 
postale stare fraze iz restavracijske dobe" nemogoče. 
Da bi zbudila simpatijo, je morala aristokracija na 
videz zgubiti spred oči svoje interese in formulirati 
obtožnico proti buržoaziji le (še) v interesu ekspla- 
tiranega delavskega razreda. Tako (si") je pripravila 
zadoščenje, da je smela peti sramotilne pesmi 
o svojem novem gospodarju in mu mrmrati na uho 
bolj ali manj zlovešče prerokbe. 


14 ` (Angl. 1888) Ne gre za angleško restavracijsko dobo 
v letih 1660-1689, temveč za francosko restavracijsko dobo 
v letih 1814-1830. 

15 Besede v oklepajih stoje le v prvotisku. (Op. ured.) 

Na ta način je nastal fevdalistični socializem, 
pol žalostinka, pol paskvil, pol odzven preteklosti, 
pol grožnja prihodnosti, ki je tu in tam zadeval 
buržoazijo v srce s trpko, duhovito uničujočo sodbo, 
vselej pa deloval komično s popolno nesposobnostjo 
razumeti potek moderne zgodovine. 

Proletarsko beraško malho so vihteli v rokah kot 
zastavo, da bi zbrali ljudstvo za sabo. Brž ko pa jim 
je sledilo, je na njihovih zadnjicah zagledalo stare 
fevdalne grbe in se z glasnim, nespoštljivim krohotom 
razbežalo. 

Del francoskih legitimistov pa Mlada Anglija * 
sta igrala ta prizor. 

Če dokazujejo fevdalci, da je bil njihov način 
izkoriščanja drugačen od meščanskega izkoriščanja, 
pozabljajo le to, da so izkoriščali v čisto drugačnih 
in danes preživelih okoliščinah in razmerah. 
Če dopovedujejo, da pod njihovim gospostvom ni 
eksistiral moderni proletariat, pozabljajo le to, da 
je bila ravno moderna buržoazija nujen poganjek 
njihovega družbenega reda. 

Sicer pa tako malo prikrivajo reakcionarni značaj svoje 
kritike, da je njihova glavna obtožba proti buržoaziji 
ravno v tem, da se pod njeno vladavino razvija razred, 
ki bo pognal v zrak ves stari družbeni red. 

Buržoaziji bolj očitajo, da je ustvarila revolucionaren 
proletariat, kot to, da je sploh ustvarila proletariat. 


16  Legitimisti so bili privrženci dinastije Burbonov, ki jo je 
odstranila revolucija leta 1830. Young England se je imenovala 
skupina torijcev v začetku štiridesetih let 19. st., med njimi 


Disraeli, T. Carlyle idr. (Op. ured.) 

V politični praksi sodelujejo torej pri vseh nasilnih 
ukrepih proti delavskemu razredu, v navadnem 
življenju pa se zadovoljujejo s tem, da — vsem svojim 
nabuhlim frazam navkljub — pobirajo zlata jabolka ? 
in da zamenjajo zvestobo, ljubezen, čast za barantanje 
z volno, peso in žganjem." 

Kot je šel far zmerom z roko v roki s fevdalcem, 
tako gre farški socializem s fevdalističnim. 

Nič ni lažjega kot krščanski asketizem socialistično 
opleskati. Mar ni tudi krščanstvo grmelo proti privatni 
lastnini, proti zakonski zvezi, proti državi? Mar ni 
namesto tega pridigalo dobrodelnost in beraštvo, 
celibat in mrtvičenje mesa, življenje v celici in cerkev? 
Sveti socializem ” je le blagoslovljena voda, s katero 
far blagoslavlja aristokratsko togoto. 


b) Malomeščanski socializem 


Fevdalna aristokracija ni edini razred, ki ga je strmo- 
glavila buržoazija in katerega življenjski pogoji 
17 (Dodatek v angleški izdaji 1888:) ki so padla z drevesa 
industrije. (Op. ured.) 

18 ` (Angl. 1888) To velja predvsem za Nemčijo, kjer 

zemljiška aristokracija in junkerji dajo v svoj prid obdelovati 
oskrbnikom, povrhu pa so še veliki izdelovalci pesnega 
sladkorja in krompirjevega žganja. Bogatejši britanski 
aristokrati še niso tako zelo nizko; toda tudi oni vedo, 

da se da padajoča renta nadomestiti s tem, da posodiš ime 

bolj ali manj dvomljivim ustanoviteljem delniških družb. 

19 Tako v prvotisku in v ponatisu Hirschfeldove tiskarne 

v petdesetih letih. V naslednjih izdajah leta 1848 je namesto 
»heilige« tiskovna napaka »heutige« — današnji. V ponatisih 

sta avtorja nerazumljivo besedo zamenjala s »christliche« — 


krščanski. (Op. ured.) 

so v moderni meščanski družbi shirali in odmrli. 
Srednjeveško mestnjanstvo in mali kmečki stan sta 
bila predhodnika moderne buržoazije. V industrijsko 
in trgovsko manj razvitih deželah ta razred še životari 
ob razvijajoči se buržoaziji. 

V deželah, kjer se je razbila moderna civilizacija, 
se je oblikovalo novo malo meščanstvo, ki visi med 
proletariatom in buržoazijo in ki kot dopolnilni del 
meščanske družbe vedno znova nastaja, njegove člane 
pa konkurenca nenehno peha navzdol v proletariat, 
tako da že vidijo, kako se bliža trenutek, ko bodo kot 
samostojen del moderne družbe popolnoma izginili 
in jih bodo v trgovini, v manufakturi, v poljedelstvu 
zamenjali delovni nadzorniki in služabniki. 

V deželah, kot je Francija, kjer je kmečkega razreda 
daleč čez polovico prebivalstva, je bilo naravno, da so 
pisci, ki so nastopali za proletariat proti buržoaziji, 
pri svoji kritiki merili buržoazni režim z merilom 
malega meščana in malega kmeta in se za delavsko 
stvar zavzemali z malomeščanskih pozicij. Tako se je 
izoblikoval malomeščanski socializem. Sismondi je 
glavni avtor te literature ne le za Francijo, temveč tudi 
za Anglijo. 

Ta socializem je nadvse ostroumno razčlenil proti- 
slovja v modernih produkcijskih razmerjih. Razgalil 
je hinavska olepševanja ekonomov. Nespodbitno 
je dokazal uničujoče učinke strojev in delitve dela, 
koncentracijo kapitalov in zemljiške posesti, hiperpro- 
dukcijo, krize, nujni propad malih meščanov in kmetov, 
bedo proletariata, anarhijo v produkciji, kričeče neso- 
razmerje v razdelitvi bogastva, industrijsko uničevalno 

vojno nacije proti naciji, razkroj starih običajev, starih 
družinskih razmerij, starih narodov. 

Po svoji pozitivni vsebini pa hoče ta socializem 
bodisi obnoviti stara produkcijska in občevalna 
sredstva in z njimi stara lastninska razmerja in 
staro družbo, bodisi hoče moderna produkcijska in 
občevalna sredstva nasilno spet vkleniti v okvir starih 
lastninskih razmerij, ki so jih ta sredstva bila razgnala 
in morala razgnati. V obeh primerih je reakcionaren 
in utopističen hkrati. 

Cehovstvo v manufakturi pa patriarhalno gospostvo 
na deželi, to sta njegovi zadnji besedi. 

V nadaljnjem razvoju se je ta smer iztekla v straho- 
petno javkanje. 


c) Nemški ali »resnični« socializem 21 


Socialistična in komunistična literatura Francije, ki je 
nastala pod pritiskom buržoazije na vladi in je literarni 
izraz boja proti temu gospostvu, je bila uvožena v 
Nemčijo v času, ko je buržoazija bila pravkar začela 
boj s fevdalnim absolutizmom. 

Nemški filozofi, polfilozofi in lepoumniki so se 
pohlepno polastili te literature in pozabili le to, 


20 Ta stavek je v angleškem prevodu iz leta 1888 takole 
spremenjen: »Naposled, ko so neomajna zgodovinska dejstva 
razpodila vso omamo samoprevare, se je ta vrsta socializma 
iztekla v klavrno javkanje.« (Op. ured.) 

21 V prvotisku ni narekovajev ob besedi »resnični«; to velja 
za ves ta tekst, enako tudi za Nemško ideologijo in za Engelsove 
članke o »resničnih« socialistih iz leta 1847. Narekovaje uvajajo 
šele ponatisi v letih 1872—90. (Op. ured.) 

da tedaj, ko so pripotovali iz Francije ti spisi, niso 
hkrati v Nemčijo pripotovale francoske življenjske 
razmere. Spričo nemških razmer je francoska 
literatura izgubila vsak neposredno praktičen pomen 
in zadobila čisto literarno podobo. Morala se je 
zdeti prosta (znžissige) spekulacija o resnični družbi," 
o udejanjanju človeškega bistva. Tako so imele za 
nemške filozofe 18. stoletja zahteve prve francoske 
revolucije le ta smisel, da so bile zahteve »praktičnega 
uma« na splošno, izrazi volje revolucionarne francoske 
buržoazije pa so v njihovih očeh pomenili zakone 
čiste volje, kot mora biti, resnično človeške volje. 

Delo nemških literatov je bilo izključno v tem, 
da so nove francoske ideje spravljali v sklad s svojo 
staro filozofsko vestjo, bolje rečeno, da so si s svojega 
filozofskega stališča prisvajali francoske ideje. 

To prisvajanje se je godilo tako, kot si sploh prisvajaš 
tuj jezik, s prevajanjem. 

Znano je, kako so menihi čez rokopise, v katerih so 
bila zabeležena klasična dela starih poganskih časov, 
pisali omledne katoliške zgodbe o svetnikih. Nemški 
literati so ravnali s profano francosko literaturo 
ravno narobe. Pisali so svoj filozofski nesmisel zadaj 
za francoski original. Napisali so na primer zadaj za 
francosko kritiko denarnih razmerij »povnanjenje 
človeškega bistva«, zadaj za francosko kritiko 
buržoazne države so zapisali »odprava gospostva 
abstraktno občega« itd. 


22 V ponatisih so besede »o resnični družbi« izpadle. 


(Op. ured.) 

To podtikanje svojih filozofskih rečenic 3 pod 
francosko razvijanje so krstili za »filozofijo dejanja«, 
»resnični socializem«, »nemško znanost socializma«, 
»filozofsko utemeljitev socializma« itn. 

Francosko socialistično-komunistično literaturo so 
tako dobesedno skopili. In ker je v Nemčevih rokah 
nehala izražati boj enega razreda proti drugemu, 
si je bil Nemec v svesti, da je premagal »francosko 
enostranost«, "4 da je namesto resničnih potreb 
zagovarjal potrebo resnice in namesto interesov 
proletarca interese človeškega bitja, človeka nasploh, 
človeka, ki ne pripada nobenemu razredu, ki sploh ne 
pripada dejanskosti, ki pripada le nebeškim meglicam 
filozofske fantazije. 

Ta nemški socializem, ki je jemal svoje nebogljene 
šolske vaje tako resno in tako slovesno in o njih tako 
sejmarsko trobil v svet, pa je vendarle po malem 
izgubil svojo pedantsko nedolžnost. 

Boj nemške, zlasti pruske buržoazije proti fevdalcem 
in absolutnemu kraljestvu, skratka, liberalno gibanje 
je postalo resnejše. 

»Resničnemu« socializmu se je tako ponudila 
zaželena priložnost, da postavi političnemu 
gibanju nasproti socialistične zahteve, da zaluča 
proti liberalizmu, proti predstavniški državi, proti 
meščanski konkurenci, meščanski tiskovni svobodi, 
meščanskemu pravu, meščanski svobodi in enakosti 
tradicionalna prekletstva in da pridiga ljudskim 


23 V izdajah po letu 1848: »Podtikanje teh filozofskih 
rečenic«. (Op. ured.) 
24 V prvotisku brez narekovajev. (Op. ured.) 

množicam, da nimajo pri tem meščanskem gibanju 
ničesar dobiti, marveč le vse izgubiti. Nemški 
socializem je ob pravem času pozabil, da francoska 
kritika, katere odmev brez duha je bil, predpostavlja 
moderno meščansko družbo z ustrezajočo ji politično 
ureditvijo — same predpostavke, ki si jih je bilo v 
Nemčiji šele treba izbojevati. 

Nemškim absolutnim vladam z njihovim 
spremstvom farjev, šomoštrov, podeželskih plemičev 
in birokratov je rabil kot zaželeno ptičje strašilo proti 
buržoaziji, ki se je grozeče dvigala. 

Bil je osladno dopolnilo grenkim udarcem z bičem 
in svinčenkam, s katerimi so te iste vlade obdelovale " 
nemške vstaje. 

Če je »resnični« socializem takole postal orožje 
v rokah vlad proti nemški buržoaziji, pa je tudi 
neposredno zagovarjal reakcionaren interes nemškega 
zapečkarstva. "" V Nemčiji je malomeščanstvo, 
podedovano tam od 16. stoletja, ki se od tega časa v 
raznih oblikah znova in znova pojavlja, tista prava 
družbena podlaga obstoječih razmer. 

Njegova ohranitev je ohranitev obstoječih nemških 
razmer. Boji se industrijskega in političnega gospostva 
25 Hirschfeldov ponatis iz petdesetih let: »odgovarjale na«. 
(Op. ured.) 

26  Pfahlbiirgerschafi. Prvotni pomen besede je »tisti 
prebivalci predmestij, ki so jim bile priznane meščanske 
pravice, da bi okrepili obrambno moč mesta«, v prenesenem 
pomenu pa je Pfahlbürger isto kot »ozkosrčnež, omejenec, 
zapečkar, filister«. Angleški prevod iz leta 1888 ima na tem 
mestu enostavno: »nemških filistrov«, tri odstavke niže 


pa »malomeščanskih filistrov«, v zadnjem odstavku pa je 
soznačnica Spiessbširger prevedena z »mali filistri«. (Op. ured.) 

buržoazije, ki mu zanesljivo prinaša propad, na eni 
strani spričo koncentracije kapitala, na drugi strani 
zaradi prihajajočega revolucionarnega proletariata. 
»Resnični« socializem, tako se mu je zdelo, ubija obe 
muhi na mah. Širil se je ko kuga. Oblačilo, stkano 
iz spekulativne pajčevine, vezeno z lepoumnimi 
govorniškimi rožicami, prepojeno s puhtečo roso 
ljubeče ginjenosti, to zamaknjeno oblačilo, v katero 
so nemški socialisti ogrinjali svojih nekaj koščenih 
»večnih resnic«," jim je le povečalo odjem blaga pri 
tem občinstvu. 

Sam nemški socializem je čedalje bolj spoznaval 
svoje poslanstvo biti nabuhel predstavnik tega zapeč- 
karstva. 

Razglasil je nemško nacijo za normalno nacijo in 
nemškega zapečkarja za normalnega človeka. Slednji 
njegovi podlosti je dal skrit, višji, socialističen smisel, 
v katerem je pomenila svoje nasprotje. Bil je do 
konca dosleden, ko je direktno nastopil proti »surovo 
destruktivni« "" smeri komunizma in razodel, da je 
sam nepristransko vzvišen nad vsemi razrednimi boji. 
Z zelo redkimi izjemami šteje vse, kar kroži domnevno 
socialističnih in komunističnih spisov po Nemčiji, 
na področje te umazane, pomehkuževalne literature." 


27 Izdaje iz leta 1848 nimajo narekovajev. (Op. ured.) 

28 V izdajah iz leta 1848 ni narekovajev. (Op. ured.) 

29 " (1890) Revolucionarna vihra leta 1848 je pometla z vso 
to klavrno smerjo in vzela njenim nosilcem veselje še naprej 
krošnjariti s socializmom. Glavni predstavnik in klasični tip 
te smeri je g. Karl Griin. 

2. Konservativni ali buržoazni socializem 


En del buržoazije želi odpomoči socialnim zlom, 
da bi zagotovil obstanek meščanske družbe. 

Sem štejejo: ekonomisti, filantropi, humanitarci, 
izboljševalci položaja delovnih razredov, organi- 
zatorji dobrodelnosti, odpravljavci mučenja živali, 
ustanovniki društev treznosti, zakotni reformatorji 
vsake sorte. Pa tudi v cele sisteme je bil dodelan ta 
buržoazni socializem. 

Za zgled navedimo Proudhonovo Philosophie de la 
misère. 3° 

Socialistični buržuji hočejo življenjske pogoje 
moderne družbe brez bojev in nevarnosti, ki iz teh 
nujno izvirajo. Hočejo obstoječo družbo, odštevši 
elemente, ki jo revolucionirajo in razkrajajo. Hočejo 
buržoazijo brez proletariata. Buržoazija si svet, 
kateremu vlada, predstavlja seveda kot najboljši svet. 
Buržoazni socializem izdela to tolažilno predstavo v 
polovičen ali celoten sistem. Ce poziva proletariat, naj 
udejanji njegove sisteme, da bi prišel" v novi Jeruzalem, 
zahteva v jedru le to, naj ostane v zdajšnji družbi, toda 
naj se otrese svojih sovražnih predstav o njej." 
zo Na Proudhonovo delo Sistem ekonomskih protislovij ali 
filozofija bede (1846) odgovarja Marx z Bedo filozofije (1847). 

Glej K. Marx in F. Engels, Izbrana dela v petih zvezkih, 11. zv., 
prev. Božidar Debenjak et al., Ljubljana: Cankarjeva založba, 
1971, str. 395-540. (Op. ured.) 

31 S spremembo (tiskarsko?) »um« v »und« (izdaje po letu 
1848) pomenijo te besede »in pride«. (Op. ured.) 

32 Angleški prevod iz leta 1888: »predstav o buržoaziji«; 

v izvirniku se »njej« lahko nanaša le na »zdajšnji družbi«. 


(Op. ured.) 

Druga, manj sistematična in bolj praktična oblika 
(tega) socializma je skušala delavskemu razredu 
priskutiti vsako revolucionarno gibanje, dopovedujoč, 
da mu ne more biti v prid ta ali ona politična 
sprememba, temveč le sprememba materialnih 
življenjskih razmer. S spremembo materialnih 
življenjskih razmer pa ta socializem nikakor ne 
razume odprave meščanskih produkcijskih razmer, 
ki je mogoča le po revolucionarni poti, temveč admi- 
nistrativne izboljšave, ki potekajo na tleh teh produk- 
cijskih razmer, ki torej v ničemer ne spreminjajo 
razmerja kapital — mezdno delo, temveč v najboljšem 
primeru buržoaziji zmanjšujejo stroške gospostva in 
poenostavljajo državni proračun. 

Ustrezen izraz dobi buržoazni socializem šele tam, 
kjer postane gola govorniška figura. 

Svobodna trgovina! v interesu delovnega razreda; 
zaščitne carine! v interesu delovnega razreda; 
zapori-samice! v interesu delovnega razreda: to je 
zadnja, edina resno mišljena beseda buržoaznega 
socializma. 

Socializem buržoazije sestoji ravno v trditvi, da so 
buržuji buržuji — v interesu delovnega razreda. 

3. Kritično-utopistični socializem 
in komunizem 


Tu ne govorimo o literaturi, ki je v vseh velikih 
modernih revolucijah izrekala zahteve proletariata. 
(Babeufovi spisi itn.) 

Prvi poskusi proletariata, da bi v času splošne 
razvnetosti, v dobi strmoglavljene fevdalne družbe 
neposredno uveljavil svoj lastni razredni interes, so 
se nujno izjalovili ob nerazvitosti proletariata samega 
in ob pomanjkanju materialnih pogojev za njegovo 
osvoboditev, ki so ravno šele produkt meščanske epohe. 
Revolucionarna literatura, ki je spremljala ta prva 
gibanja proletariata, je po vsebini nujno reakcionarna. 
Uči vsesplošen asketizem in grobo izenačevalstvo. 

Pravi socialistični in komunistični sistemi, sistemi 
St. Simona, Fouriera, Owena itd., se pojavijo v prvem, 
nerazvitem obdobju boja med proletariatom in 
buržoazijo, ki smo ga prikazali prej. (Gl. Buržoazija 
in proletariat.) 

Izumitelji teh sistemov sicer vidijo nasprotje 
razredov in delovanje razkrajajočih elementov 
v sami vladajoči družbi. Toda na strani proletariata 
ne zapazijo nobene zgodovinske samodejavnosti, 
nobenega njemu lastnega političnega gibanja. 

Ker gre razredno nasprotje v korak z razvojem 
industrije, prav tako tudi ne nahajajo materialnih 
pogojev za osvoboditev proletariata in iščejo socialno 
znanost, socialne zakone, da bi ustvarili te pogoje. 


33 Angleški prevod iz leta 1888 pristavlja: 
»ki je še v otroških letih«. (Op. ured.) 

Na mesto družbene dejavnosti mora stopiti 
njihova osebno izumiteljska dejavnost, na mesto 
zgodovinskih pogojev osvoboditve fantastični, na 
mesto postopoma potekajoče organizacije proleta- 
riata v razred posebej za to izmišljena organizacija 
družbe. Prihajajoča svetovna zgodovina se zanje 
razveže v propagando in praktično izvajanje njihovih 
družbenih načrtov. 

Zavedajo se sicer, da v svojih načrtih zagovarjajo 
predvsem interes delovnega razreda kot najbolj 
trpečega razreda. Le iz tega zornega kota kot najbolj 
trpeči razred eksistira zanje proletariat. 

Najbolj nerazvita oblika razrednega boja ter njihov 
lastni življenjski položaj pa storita, da se imajo za 
močno vzvišene nad onim razrednim nasprotjem. 
Izboljšati hočejo življenjski položaj vseh članov 
družbe, tudi tistih, ki jim gre najbolje. Zato apelirajo 
kar naprej na vso družbo brez razločka, še predvsem 
pa na vladajoči razred. Saj je njihov sistem treba le 
razumeti, da bi ga pripoznali za najboljši mogoči 
načrt za najboljšo mogočo družbo. 

Zato zametavajo vsako politično, zlasti vsako 
revolucionarno akcijo, svoj cilj hočejo doseči po 
mirni poti in poskušajo z majhnimi eksperimenti, 
ki seveda spodletujejo, z močjo zgleda utreti pot 
novemu družbenemu evangeliju. 

To fantastično slikanje prihodnje družbe pa v 
času, ko je proletariat še nadvse nerazvit in torej sam 
svoje lastno mesto pojmuje še fantastično, ustreza ' 


1 V izdajah po letu 1848 namesto »entspricht« stoji 
»entspringt« — »izvira iz ... poganjanja«. (Op. ured.) 

njegovemu prvemu slutenj polnemu poganjanju 
k splošni preobrazbi družbe. 

Socialistični in komunistični spisi pa sestoje tudi iz 
kritičnih prvin. Napadajo vse osnove obstoječe družbe. 
Zato so prispevali nadvse dragoceno gradivo za 
prosveto delavcev. Njihove pozitivne teze o prihodnji 
družbi," npr. odprava nasprotja med mestom in vasjo, 
družine, privatnega pridobitništva, mezdnega dela, 
razglašanje družbene harmonije, sprememba države 
v golo upravljanje produkcije — vse te teze izražajo 
le to, da odpade razredno nasprotje, ki se je šele začelo 
razvijati, ki ga poznajo še komaj v njegovi brezlični 
nedoločnosti. Te teze same imajo torej še čisto 
utopističen smisel. 

Pomen kritično-utopističnega? socializma in 
komunizma je obratno sorazmeren z zgodovinskim 
razvojem. V isti meri, kot se razvija in oblikuje razredni 
boj, izgublja to fantastično povzdigovanje nadenj, 
tj. njegovo fantastično pobijanje, vsako praktično 
vrednost, vsako teoretsko upravičenost. Čeravno 
so torej bili začetniki teh sistemov v mnogočem 
revolucionarni, pa tvorijo njihovi učenci vselej reak- 
cionarne sekte. Trdno se oklepajo starih mojstrovih 
nazorov proti nadaljnjemu zgodovinskemu razvoju 
proletariata. Zato dosledno spet skušajo otopiti 
razredni boj in posredovati nasprotja. Še vedno sanjajo 
o poskusnem udejanjanju svojih družbenih utopij, 


2 Stavek se v angleškem prevodu iz leta 1888 začenja: 
»Praktični ukrepi, ki jih predlagajo«. (Op. ured.) 

3 V izdajah po letu 1848: »kritično-utopističnega«. 
(Op. ured.) 


m" Karl Marx, Friedrich Engels 
o ustanavljanju posamičnih falansterov, osnovanju 
home-kolonij, ureditvi kake majhne Ikarije " — žepni 
izdaji novega Jeruzalema -, in da bi sezidali vse te 
gradove v oblakih, morajo apelirati na človekoljubje 
meščanskih src in mošnjičkov. Polagoma zdrse 
v kategorijo prej opisanih reakcionarnih ali konser- 
vativnih socialistov in se od njih ločijo le še po bolj 
sistematični pedantnosti, po fanatični prazni veri 
v čudežno delovanje svoje socialne znanosti. 

Zato ogorčeno nastopajo zoper vsako politično 
gibanje delavcev, ki da je lahko nastalo iz slepe nevere 
v novi evangelij. 

Ovenisti v Angliji, furieristi v Franciji reagirajo tam 
proti čartistom, tu proti reformistom." 


4 (1888) Phalanstčres so bile socialistične kolonije po 
načrtu Charlesa Fouriera; Ikarija je imenoval Cabet svojo 
Utopijo in kasneje svojo ameriško komunistično kolonijo. 
(1890) Home-kolonije (kolonije v domovini) imenuje 
Owen svoje komunistične vzorne družbe. Phalanstčre 

je bilo ime družbenih palač, ki jih je načrtoval Fourier. 
Ikarija se imenuje utopična fantazijska dežela, katere 
komunistične ustanove je slikal Cabet. 

5 List Za Reforme (Pariz 1843—50) se je zavzemal 

za republiko, demokracijo in socialne reforme. 


Vanj sta dopisovala tudi Marx in Engels. (Op. ured.) 


Stališče komunistov 


do raznih opozicijskih strank 


Po tem, kar je bilo rečeno v 11. oddelku, se samo po 
sebi razume razmerje komunistov do že konstitu- 
iranih delavskih strank, torej njihovo razmerje do 
čartistov v Angliji in do agrarnih reformatorjev 
v Severni Ameriki. 

Komunisti se bojujejo za dosego neposrednih ciljevin 
interesov delavskega razreda, toda v sedanjem gibanju 
predstavljajo hkrati prihodnost gibanja. V Franciji 
se komunisti pridružujejo socialistično-demokratski 
stranki " proti konservativni in radikalni buržoaziji, 
ne da bi se zato odrekli pravici do kritičnega odnosa 
nasproti frazam in iluzijam. 

V Svici podpirajo radikale, ne da bi prezrli, da ta 
stranka sestoji iz protislovnih elementov, deloma 
6 " (1888) Stranka, ki jo je tedaj v parlamentu predstavljal 
Ledru-Rollin, v literaturi Luis Blanc, v dnevnem tisku 
pa La Reforme. Ime »socialna demokracija« je ob takih 
izumiteljih pomenilo krilo demokratske ali republikanske 
stranke, ki je bilo bolj ali manj socialistično pobarvano 
(1890). Stranka v Franciji, ki se je tedaj imenovala 
socialistično-demokratska, je bila tista, ki jo je politično 
predstavljal Ledru-Rollin in literarno Louis Blanc; 


bila je torej ko noč pa dan različna od današnje nemške 
socialne demokracije. 

iz demokratičnih socialistov v francoskem pomenu, 
deloma iz radikalnih buržujev. 

Med Poljaki podpirajo komunisti stranko, ki dela 
agrarno revolucijo za pogoj nacionalne osvoboditve, 
isto stranko, ki je zanetila krakovsko vstajo leta 1846. 

V Nemčiji se komunistična stranka, dokler nastopa 
buržoazija revolucionarno, bojuje skupaj z buržoazijo 
proti absolutni monarhiji, fevdalni zemljiški lastnini 
in malomeščanstvu. 

Ne zamudi pa niti trenutka, da ne bi delala za 
oblikovanje jasne zavesti delavcev o sovražnem 
nasprotju med buržoazijo in proletariatom, da bi nemški 
delavci lahko takoj obrnili družbene in politične pogoje, 
ki jih mora ustvariti buržoazija s svojim gospostvom, 
od prvega do zadnjega kot orožje proti buržoaziji, 
da se bo po strmoglavljenju reakcionarnih razredov 
v Nemčiji takoj začel boj z buržoazijo samo. 

Na Nemčijo obračajo komunisti svojo glavno 
pozornost, ker je Nemčija na pragu meščanske 
revolucije in ker izvaja ta prevrat v razvitejših pogojih 
evropske civilizacije sploh in z mnogo dlje razvitim 
proletariatom kot Anglija v sedemnajstem in Francija 
v osemnajstem stoletju, ker more torej nemška 
meščanska revolucija biti le neposredna predigra 
proletarske revolucije. 

Skratka, komunisti vsepovsod podpirajo sleherno 
revolucionarno gibanje proti obstoječim družbenim 
in političnim razmeram. 

V vseh teh gibanjih poudarjajo kot glavno vprašanje 
gibanja lastninsko vprašanje, pa naj je tu dobilo bolj 
ali manj razvito obliko. 

Komunisti naposled delajo povsod za povezavo 
in sporazumevanje demokratičnih strank vseh dežel. 

Komunisti zavračajo, da bi skrivali svoje nazore in 
namere. Odkrito razglašajo, da je njihove cilje moči 
doseči samo z nasilnim prevratom vsega dosedanjega 
družbenega reda. Vladajoči razredi naj le trepetajo 
pred komunistično revolucijo. Proletarci v njej nimajo 
nič izgubiti razen svojih verig. Imajo pa pridobiti 
svet. 


Proletarci vseh dežel, združite se! 

(Iz pripravljalnih del za Manifest) 


(Načrt za tretji del Manifesta, zapisan »v Bruslju, 


decembra 1847«, na platnicah zvezka, ki vsebuje tudi 
rokopis Mezda.) 


1) Reakcionarni socializem, fevdalni, religiozni, 
malomeščanski. 

2)  Meščanski socializem. 

3) Nemško-filozofski socializem. 

4)  Kritično-utopistični literaturni sistemi. Owen, 
Cabet, Weitling, Fourier, St. Simon, Babeuf. 

5) Neposredna strankina literatura. 

6) Komunistična literatura. 


(Edina ohranjena stran Marxovega koncepta 
Manifesta:)? 


[...] [prole]tarci, za ro-urni delavnik, ne da bi delili 
njihove iluzije o tem ukrepu." 

Sicer pa smo videli: 

Komunisti ne postavljajo nikakršne nove teorije 
privatne lastnine. Izrekajo le zgodovinsko dejstvo, da 
meščanska produkcija in s tem meščanske lastninske 
razmere niso več primerjene razvoju družbenih 
produkcijskih sil in zato v razvoju industrije same [...] 


7 To stran je poslal Engels Bernsteinu 12. junija 1883 
z naslednjimi spremnimi besedami: »Prilagam košček 
izvirnika osnutka za sklep Komunističnega manifesta, 

ki si ga obdržite za spomin. Zgornji dve vrsti sta diktat, 
ki ga je pisala gospa Marx.« (Op. ured.) 

8 Tu se konča rokopis Jenny Marx. (Op. ured.) 

A ne prepirajte se z nami, tako da merite odpravo 
meščanske lastnine ob Vaših meščanskih idejah 
svobode, omike, itn.! Vaše ideje same so proizvodi 
(obstoječih) meščanskih produkcijskih in lastninskih 
razmer, kot je tudi Vaše pravo le v zakon povzdignjena 
volja Vašega razreda. Volja, katere vsebino določajo 
materialni življenjski pogoji Vašega razreda. 

Zainteresirano predstavo, ko Vaše (meščanske) 
produkcijske razmere in lastninske razmere spreminjate 
iz zgodovinskih (in le) prehodnih, ustreznih le določeni 
(zrelosti) razvojni stopnji (produkcijskih sil) produkcije 
v večne zakone narave in uma, [to predstavo] delite z 
vsemi minulimi vladajočimi razredi! 

Kar razumete kot fevdalno lastnino, tega ne 
razumete več za meščansko lastnino. 

In vendar ne morete zanikati dejstva, da (v teku 
meščanske) s tekom razvoja industrije enostranski, 
na [...] 

Komunisti ne postavljajo nikakršne nove teorije 
lastnine. Izrekajo dejstvo. Vi zanikate najočitnejša dejstva. 
Morate jih zanikati. Ste nazaj obrnjeni utopisti.? 


9  Formulacije iz tega koncepta so bile deloma uporabljene 
v 11. delu Manifesta in ne v sklepnem delu, kot bi sledilo iz 
Engelsovega pisma. Morda je bil osnutek drugače razčlenjen? 


(Op. ured.) 

